בס"ד

**תורה ומצוות**

**חגים**

סוגיית הֶגְבֵּר, מחשבת ישראל ממ''ד

**כתיבה ועריכה:**

הרב ד"ר יוחאי רודיק – מפמ"ר מחשבת ישראל

**צוות הדרכה וסיוע:**

הרב ד"ר חגי שטמלר

הרב גלעד שטראוס

שמואל מאור

אור אהרון

תוכן עניינים

[ראש השנה ויום הכיפורים 5](#_Toc170721151)

[מבוא 5](#_Toc170721152)

[הרב שלמה זוין - "וקול דממה דקה ישמע" 6](#_Toc170721153)

[הרס"ג - טעמי תקיעת שופר 9](#_Toc170721154)

[הראי"ה קוק – שופרות 10](#_Toc170721155)

[האדמו"ר מסלונים - היום הרת עולם 13](#_Toc170721156)

[הראי"ה קוק – ישוב האדם אל עצמו 15](#_Toc170721157)

[הרב יונתן זקס – מה אומר לנו ראש השנה? 17](#_Toc170721158)

[הרב סולובייצ'יק – דרך חוטאים ודרך חטאים 20](#_Toc170721159)

[הרב עוזיאל – שתי מטרות לתקיעת השופר 23](#_Toc170721160)

[הרב עוזי קלכהיים – הכנה לתשובה והתשובה עצמה 24](#_Toc170721161)

[הרמב"ם – ההלכות לחזרה בתשובה 26](#_Toc170721162)

[ש"י עגנון – זכרון ילדות ראשון מיום כיפור (סיפור) 28](#_Toc170721163)

[חג הסוכות 29](#_Toc170721164)

[הרב יעקב אריאל – היבטים רעיוניים של הסוכה 30](#_Toc170721165)

[הרב מרדכי אליהו – תפקידם של ענני הכבוד 31](#_Toc170721166)

[הרב אליהו דסלר – הסוכה כסמל לענווה 32](#_Toc170721167)

[הראי"ה קוק – הביטחון בה' הוא החוזק של ישראל 33](#_Toc170721168)

[ארבעת המינים 35](#_Toc170721169)

[ספר החינוך – מצוות נטילת לולב 35](#_Toc170721170)

[ושמחת בחגך 36](#_Toc170721171)

[הרש"ר הירש – עבודת ה' בשמחה בכל השנה 37](#_Toc170721172)

[הראי"ה קוק – העונג והשמחה 38](#_Toc170721173)

[הראי"ה קוק – שתי דרכים להתמודדות עם העצבות 38](#_Toc170721174)

[חנוכה 41](#_Toc170721175)

[הראי"ה קוק – פך השמן 42](#_Toc170721176)

[ר' לוי יצחק מברדיצ'ב – התלהבות בעבודת ה' 43](#_Toc170721177)

[הרב יוסף זוין – הדרך להתמודדות עם היצר הרע 44](#_Toc170721178)

[**הרב רונן נויבירט – הניצחון שבתוך מסגרת הטבע** 46](#_Toc170721179)

[הראי"ה קוק – הערך שבלימודי החול 48](#_Toc170721180)

[ט"ו בשבט 52](#_Toc170721181)

[**הרב אורי שרקי– עולם התורה והטבע** 53](#_Toc170721182)

[הרב עוזי קלכהיים – ישוב ארץ ישראל כחלק מהגאולה 54](#_Toc170721183)

[הרב עוזי קלכהיים – מטרת הנטיעות בארץ ישראל 56](#_Toc170721184)

[הראי"ה קוק – עם ישראל ואומת ישראל 56](#_Toc170721185)

[הרב יהודה איגר – כי האדם עץ השדה 57](#_Toc170721186)

[הרב חרל"פ – סגולת האדמה באדם 58](#_Toc170721187)

[פורים 60](#_Toc170721188)

[מבוא 60](#_Toc170721189)

[הרב יעקב אריאל – גילוי ההסתרה 60](#_Toc170721190)

[על השִׁכְרוּת והשמחה בפורים 63](#_Toc170721191)

[הרמב"ם – שִׁכְרוּת ביום טוב 63](#_Toc170721192)

[הרמב"ם – מצוות "לבסומי" 64](#_Toc170721193)

[המהר"ל – "עד דלא ידע" 65](#_Toc170721194)

[רבי נחמן מברסלב – השמחה 66](#_Toc170721195)

[האדמו"ר מסלונים – כוח האחדות 67](#_Toc170721196)

[הראי"ה קוק – עד דלא ידע 68](#_Toc170721197)

[פסח 71](#_Toc170721198)

[הרב יעקב חיים סופר – התחדשות הארת הזמן 71](#_Toc170721199)

[הרב עדין אבן ישראל שטיינזלץ – מהי חירות? 71](#_Toc170721200)

[הרב שג"ר – הנס בעולם האמונה 74](#_Toc170721201)

[פרופסור נחמה ליבוביץ' – אמונת הלב 77](#_Toc170721202)

[הרב עוזי קלכהיים – גישה חינוכית בארץ ישראל 78](#_Toc170721203)

[הרב חיים דרוקמן – חמץ ומצה – בטחון והשתדלות 81](#_Toc170721204)

[הרב חיים דרוקמן – לא להחמיץ את השעה 81](#_Toc170721205)

[הרב משה שפירא – ביעור חמץ 82](#_Toc170721206)

**חגי תשרי**

****

# ראש השנה ויום הכיפורים

## מבוא

ראש השנה מוזכר בתורה פעמיים. פעם אחת בספר ויקרא ופעם שנייה בספר במדבר:

"דַּבֵּר אֶל בְּנֵי יִשְׂרָאֵל לֵאמֹר בַּחֹדֶשׁ הַשְּׁבִיעִי בְּאֶחָד לַחֹדֶשׁ יִהְיֶה לָכֶם שַׁבָּתוֹן זִכְרוֹן תְּרוּעָה מִקְרָא קֹדֶשׁ: כָּל מְלֶאכֶת עֲבֹדָה לֹא תַעֲשׂוּ וְהִקְרַבְתֶּם אִשֶּׁה לַ-ד'".

(ויקרא פרק כג, כ"ד כ"ה)

"וּבַחֹדֶשׁ הַשְּׁבִיעִי בְּאֶחָד לַחֹדֶשׁ מִקְרָא קֹדֶשׁ יִהְיֶה לָכֶם כָּל מְלֶאכֶת עֲבֹדָה לֹא תַעֲשׂוּ יוֹם תְּרוּעָה יִהְיֶה לָכֶם".

(במדבר פרק כט, א')

קריאת הפסוקים מלמדת כי ראש השנה מוזכר בשתי הגדרות בלבד: "זכרון תרועה" ו"יום תרועה". התורה איננה מתייחסת למהותו של ראש השנה, איננה מבארת את עניינו של השופר ומשמעות תקיעת שופר. לעומת זאת, בדברי חז"ל אנו מוצאים התייחסות משמעותית לראש השנה הן בהקשר ליום הדין והן בהקשר ליום המלכת הקב"ה: "וּנְתַנֶּה תּוֹקֶף קְדֻשַּׁת הַיּוֹם כִּי הוּא נוֹרָא וְאָיוֹם וּבוֹ תִּנָּשֵׂא מַלְכוּתֶךָ וִיכּוֹן בְּחֶסֶד כִּסְאֶךָ וְתֵשֶׁב עָלָיו בֶּאֱמֶת". (מתוך פיוט "ונתנה תוקף").

להלן נעסוק **ב**היבטים שונים של יום קדוש זה ובמשמעותם עבורנו בחיי יומיום.

### הרב שלמה זוין[[1]](#footnote-1) - "וקול דממה דקה ישמע"

לתורה ולמועדים, עמ' 283 – 285

1. האם חוויתם פעם חוויה שהמילים שלכם היו "קטנות" בשביל לתאר אותה? כתבו בתמציתיות מה הייתה החוויה.

ישנם רגעים בחיי האדם, אשר השפה היותר עשירה והיותר יפה שבעולם אין בכוחה לבטא את אשר ירגיש ואת אשר יחוש אז; ישנם רגעים בחיי האדם אשר רגשותיו נובעים אז מעמקי הנקודה הפנימית של נשמת-נשמתו, ובאותם רגעי הקודש אין בכוחו של האדם להוציא מפיו מלה אחת, אפילו אות אחת. המלה היותר קדושה תוכל לחלל אז את קדושת ההרגשה. רגעי קודש כאלה בחיינו הכלליים היו לנו לשעבר בזמן קבוע, אחת בשנה. כשהכהן-הגדול היה נכנס ביום-הכיפורים לפני ולפנים, בבית קדשי-הקדשים, והיה מעלה לפני כסא כבודו של יושב בסתר עליון את רחשי ליבותיהם של בית ישראל, לא היה מוציא מפיו אפילו הגה אחד וניב אחד, אפילו מלה אחת או אות אחת, ורק לאחר שיצא מקדשי הקדשים היה מתפלל "תפילה קצרה בבית החיצון". אין זכר לכל אותן התפילות והסליחות והתחינות והפיוטים הארוכים והמרובים של יום-הכיפורים שלנו, אלא דממת קודש מוחלטת בקודש- הקדשים פנימה ו"תפילה קצרה" בהיכל הסמוך. התפילה היותר נהדרה והיותר קדושה עלולה לחלל את קדושת הרגע הנאדר־בקודש של ביאת כהן-גדול ביום-הכיפורים בקדשי-הקדשים.

ומעין קדושת אותו רגע של כהן־גדול לפני ולפנים יש לכולנו ברגע של תקיעת שופר. אף מבחינת ההלכה דומים הם שני אלה: "כיוון דלזכרון הוא כפנים דמי" ולפיכך כשם שאי-אפשר היה להיכנס לפני ולפנים בדבר המזכיר את עבודה-הזרה הראשונה של ישראל, את עגל הזהב, כך אסור להשתמש בדבר המזכיר את עבודה זרה זו ברגע של תקיעת שופר. וכשם שלפני-ולפנים הוא מקום העומד למעלה מ"עולם הדיבור", ולו גם היותר קדוש, כך אנו מגיעים למרום פסגת אותו המקום של דממת-קודש בשעת תקיעת שופר.

"אין קטגור נעשה סנגור". הלשון שלנו "לוחכת את העפר" בכל ימות השנה, מגואלת ומנואצת היא בדברי-מרמה ושפתי שקר, ברכילות ולשון הרע וקנאה ושנאה ותולדותיהן וכיוצא בהן, ואשר על כן אין בכוחו של "קטגור" זה להיות לנו ל"סנגור" ביום-הדין אלא אם כן נזדרז קודם שנבוא ללשון התפילות הנשגבות של מלכויות, זיכרונות ושופרות לחתור חתירה בעומק הנשמה, לפני ולפנים של הלב, ולהוציא משם את מה שהוא עמוק יותר וקדוש יותר מהלשון והשפה, את דממת-הקודש של עצם הנפש, שאין ערוך לה אפילו בשפה היותר עשירה והיותר יפה שבעולם. ומכאן — סוד. הקולות הפשוטים של השופר. אַל דִּבּוּר וְאַל סִיפּוּר. "ממעמקים קראתיך ד'" ממעמקי חביון עוזה של הנפש מתפרץ "הקול קול יעקב", הקול הפשוט שאין לו לא גוף ולא דמות הגוף של תיבות ואותיות וצרופי-צירופיהן. "ובשופר גדול יתקע וקול דממה דקה ישמע". מדוכא ומשוקע היה הקול הפנימי הזה בקרבנו בכל ימות השנה על ידי "הידיים ידי עשו" שלנו, על ידי "עורות גדיי העיזים" שלבשנו לא לשם קבלת ברכותיו של יצחק, אלא לשם נזיד העדשים של עשיו. אבל אחת בשנה, ברגע של תקיעת שופר, כשאנו מסירים מאתנו את בגדי הנֵיכר, את לבושי החול, את "עורות גדיי העזים", אז מתפרץ מעמקי תעלומות הלב "הקול קול יעקב", הקול היהודי הנחנק.

1. מה לדעתכם נוכל לעשות כדי לשמור את ההתעלות הנפשית של ראש השנה לכל השנה?

ויותר מדי קטן ומצער היה ערכו של השופר אילו היה בא רק ללמד על עצמו, על אותו הרגע בלבד, ולא על הכלל כולו. יעברו ימי ראש-השנה, יעברו הימים הנוראים, ועוד הפעם נכנס בראשנו ורובנו לתוך עולם שכולו חול, עוד הפעם נלבש את "עורות גדיי העזים", ואפשר שגם הידיים שלנו יתראו לפעמים כ"ידי עשו" — אל נא ניתן, לפחות לדכא ולהחניק את קולנו הפנימי. יישאר נא, בתומתו ובטהרתו "הקול קול יעקב"...

הרב זוין מלמד אותנו כי לפעמים דווקא השתיקה שלנו למתן האפשרות לקולו של השופר לחדור לעומק נשמתנו, הן שמחוללות בנו את השינוי. דווקא דממת הקודש של השומעים הן שמעוררות את הקריאה הפנימית: "ממעמקים קראתיך ד'".

**** התרועה שאבדה (סיפור) ****

**חמדת ימים, הלכות ראש השנה, פ"ז דף מ"ג.**

**מתוך אתר "חַכִּימָא"- סיפורים מחכמי המזרח**

**תוקע מיומן בשופר מאבד את היכולת להפיק את צליל ה"תרועה" לאחר שהמיר את דתו.**

**הרב אברהם היכיני מגלה לו מדוע קרה הדבר:**

מעשה באדם שבמשך שנים רבות שימש כתוקע בשופר בבית הכנסת בראש השנה באחת מערי טורקיה. ברבות הימים, לצערה של הקהילה, המיר האיש את דתו והצטרף לתזמורת המלכותית.  
באחד הימים התרברב התוקע בפני חבריו לתזמורת כי הוא מיטיב לנגן בקרן של איל, והללו הפצירו בו לנגן בפניהם.

הביא האיש שופר והחל לתקוע בקול גדול: “תקיעה” ו”שברים”, אך בהגיעו אל ה”תרועה” כשל ולא הצליח להוציא קול מן השופר.

שוב ושוב ניסה התוקע להריע “תרועה” בשופרו, ולמרות ניסיונו הרב כתוקע בבית הכנסת – לא הצליח.

כאשר שב לביתו ניסה שוב להפיק את צלילי ה”תרועה”, אך כל ניסיונותיו כשלו. נמס ליבו של התוקע בקרבו, ואמר לעצמו: לא אשקוט ולא אנוח עד כי אדע מדוע איני מצליח להריע “תרועה”.  
ניגש התוקע אל הרב אברהם היכיני, וביקש לדעת מה זה ועל מה זה.

הקשיב הרב לדבריו, ובסוף הדברים ציטט פסוק מתהלים: “אַשְׁרֵי הָעָם יוֹדְעֵי תְרוּעָה) …”[פט טז](https://www.sefaria.org.il/Psalms.89.16?vhe=Tanach_with_Ta%27amei_Hamikra&lang=he&with=all&lang2=he))  
הסביר הרב שהפסוק משבח דווקא את “העם יודעי תרועה” ולא את יודעי תקיעה או שברים. “סגולת התרועה,” הסביר, “ניתנה לעם ישראל בלבד. ה”תרועה” מעוררת רחמים יותר מכל הצלילים האחרים, ה”תקיעה” מסמלת את אברהם אבינו, שהיה אביו של יצחק, אך גם של ישמעאל; ה”שברים” מסמלים את יצחק, שהוא אבי יעקב, אך גם אביו של עשו. לעומת זאת ה”תרועה” היא מידתו של יעקב, שכל בניו הם חלק מעם ישראל.”

פנה אליו הרב ושאלו: “עתה תוכל להבין מדוע לאחר שהחלפת את עמך בעם אחר הצלחת לתקוע את ה’תקיעה’ וה’שברים’, אך כשלת ב’תרועה’?”

לשמע הדברים השפיל התוקע את ראשו ודמעות עלו בעיניו.

תקיעת שופר בראש השנה היא "גזירת הכתוב" כלומר: מצווה מהתורה ואין צורך לחפש את טעמיה. למרות זאת, רב סעדיה גאון כותב עשרה עניינים וטעמים לתקיעת שופר:

### הרס"ג[[2]](#footnote-2) - טעמי תקיעת שופר

פירוש הרס"ג לחומש ויקרא

העניין הראשון: מפני שהיום התחלת הבריאה, שבו ברא הקדוש ברוך הוא את העולם ונעשה מלך על עולמו; כך עושים המלכים, שתוקעים לפניהם בחצוצרות להודיע ולהשמיע בכל מקום תחת מלכותו, וכן אנו ממליכים עלינו את הבורא יתברך ביום זה.

1. עיינו בטעמי תקיעת השופר שכתב רס"ג. לאיזה מטעמי התקיעה אתם מתחברים באופן אישי? נמקו את תשובתכם.

העניין השני: כי יום ראש השנה הוא ראשון לעשרת ימי התשובה ותוקעים בו בשופר להכריז ולהזהיר על ראשנו, כמי שמזהיר ואומר: כל הרוצה לשוב - ישוב, ואם לאו - אל יקרא תגר על עצמו (=אל יבוא בטענה); וכך עושים המלכים: מזהירים את העולם תחילה בגזרותיהם, וכל העובר אחר כך אין לו טענה.

העניין השלישי: להזכירנו מעמד הר סיני, שנאמר בו: "וקול שופר חזק מאוד" (שמות י"ט, טז), ונקבל על עצמנו מה שקיבלו אבותינו על עצמם, כשאמרו "נעשה ונשמע". (שם כ"ד, ז)

העניין הרביעי: להזכירנו דברי הנביאים, שנמשלו בתקיעת שופר, שנאמר: "ושמע השומע קול השופר ולא נזהר, ותבוא חרב ותיקחהו, דמו בראשו יהיה...והוא נזהר-נפשו מילט". (יחזקאל ל"ג, ד-ה)

העניין החמישי: להזכירנו חורבן בית המקדש וקול תרועת מלחמת האויבים; וכשאנו שומעים את קול השופר, נבקש מאת השם על בניין בית המקדש.

העניין השישי: להזכירנו על ידי תקיעת שופר של איל עקדת יצחק, שמסר נפשו לשמים ונשחט תמורתו איל: וכן אנחנו נמסור נפשנו על קדושת שמו ויעלה זיכרוננו לפניו לטובה.

העניין השביעי: כשנשמע תקיעת שופר נירא ונחרד ונשבור עצמנו לפני הבורא, כי כך הוא טבע השופר - מרעיד ומחריד, כמו שכתוב: "אם ייתקע שופר בעיר, ועם לא יחרדו" (עמוס ג', ו).

העניין השמיני: להזכיר יום הדין הגדול ולירוא ממנו, שנאמר: "קרוב יום ד' הגדול, קרוב ומהר מאוד, יום עברה היום ההוא, יום צרה ומצוקה...יום שופר ותרועה על הערים הבצורות..." (צפניה א', יד-טו)

העניין התשיעי: להזכירנו קיבוץ נידחי ישראל ולהתאסף אליו, שנאמר: "והיה ביום ההוא ייתקע בשופר גדול, ובאו האובדים בארץ אשור". (ישעיה כ"ז, יג)

העניין העשירי: להזכירנו תחיית המתים ולהאמין בה, שנאמר: "כל יושבי תבל ושוכני ארץ, כנשוא נס הרים תראו וכתקוע שופר תשמעו". (שם י"ח, ג)

תקיעת השופר המיועדת לעורר את העם לתשובה, מוזכרת במקומות שונים, בתפילה ובתנ"ך, גם בהקשר לקיבוץ גלויות. הראי"ה קוק במאמרו "שופרות" כותב על שופר של משיח" ומציג שלושה סוגי התעוררות הגורמות לתחיית עם ישראל בארצו.

### הראי"ה קוק[[3]](#footnote-3) – שופרות

מאמרי הראי"ה, חלק א'[[4]](#footnote-4)

"והיה ביום ההוא יתקע בשופר גדול ובאו האובדים בארץ אשור והנדחים בארץ מצרים והשתחוו לה' בהר הקודש בירושלים" (ישעיה, כ"ז, י"ג) אלקינו ואלקי אבותינו תקע בשופר גדול לחירותנו..."

(תפילת שופרות, מוסף של ר"ה)

על שופר גדול של גאולה ניבא הנביא ולתקיעת שופר גדול אנו מתפללים. גדול דווקא. כי מדרגות שונות יש בשופר של גאולה: יש שופר גדול, שופר בינוני ויש שופר קטן, ושופרו של משיח נמשל אל השופר כפשוטו, אל השופר של ראש השנה. ההלכה קובעת בשופר של ראש השנה שלש דרגות:

א) שופר של ר"ה מצוותו בשל איל (שלחן ערוך אורח חיים תקפ"ו א).

ב) בדיעבד כל השופרות כשרים (שם ).

ג) שופר מבהמה טמאה וכן שופר מבהמות עבודה זרה של גוי פסול, אבל אם תקע בו יצא ידי חובתו. ומותר לתקוע בכל שופר שהוא אם אין שופר כשר, ובלבד שלא יברך עליו (ע" משנה ברורה שם).

ודרגות אלה המנויות בהלכה בשופר של ראש השנה מקבילות הן לדרגות בשופר של גאולה. מהו לאמיתו של דבר שופר של גאולה?  בשם "שופר של משיח" אנו מתכוונים להתעוררות ולדחיפה הגורמת לתחייתו ולגאולתו של עם ישראל. התעוררות זו - היא התקיעה המקבצת את האובדים והנדחים והמביאתם להר הקודש בירושלים.

היה הייתה בישראל בזמנים שונים וישנה גם כיום בחלקים וביחידים מישראל התעוררות ורצון שמקורם בקדושה באמונה החזקה בה ובתורה, בקדושת ישראל ותעודתו וברצון לקיים את רצון ה' שהיא גאולת ישראל השלמה. זהו השופר הגדול והמעולה רצון עם להיגאל מתוך הרצון הנעלה למלא את תעודתו הגדולה שאינה ניתנת להתמלא בהיותו גולה ועלוב.

ויש שהרצון הקדוש נחלש, אין ההתלהבות הגדולה לרעיונות עליונים שבקדושה. אבל נשאר לפחות הטבע האנושי הבריא, שגם הוא מקורו בקדושה. וטבע אנושי בריא זה מחולל רצון טבעי פשוט באומה להקים את שלטונה בארצה, לקום ולהשתחרר לחיות חיי חופש פשוטים ככל העמים. רצון טבעי זה מתוך הרגשה לאומית טבעית, זהו השופר הבינוני הרגיל, המצוי בכל מקום. אף הוא שופר כשר, אעפ"י שמצווה בראשון יותר מאשר בו. " בדיעבד כל השופרות כשרים".

1. עיינו בשלושת סוגי השופרות. איזה שופר מסמל לדעתכם את החלוצים הראשונים שהגיעו לארץ ישראל? הסבירו את תשובתכם**.**

אולם יש גם דרגה שלישית בשופר של משיח ואף היא מקבילה לשופר של ראש השנה: שופר קטן, פסול, שתוקעים בו בהכרח, אם אין שופר כשר בנמצא. אם אפסה התלהבות הקודש ורצון הגאולה הנעלה הנובע ממנה, ואם גם הרגשה אנושית לאומית וטבעית ורצון של חיי לאום בכבוד גם הם אפסו, אם אי אפשר לתקוע בשופר כשר לגאולה באים אויבי ישראל ותוקעים באוזנינו לגאולה. הם מכריחים אותנו לשמוע קול שופר, הם מתריעים ומרעישים באוזנינו ואינם נותנים לנו מנוח בגולה. שופר של חיה טמאה נהפך לשופרו של משיח. עמלק, פיטלורה , [[5]](#footnote-5)היטלר, וכו', מעוררים לגאולה. ומי שלא שמע קול השופר הראשון, ואף לקול השופר השני הרגיל לא רצה לשמוע כי אזניו נאטמו הוא ישמע לקול השופר הטמא, הפסול, בעל כורחו ישמע.

ואף הוא יוצא ידי חובה, גם לאומיות זו של השוט, של "צרת היהודים", גם בה יש מן הגאולה. אולם, על שופר זה אין לברך, "כל שהוא מין קללה אין מברכין עליו" (משנה ברכות ו, ד).

אנו מתפללים, שלא יביאנו הקב"ה עוד לידי שמיעת השופר הפסול והטמא בעל כרחינו. ואף לשופר הפשוט, הבינוני, החילוני כמעט, אין אנו מתגעגעים ביותר. אנו תפילה: תקע בשופר גדול לחירותנו, שופר שבא מתוך עומק קדושתה של נשמת ישראל, מתוך קדש קדשינו, ואז תהא הגאולה שלמה.

להלן נשלב במהלך החוברת מספר סיפורים, בעיקר מעולמם של חכמי יהדות המזרח. בסיפורים אלו ניתן לקרוא על היבטים ערכיים וענייני מידות משמעותיים המהווים חלק בלתי נפרד מההיבט הרעיוני של החגים. לדוגמה, בסיפור להלן ניקרא על הרב יהודה פתייה[[6]](#footnote-6), ואשתו רחל, שהסתפק באכילת פיתה כמנה עיקרית ויחידה בסעודת ליל ראש השנה ובלבד שלא לכעוס... המסר העולה מסיפור זה הוא שחשיבות תיקון היחסים בין אדם לחברו חשוב לא פחות מתיקון היחסים בין אדם למקום.

**** כל הסימנים ב… פיתה (סיפור) ****

מתוך אתר "חַכִּימָא"- סיפורים מחכמי המזרח

**אף תקלה אחת לא פסחה על ביתם של הרב יהודה פתיה ואשתו רחל בליל ראש השנה. המנורה התנפצה וכל הסעודה הושחתה, ובכל זאת מאותו הערב צמחה ישועה. מה סודה של אותה סעודה?**

כל הזקוקים לברכה מצפים לטקס הסימנים בליל ראש השנה, שהוא זמן מתאים לברכות. הרב יהודה פתיה ואשתו רחל ציפו שנים רבות לפרי בטן, ותלו תקוותם בטקס הסימנים. כאשר ערכה הרבנית רחל את השולחן, הניחה את מנורת הנפט בכניסה לבית, ולא השגיחה שהדלת נפתחה והרב יהודה נכנס ונתקל במנורה, שהתנפצה על הרצפה והתיזה נפט לכל עבר. אף שבגדיו התלכלכו מנפט, הרב פתיה האיר פנים לאשתו, איחל לה שנה טובה ואף ביקש את סליחתה על הפלת המנורה.

על הבית נפלה חשכה, והרב ואשתו החליטו לערוך את הסעודה על הגג. אך כשהתארגנו להעלות את מאכלי החג אל הגג החליקה הרבנית רחל על שלולית הנפט, וכל האוכל נפל על הרצפה. מכל הסעודה המפוארת, מכל סימני החג, לא נותרו אלא שתי פיתות.

נטלו הרב פתיה ואשתו את הפיתות הנותרות ועלו לגג. תחילה קידש הרב על הפיתות, אחר כך אמר עליהן את כל הברכות והסימנים, ולבסוף אכלו את הפיתות כמנה העיקרית והיחידה של סעודת החג.

באותה השנה נפקדו הרב פתיה ואשתו רחל בפרי בטן. הרב פתיה נהג להסביר שזכו לכך משום שלא כעסו זה על זה בליל החג.

מהמקורות לעיל למדנו על ראש השנה כיום תשובה והמלכת הקב"ה עלינו. מדוע לא נזכרות משמעויות אלו בתורה, ולמעשה בתורה כלל לא מתואר מהותו של יום קדוש זה חוץ מהגדרתו כיום תרועה? נעיין בדברי ה"נתיבות שלום" להלן בנושא זה:

### האדמו"ר מסלונים[[7]](#footnote-7) - היום הרת עולם

נתיבות שלום, עמודים ק"ז – ק"י

ונתנה תוקף קדושת היום כי הוא נורא ואיום. יש להבין עניינו של ראש השנה שהוא היום הקדוש לאדונינו כלשון הנביא (נחמיה ח'). דהנה בפשטות הוא יום הדין. בו יעמיד במשפט כל יצורי עולמים. וכמאמר חז"ל (ראש השנה ט"ז.) בראש השנה כל באי עולם עוברים לפניו כבני מרון...

לפי זה תמוה מאד, מפני מה לא נזכר כלל עניין יום הדין בפרשת המועדות (ויקרא כ"ג) דכתיב "בחודש השביעי באחד לחודש יהיה לכם שבתון זיכרון תרועה מקרא קודש" וגו', ולא נאמר שום רמז שהוא יום הדין כעין שנזכר עניינו שחל יום לגבי יום הכיפורים או בחג הפסח וסוכות שנתבאר עניינם בתורה.

ובעצם מהות יום הדין גם כן יש להבהיר. דמלשון חז"ל שכל באי עולם עוברים לפניו כבני מרון, משמע שיום הדין מקיף בני ברית ושאינם בני ברית, בעלי בחירה ושאינם בעלי בחירה, וכמאמר הפייטן: "ותספור ותמנה נפש כל חי ותחתוך קצבה לכל בריותך". וכמו שאומרים בזיכרונות כי תביא חוק זיכרון להיפקד כל רוח ונפש להיזכר מעשים רבים והמון בריות לאין תכלית מי לא נפקד כהיום הזה וכו'. והיינו שכל רוח ונפש והמון בריות נכללים ביום הדין. וצריך לפי זה להבין מה משמעות יום הדין ביחס למי שאינו בעל בחירה, ועוד יותר מצינו שאפילו מלאכים יחפזון וחיל ורעדה יאחזון ויאמרו הנה יום הדין לפקוד על צבא מרום בדין וכו' מה שייך יום הדין לפקוד לגבי המלאכים, וכי יש להם בחירה לעשות כרצונם?...

עוד יש להתבונן שהרי מצינו דראש השנה כלשון הכתוב (תהילים פא) "תקעו בחודש שופר בכסה ליום חגנו", ונכתב בתורתנו הקדושה בפרשת המועדות, וכן מברכים עליו שהחיינו ושמחים על הופעתו, ובתפילה אומרים ותיתן לנו ה' אלוקינו באהבה את יום הזכרון הזה, ואם היה רק כפשוטו שהוא יום הדין והמשפט הרי לכאורה אינו חג אלא יום עצב ודאגה. וביותר צריך להבין בספר נחמיה שכתוב "ויביא עזרא הכהן את התורה לפני הקהל למאיש ועד אישה וכל מבין לשמוע ביום אחד לחודש השביעי ויקרא בו" וגו' "ויקרא בספר...וַיֹּאמֶר נְחֶמְיָה וגו' היום קָדֹשׁ הוּא לַה' אֱלֹקיכֶם אַל תִּתְאַבְּלוּ וְאַל תִּבְכּוּ כִּי בוֹכִים כָּל הָעָם כְּשָׁמְעָם אֶת דִּבְרֵי הַתּוֹרָה: וַיֹּאמֶר לָהֶם לְכוּ אִכְלוּ מַשְׁמַנִּים וּשְׁתוּ מַמְתַּקִּים וְשִׁלְחוּ מָנוֹת לְאֵין נָכוֹן לוֹ כִּי קָדוֹשׁ הַיּוֹם לַאֲדֹנֵינוּ וְאַל תֵּעָצֵבוּ כִּי חֶדְוַת ה' הִיא מָעֻזְּכֶם:" ופירש רש"י שהיו בוכים על שלא קיימו התורה ועל זה אמר להם כי קדוש היום וגו' כי יום זה היה ראש השנה. ולכאורה הרי זה מה שצריך יהודי לעשות ביום הדין. לשוב בתשובה ולבכות על החטאים, ולמה אמר להם אל תבכו אכלו משמנים וכו' משמע דעניינו של ראש השנה הוא חג שצריך לשמוח בו.

נבאר עניין עיצומו של יום הקדוש ראש השנה, שהכתוב מפרש בו כי קדוש היום לאדונינו, יתר על כל שאר המועדים שנקראו רק בשם מקראי קודש. ואמנם בכדי לדעת להבין, אפס קצהו מקדושת היום הזה, כי הוא נורא ואיום ובו תינשא מלכותיך. הרי עלינו ללמוד מהתפילות דראש השנה אשר אנשי כנסת הגדולה קבעו אותן ובהם מרומז משמעות קדושת הימים וכל התוכן והכוונות ע"פ הנגלה והנסתר. דהנה בכל תפילות ראש השנה לא משתקף ולא מובלט כלל עניין יום הדין, אלא כולם סובבים על עניין הכתרת מלכותו יתברך שמו על כל הבריאה. וכל הבקשות המה ובכן יתקדש שמך ה' אלוקינו וכו', ובכן תן פחדך ה' אלוקינו על כל מעשיך, ותמלוך אתה הוא ה' אלוקינו מהרה לבדך על כל מעשיך, מלוך על כל העולם כולו בכבודך. היינו שמבקשים שכבר יהיה התיקון הגמור ומלאה הארץ דעה את ה'. ותהי הכתרת מלכותו יתברך על כל הבריאה... וההוספות השייכים לעניין הדין והמשפט. כמו זכרנו לחיים וכו' וכתוב לחיים טובים וכו' בספר חיים וכו', אינם מעיקר נוסח התפילה ואם לא אמרם אינו חוזר.

והביאור בזה כי יסוד ושורש ראש השנה הוא כמו שכתוב היום תחילת מעשיך זיכרון ליום ראשון. וכדאיתא מהאר"י ז"ל אשר בכל שנה ושנה כל הדברים חוזרין לקדמותן ובראש השנה מתחדשת הבריאה ומתהווים שוב העניינים שהיו במעשה בראשית...כי כל שנה היא יחידה מיוחדת בבריאה, ובבריאת העולם מחדש.

ולפי זה מבואר עניין המשפט והדין בראש השנה, דמאחר שהיום הרת עולם פירוש שהוא יום חידוש הבריאה, על כן מתמלא על ידם היעוד והמטרה שיעד הבורא יתברך שמו בבריאת העולם על פי סודות הבריאה הידועים אליו יתברך שמו והאם הטוב שבעולם מתגבר על הרע, או חס ושלום להיפך שהכל מתנה נגד הכוונה העליונה, שאז אין צורך בו. ועומק הדין הזה בוודאי שייך ביחס לכל היצורים. אפילו אלו שאין להם בחירה. האם נגרמה על ידם התקרבות להכוונה העליונה שבבריאה או לא. וכמו שמצינו בדור המבול שנמחה כל היקום, גם אלו שאין להם בחירה, ואף האדמה נמחתה עד ג' טפחים כי עד שם התפשט הפגם. דעל פי סודות הבריאה הידועים לבורא יתברך יש לכל נאצל ונברא נוצר ונעשה, לכל פרט ופרט מהבריאה בפני עצמו, תפקיד וייעוד משלו בתוך כל המטרה הכללית של הבריאה, אשר בלאו הכי לא היה נברא וכמו שכתוב (ישעיה מג) הנקרא בשמי ולכבודי בראתיו יצרתיו אף עשיתיו, ועל כן בהתחדשות הבריאה יש דיון אם נצרך הפרט הזה גם לשנה החדשה, אם מילא את ייעודו ותפקידו או שהוא מיותר ואין צורך בו. והדיון הזה הוא על כל באי עולם והמון בריות לאין תכלית, מי לא נפקד כהיום הזה. וגם על צבא מרום הדין הזה, שגם הם בכלל הבריאה ונידונין אם הם נחוצים למטרה העליונה או שיתבטלו. אמנם באופן מיוחד הדין הוא על בעלי הבחירה, כיוון שהם נשמת הבריאה, ובידם לשנות את חשבונם ע"י שעושים תשובה ומקבלים עליהם למלא תפקידם ויעודם מכאן ואילך, על ידי זה משתנה גזר דינם לטובה. כי אלוקים עורך דין בוחן לבבות ביום דין...

ועל פי הדברים האלו יבואר מה שראש השנה הוא יום חגנו, ולובשים בו לבנים ומברכים שהחיינו על היום הזה, הכל מטעם שהוא יום התחדשות הברית עם קוב"ה וישראל. ומובן מה שאמר נחמיה אל כל העם היום קדוש הוא לה' אלוקינו אל תתאבלו ואל תבכו אכלו משמנים ושתו ממתקים וכו'. כי התפיסה של העם בראש השנה הייתה שהוא יום דין על העבר. ובכייתם הייתה בבחינת אבלות כבוכה על מת שאין לו תיקון עוד, על כן אמר להם אכלו משמנים וכו' היינו את המשמנים והממתקים שיש ביום הקדוש הזה כי קדוש היום לאדונינו, שהוא יום כריתת ברית מחדש ובו כל יהודי ממליך עליו מחדש את הקב"ה, קבלו עליכם את הברית מכאן ולהבא. והוא על דרך שמפרש בספר הקדוש תולדות יעקב יוסף (עיין פרשת פנחס) מה שאמרו חז"ל ג' ספרים נפתחים בראש השנה, צדיקים גמורים נכתבים ונחתמים לאלתר לחיים וכו', היינו שפותחים שלושה ספרים חדשים שכל אחד רושם את עצמו לשנה החדשה באיזה שרוצה, ואם מקבל עליו לשנה החדשה להיות נמנה עם הצדיקים ושימלא ייעודו ותפקידו בעולמו מעתה, על ידי זה נכתבים ונחתמים לאלתר לחיים, ובינוניים ורשעים וכו' היינו אלו שלא מקבלים עליהם למלא את ייעודם ותפקידם בשנה הבאה, ממילא אין להם עוד תפקיד בעולמם.

1. האם ראש השנה הוא יום דין או יום חג? נמקו את תשובתכם.

השופר נועד לעורר אותנו לתשובה, אולם גם אנו מחויבים לא לשכוח את עולמנו הפנימי ואת הנשמה הטהורה שנמצאת בכל אחד מאיתנו, כדברי הראי"ה קוק להלן:

### הראי"ה קוק – ישוב האדם אל עצמו

אורות התשובה, פרק ט"ו

כְּשֶׁשּׁוֹכְחִים אֶת מַהוּת הַנְּשָׁמָה הָעַצְמִית, כְּשֶׁמְּסִיחִים דֵּעָה מִלְּהִסְתַּכֵּל בְּתוֹכִיּוּת הַחַיִּים הַפְּנִימִיִּים שֶׁל עַצְמוֹ, הַכֹּל נַעֲשֶׂה מְעֻרְבָּב וּמְסֻפָּק. וְהַתְּשׁוּבָה הָרָאשִׁית, שֶׁהִיא מְאִירָה אֶת הַמַּחֲשַׁכִּים מִיָּד, הִיא שֶׁיָּשׁוּב הָאָדָם אֶל עַצְמוֹ, אֶל שֹׁרֶשׁ נִשְׁמָתוֹ, וּמִיָּד יָשׁוּב אֶל הָאֱלֹקים, אֶל נִשְׁמַת כָּל הַנְּשָׁמוֹת, וְיֵלֵךְ וְיִצְעַד הָלְאָה מַעְלָה מַעְלָה בִּקְדֻשָּׁה וּבְטָהֳרָה. וְדָבָר זֶה נוֹהֵג בֵּין בְּאִישׁ יְחִידִי, בֵּין בְּעַם שָׁלֵם, בֵּין בְּכָל הָאֱנוֹשִׁיּוּת, בֵּין בְּתִקּוּן כָּל הַהֲוָיָה כֻּלָּהּ, שֶׁקִּלְקוּלָהּ בָּא תָּמִיד מִמַּה שֶּׁהִיא שׁוֹכַחַת אֶת עַצְמָהּ. וְאִם תֹּאמַר שֶׁהִיא חֲפֵצָה לָשׁוּב אֶל ד' וְאֶת עַצְמָהּ הִיא אֵינָהּ מְכוֹנֶנֶת לְקַבֵּץ אֶת נִדָּחֶיהָ - הֲרֵי הִיא תְּשׁוּבָה שֶׁל רְמִיָּה, שֶׁתִּשָּׂא עַל יְדֵי זֶה אֶת שֵׁם ד' לַשָּׁוְא. עַל כֵּן רַק בָּאֱמֶת הַגְּדוֹלָה שֶׁל הַתְּשׁוּבָה אֶל עַצְמוֹ יָשׁוּב הָאָדָם וְהָעָם, הָעוֹלָם וְכָל הָעוֹלָמִים, הַהֲוָיָה כֻּלָּהּ, אֶל קוֹנָהּ, לֵאוֹר בְּאוֹר הַחַיִּים. וְזֶהוּ הָרָז שֶׁל אוֹרוֹ שֶׁל מָשִׁיחַ, הוֹפָעַת נִשְׁמַת הָעוֹלָם, שֶׁבַּהֲאִירוֹ יָשׁוּב הָעוֹלָם לְשֹׁרֶשׁ הַהֲוָיָה, וְאוֹר ד' עָלָיו יִגָּלֶה. וּמִמְּקוֹר הַתְּשׁוּבָה הַגְּדוֹלָה הַזֹּאת יִשְׁאַב הָאָדָם אֶת חַיֵּי הַקֹּדֶשׁ שֶׁל הַתְּשׁוּבָה בַּאֲמִתָּהּ.

1. מדוע לדעתכם חשוב "שישוב אדם אל עצמו"?

הרב קוק קובע כי מקור החטא ושכחת הקב"ה מקורם בהתנכרות ובניתוק האדם מעצמיותו ועולמו הפנימי. עיקרה של התשובה היא ההשתדלות להגיע אל שורש הנשמה: "חטא אדם הראשון שנתנכר לעצמיותו, שפנה לדעתו של נחש ואבד את עצמו" (הרב קוק, אורות הקודש, כרך ג', ע"מ ק"מ). חזרתו של האדם אל עצמו היא חזרתו אל האלוקים. החטא הוא הפרדה בין האדם לבין ה"אני" העמוק שלו.

### הרב יונתן זקס[[8]](#footnote-8) – מה אומר לנו ראש השנה?

מועדים לשיחה, עמ' 18-22

אם כן, מה אומר לנו ראש השנה? מה הוא מבקש להזכירנו? איך בכוחו לשנות את חיינו?

גאונותה של היהדות טמונה בין היתר בכך שהיא נוטלת אמיתות נצחיות ומתרגמת אותן לחוויות מעשיות הנחוות על ציר הזמן. לתרבויות אחרות יש מערכות מובְנות של פילוסופיה ותיאולוגיה והגות מופשטת. היהדות מעדיפה את האמת הנחווית על פני האמת שרק נהגית...

**הדבר הראשון** שחג זה מלמדנו הוא שהחיים קצרים. תעלה תוחלת החיים ככל שתעלה, עדיין לא יוכל אדם להשיג במהלך חייו את כל היעדים שהוא עשוי להעלות בדעתו; "ונתנה תוקף" שר על עראיות חיינו בפתוס מצמית:

אָדָם יְסוֹדוֹ מֵעָפָר וְסוֹפוֹ לֶעָפָר. בְּנַפְשׁוֹ יָבִיא לַחְמוֹ. מָשׁוּל כְּחֶרֶס הַנִּשְׁבָּר, כְּחָצִיר יָבֵשׁ וּכְצִיץ נוֹבֵל, כְּצֵל עוֹבֵר וּכְעָנָן כָּלָה וּכְרוּחַ נוֹשָׁבֶת וּכְאָבָק פּוֹרֵחַ וְכַחֲלוֹם יָעוףּ.

החיים הללו הם כל אשר לנו. איך ראוי שנשתמש בהם? אנחנו יודעים שלא עלינו המלאכה לגמור – אך גם איננו בני חורין להיבטל ממנה. זוהי האמיתה הראשונה שראש השנה מלמדנו.

**האמיתה השנייה** היא שהחיים עצמם, כל נשימה שאנו נושמים, הם מתת האל. כאמור בתוספת לברכת אבות בתפילת העמידה בעשרת ימי תשובה:

זָכְרֵנוּ לְחַיִּים, מֶלֶךְ חָפֵץ בַּחַיִּים, וְכָתְבֵנוּ בְּסֵפֶר הַחַיִּים – לְמַעַנְךָ, אֱלהִֹים חַיִּים.

החיים אינם דבר מובן מאליו. אם נראה אותם ככאלה, לא נדע להוקירם. מתנת החיים, אומר הרמב"ם, היא הגדולה במתנות שנותן לנו אלוהים, וכל יתר הדברים שניים לה. דתות אחרות מחפשות את אלוהים בשמיים, או בחיים שלאחר המוות, בעבר הרחוק או בעתיד הרחוק. כאן הסבל, ושם הגמול; כאן התוהו, ושם הסדר; כאן הכאב, שם המַרפא; כאן העוני, שם השפע. ואילו היהדות, באורח בלתי נלאה, מחפשת את אלוהים בחיי הכאן והעכשיו שעל פני האדמה. כן, אנו מאמינים בחיים שלאחר המוות, אך את הגדולה האנושית האמיתית אנו מוצאים בחיים שלפניו.

**שלישית**: אנחנו חופשיים. היהדות היא דתו של האדם החופשי הנענה מתוך חופש לאלוהי החופש. איננו נתונים בצבת החטא. איננו בובות בידי כוחות כלכליים, דחפים פסיכולוגיים או גֶנים הקובעים את התנהגותנו. עצם העובדה שאנחנו יכולים לעשות תשובה, שאנחנו יכולים לנהוג מחר אחרת מכפי שנהגנו אתמול, מלמדת שאנחנו חופשיים...

**רביעית**: לחיים יש משמעות. איננו רק תאונות של חומר, פריו של עולם שהתהווה בלי שהיה לכך טעם ואשר ביום מן הימים, גם זאת בלי טעם, יחדל להיות. אנחנו כאן מפני שאלוה אוהב ברא את העולם ואת החיים ואותנו – אלוה היודע את פחדינו, שומע את תפילותינו, מאמין בנו יותר מכפי שאנו מאמינים בנו־עצמנו, אלוה הסולח לנו כשאנו כושלים, מרים אותנו כשאנו נופלים ונותן לנו כוחות לגבור על הייאוש...

**חמישית**: החיים אינם קלים. היהדות אינה רואה את העולם במשקפיים ורודים. סבלם של אבותינו מרחף על פני תפילותינו. העולם שאנו חיים בו איננו העולם שראוי כי יהיה. זהו הטעם לכך שלמרות כל הפיתויים, היהדות לא הסכימה אף פעם לומר שימות המשיח הגיעו – ועם כל זה היא מחכה למשיח בכל יום שיבוא. כשהיהודים יצאו לגלות יצאה עמהם השכינה. ה' תמיד איתנו ;"קָרוֹב ה' לְכָל קרְֹאָיו, לְכֹל אֲשֶׁר יִקְרָאֻהוּ בֶאֱמֶת" (תהלים קמה, יח). הוא אולי מסתיר את פניו, אבל הוא כאן...

**שישית**: החיים יכולים להיות קשים ועדיין מתוקים, כמו החלה והתפוח של ראש השנה שאנו טובלים בדבש. היהודים אף פעם לא היו צריכים הון כדי להיות עשירים ולא עוצמה כדי להיות חזקים. להיות יהודי הוא לחיות בשביל הדברים הפשוטים: האהבה שבין איש לאשתו, החיבור המקודש בין הורים לילדיהם, ומתנת הקהילה – אשר בה אנו עוזרים ונעזרים גם יחד, ובה אנו לומדים שהשמחה מוכפלת והיגון נחצה כאשר חולקים אותם עם אחרים. להיות יהודי הוא לתת צדקה ולגמול חסדים. להיות יהודי הוא ללמוד ולעולם לא להפסיק לבקש דעת, להתפלל ולא לחדול להודות, לעשות תשובה ולא להפסיק לצמוח. באלה טמונים סודות השמחה... ליהדות גישה אחרת לגמרי: לקדש את העונג על ידי עשייתו לחלק מעבודת האלוהים. החיים מתוקים כאשר האלוהי נוגע בהם.

**שביעית**: חיינו הם יצירת האוֹמנות הגדולה ביותר שניצור אי פעם. הרב יוסף דוב סולוביצ'יק, באחד מחיבוריו המוקדמים, דיבר על "איש ההלכה" ועל כמיהתו ליצור, להוליד דבר מה חדש ומקורי. גם ה' כמֵה שניצור ועל ידי כך ניעשה שותפיו במלאכת החידוש "עיקר העיקרים הוא שהאדם חייב ליצור את עצמו" זו מהות התשובה: מעשה של יצירת עצמנו מחדש. כאותו צייר הצועד צעד לאחור כדי לראות את מלוא התמונה שיצר על הבד, בראש השנה אנו צועדים צעד לאחור ומתבוננים בבד חיינו, לראות מה עלינו לשנות כדי שהתמונה תהיה מושלמת.

**שמינית**: אנחנו מה שהיננו בגלל אלה שבאו לפנינו. חיינו אינם חלקיקים מבודדים. כל אחד מאיתנו הוא אות בספר החיים של אלוהים. אותיות הן נשאיות של משמעות, אך אין לאות הבודדת משמעות כשהיא לעצמה. רק כאשר האותיות מצטרפות למילים, והמילים למשפטים, והמשפטים לפסקאות, יש סיפור. ולהיות יהודי הוא להיות חלק מהסיפור המוזר ביותר, העתיק ביותר, הבלתי צפוי ונוגד האינטואיציה מכל הסיפורים שהיו אי פעם: סיפורו של עם זערורי, חסר־בית לאורך נתחים נכבדים מתולדותיו, שבכל זאת האריך ימים הרבה יותר מהעצומות שבאימפריות – מצרים, אשור, בבל, יוון ורומא בעת העתיקה, האימפריה הנוצרית והח'ליפות האסלאמית בימי הביניים, והרייך השלישי וברית המועצות בדורותינו. כל אחת מהן חשבה בתורה שהיא בת אלמוות. כולן חלפו מהעולם. רק עם ישראל עוד חי.

בראש השנה אנו זוכרים את אלה שחיו לפנינו, ומבקשים מה' לזוכרם למעננו: את אברהם ויצחק, את שרה וחנה ורחל, את בני ישראל בימי משה ואת היהודים שבכל דור ודור, שכל אחד מהם הותיר איזו טביעת־מורשת חיה בתפילות שאנו אומרים או במנגינות שאנו שרים בהן את התפילות הללו. ובאחד הפסוקים המרגשים ביותר בברכת זיכרונות שבמוסף אנו שבים אל המילים הנשגבות שאמר ה'; בפי הנביא (ירמיהו ב, ב) "זָכַרְתִּי לָךְ חֶסֶד נְעוּרַיִךְ, אַהֲבַת כְּלוּלתָֹיִךְ, לֶכְתֵּךְ אַחֲרַי בַּמִּדְבָּר בְּאֶרֶץ לאֹ זְרוּעָה". אבותינו חטאו לפעמים, אך לא חדלו אף פעם ללכת אחר ה' גם כשהדרך הייתה קשה כדרך המדבר והיעד היה רחוק. איננו מתחילים מאפס. ירשנו עושר, אך לא בחומר אלא ברוח. אנחנו יורשי גדולתם של אבותינו.

**תשיעית**: אנחנו יורשיה של גדוּלה מסוג נוסף – זו של התורה..., ערכיה התובעניים, מערכת המצוות שלה, אתגריה העיוניים והקיומיים. היהדות מבקשת מאיתנו דברים גדולים, ועל ידי כך מגדילה אותנו...

ולבסוף – קול השופר המבקיע את עורלת ליבנו. זוהי צעקה חסרת מילים בדת של מילים. זהו קול המופק מהרוח הנושבת מפינו, כמו לומר לנו שהחיים הם רוח נושבת וחלום יעוף – אך רוח זו היא רוח האלוהים שבתוכנו "וַיִּיצֶר ה' אֱלהִֹים אֶת הָאָדָם עָפָר מִן הָאֲדָמָה וַיִּפַּח בְּאַפָּיו נִשְׁמַת חַיִּים וַיְהִי הָאָדָם לְנֶפֶשׁ חַיָּה" (בראשית ב, ז). אנחנו עפר מן האדמה, אך בתוכנו נשמת החיים שנפח בנו אלוהים.

בין שהשופר הוא צעקתנו אל ה' בין שהוא צעקת ה' אלינו, הינה בתקיעה ובשברים ובתרועה הללו, בקריאה וביפחה וביבבה, מצוי כל הפתוס שבמפגש בין אלוהים לאדם: אותו מפגש שבו מבקש האלוהים מאיתנו לקחת את תשורתו לנו, את החיים, ולקדשה במעשים המכבדים אותו ואת עצמנו העשויים בצלמו. אנו גוברים על המוות לא באמצעות חיי נצח, אלא באמצעות חיים על פי ערכי נצח; בעשיית מעשים ברוכים שיוסיפו לחיות אחרינו; ובהתקשרותנו, בני החלוף החיים באמצע הזמנים, עם האלוהים החי מעבר לזמן "אֱלהִֹים חַיִּים וּמֶלֶךְ עולם" (ירמיהו י, י(.

המילה "להתפלל" באה מהשורש פל"ל, לשון פלילים, ומובנה המדויק הוא 'לשפוט את עצמנו'. בראש השנה אנחנו עומדים במשפט. אנחנו יודעים את אשר יש לדעת. ואף כי אנו יודעים על עצמנו רָעוֹת, ה' רואה את המיטב שבנו; וכשאנו פותחים אליו את ליבנו, הוא נוסך בנו כוח להיעשות למה שהיננו באמת.

מי שחווה את ראש השנה במלוא עומק משמעותו מגיע אל השנה החדשה טעון, מומרץ, ממוקד ומחודש, ספוג בידיעה כי להיות יהודי הוא לחיות לנוכח שכינת האל, לקדש את החיים למענו, ולרומם את חייהם של אחרים; כי המקום שאנו מביאים בו ברכה אל חיי הזולת הוא המקום שאלוהים, אל חי, איווה לו למשכן.

### הרב סולובייצ'יק[[9]](#footnote-9) – דרך חוטאים ודרך חטאים

על התשובה, עמ' 21 – 23

עיקרה של תשובה הוא הווידוי, ויש כאמור, שני מיני וידוי, אחד וידוי של כפרה ואחד וידוי של טהרה. אמנם נוסחתם וצורתם שווה, אבל בכל-זאת שונה היא תשובה של כפרה מתשובה של טהרה.

ברייתא היא במסכת סנהדרין (כה:) וכן הובאה להלכה ברמב"ם ( הלכות עדות פי"ב הל' ה-ח) על עוברי עבירה שנפסלו לעדות. ביניהם מונה הברייתא את המשחק בקוביא, המלווה בריבית, את מפריחי היונים ועוד. "המשחק בקוביא, אלו הן המשחקים בפספסין – ולא בפספסין בלבד אמר, אלא אפילו קליפי אגוזין וקליפי רימונין. ואימתי חזרתן? משיקרעו את שטריהן ויחזרו בהן חזרה גמורה ואפילו לעכו"ם לא מוזפי... מפריחי יונים וכו' דאפילו במדבר נמי לא עבדי".

התשובה של אלה הרי אינה אלא על איסור גזל ולמה אין תשובתם תשובה ברגע שהם מתחרטים על העבר ואינם עוסקים יותר בדברים אלו שיש בהם גזל? והרי משחק בקוביא בחינם, הלוואה בריבית לעכו"ם והפרחת יונים במדבר, הם דברים שבהיתר ולמה אין חזרתם "חזרה גמורה" עד שישברו פספסיהם, יקרעו שטרותיהם ויהרסו את מצודותיהם?

מעניין, שבהלכות תשובה אין הרמב"ם מזכיר הלכה זו ששייכת לעניין תשובה. כיוון שתשובתם של אלו, תשובה המכשירה לעדות, היא תשובה של טהרה והיא מצריכה הרבה יותר כפרה, עליה מדבר הרמב"ם בהלכות תשובה, שדיו לחוטא אם הוא מתחרט ומקבל עליו שלא ישוב לכסלו.

בתשובה של טהרה לא מספיק לפרוש מן החטא, אלא צריך לפרוש פרישה גמורה מכל האוירה, הסביבה, הגורמים, התנאים והכוחות שסיבבו את האדם והביאוהו לידי חטא. תשובה של טהרה, המחזירה את האדם לכשרותו הראשונית, מחייבת אותו לשבור את הפספסין, לקרוע את השטרות, להרוס את כל הגשרים המוליכים ממנו ולעולם החטא שמשם יצא.

ואמנם כי כן, שני מיני פרישות יש, אחת פרישה מן החטא והשנית, פרישה מדרך חטאים. אין חטא נולד "יש מאין", Ex nihilo nihil. החטא הוא פרי של אוירה מסוימת, של תנאים המכשירים לחטא, של חנופה לגוי, של התבטלות, של פחד אמיתי ופחד מדומה, של מורך-לב, של חוסר חוט שדרה – של "דרך חטאים".

גם כאשר אין אנחנו חוטאים ממש, אנו עומדים פעמים הרבה על "דרך חוטאים". על דרך זו המאפשרת לחטא לנבוט, לפרוח, לגדל פרי ולהשתרש. שכן, החטא כמו כל יצירה אורגנית, צריך לנשימה ואינו יכול לבוא לעולם מבלי שיספוג מסביבתו, מן הקרניים המחממות אותו מבחוץ ומן האויר המקיף אותו, כמו עץ צומח.

לכפרה מספיקה חרטה. יתר-על כן: מי שלא חטא ממש אינו צריך כלל לכפרה. אבל לא כן במה שנוגע לטהרה. כאן לא מספיק לפרוש מן החטא. כאן לא מספיק לא לבצע את החטא עצמו לפי פרטיו שנאסרו עלינו במפורש, אלא צריך לפרוש מדרך חטאים. "יעזוב רשע דרכו ואיש און מחשבותיו".

1. כתבו דוגמא מחיי יומיום בעניין "פרישה מדרך חטאים".

אין מדובר כאן על החטא עצמו אלא על הדרך המובילה אל החטא ומן החטא. אין מדובר על מחשבות חוטאות, אלא על "מחשבותיו". על כל מערך מחשבתו, כל תפיסת עולמו, כל חוסר-הבהירות והפסיחה על הסעיפים — היוצרים את החטא ומכניסים את האדם לתוכו, כאל מצודה.

"לב חדש ורוח חדשה" אינם באים אלא בעזיבה מוחלטת של דרך חוטאים, כלשון שנאמרה בהכשרתם של הפסולים לעדות: "חזרה גמורה", בה בשעה שבכפרה מספיקה פרישה מחטא בלבד.

להלן נקרא את הסיפור "הכוח לסלוח", שהתרחש בקרב יהודי שרעב שבתימן. מסיפור זה אנו יכולים ללמוד על חשיבות בקשת הסליחה מאדם שפגענו בו. בד בבד, לפעמים אצל הנפגע, שחש עלבון כבד מתעורר רצון שלא לסלוח או להחמיר מאד בדרישותיו כדי שיסכים לסלוח. הסיפור מלמד אותנו שאסור לאדם להיות אכזרי ולא למחול ובוודאי לאור העובדה שהקב"ה מוחל על חטאינו, ראוי גם לנו למחול לאחרים על חטאיהם**.**

**** הכוח לסלוח (סיפור) ****

מתוך אתר "חַכִּימָא"- סיפורים מחכמי המזרח

**פעמים רבות אנו דורשים מאחרים יותר ממה שאנחנו מצפים מעצמנו. מוֹרי רצון מנג'מי מבקש להעמיד מראה אל מול פנינו, ולכוון אותנו להקל במעט על חברינו.**

סערה גדולה פרצה בקרב יהודי שרעב שבתימן.

שני יהודים מעשירי האזור התקוטטו ביניהם, ובמהלך המריבה פגע האחד בחברו.

הלך הנפגע אצל הדיין מוֹרי רצון מנג’מי ותבע את עלבונו. זימן מוֹרי מנג’מי את הפוגע לבית דינו, ואז סיפר התובע בכאב את השתלשלות הדברים ופירט עד כמה פגע בו חברו. להפתעת הרב מנג’מי, הנתבע אישר את הדברים, והסביר ששגגה יצאה מלפניו. הוא ביקש להתנצל בפני חברו על הפגיעה ואף הבטיח לתת סכום כסף לצדקה, כנהוג בתימן.

אך הנפגע לא הסתפק בהתנצלות בבית הדין: “אני דורש שתיתן כקנס מחצית מרכושך לצדקה. עוד אני דורש שתתנצל לעיני כל הקהל בבית הכנסת בשבת.” לכך לא יכול היה הפוגע להסכים, והשניים המשיכו להתווכח.

מוֹרי מנג’מי חשב קמעה, וביקש מן הפוגע לצאת מאולם הדיונים. אז פנה אל הנפגע ושאלו: “האם פעם חטאת חטא חמור כלפי שמיים?” ניכר היה שהתובע נבוך. הוא שתק מעט ואז הודה שכמה שבועות קודם לכן, בשובו עמוס בסחורה ממסע ארוך, נכנסה השבת קודם שהספיק להיכנס לעיר. “אף שהדבר אסור דהרתי עם סוסי אל העיר ואף פרקתי בעיצומה של השבת את כל הסחורה.”

שאל אותו מוֹרי מנג’מי: “האם התוודית על חטאך בבית הכנסת בשבת לעיני כל הקהילה?”

ענה העשיר: “חס וחלילה! מה לכל הקהל ולחטאי? את וידויי שמע רק האל השומע כל תפילות.”

המשיך מאיר מנג’מי והקשה: “האם נתת צדקה? מחצית מרכושך?”

גם לכך התכחש העשיר: “אין צורך בכך. נתתי מעט מעות לעניים, כפרה על חטאי.”

על כך ענה מוֹרי רצון מנג’מי: “מה שהספיק בינך לבין קונך, מספיק גם בינך לבין חברך. חברך מֵצר על מעשיו ומבקש את מחילתך. מחל לו!

### הרב עוזיאל[[10]](#footnote-10) – שתי מטרות לתקיעת השופר

שבת ומועד, חלק א', שבת וימים נוראים, עמ' 100 – 102

לא ככל המועדים הישראליים מועדו של ראש השנה. כל המועדים מיוחדים לישראל לזכר ניסיונות עבר, המסמלים גם את עתידו והגשמת תעודתו הסופית. וראש השנה הוא יום הדין והמשפט, ליחיד ולצבור ולעם ולכל אדם הנברא בצלם. ביום זה כל באי עולם עוברים כבני מרון לפני כס המשפט של אלוקי המשפט "כי חוק לישראל הוא, אין לי אלא ישראל, לאומות העולם מנין? תלמוד לומר: משפט לאלוקי יעקב, אלא שישראל נכנסים לדין תחילה" (ר"ה ח:) ישראל נכנסים לדין תחילה מתוך הכרה ורצון לזכות בדינם, וכל באי עולם נתבעים לדין ונידונים שלא מדעתם ושלא מרצונם בהיותם שכובים ושקועים במעשיהם היום-יומיים ונתונים בתוך הקלחת הרותחת של החיים בתסיסתם ובסערתם...

ברגעים אלה עומד כל איש מישראל נפעם ונדהם ושואל מעמקי נפשו: במה אקדם פניך אלוקי המשפט, הכל גלוי וידוע לפני כסא כבודך, מה אדבר ובמה אצטדק?

וקול מסורת אבות עונה לו ואומר: תקעו בחודש שופר הריעו לפני המלך ה'!...

תקיעה זו מה היא אומרת? על זה עונים קדמונינו ואומרים: תקיעת השופר מכוונת לשתי פעולות שונות זו מזו שהן נעשות בבת אחת. קול גערה נגד השטן המקטרג וקול להתעוררות מתרדמה.

קול תקיעת השופר גוער בשטן המקטרג, זה שמפריד בין אחים, המבקש להטיל שיקוצים על החלשים ממנו ולהצדיק על ידי כך את פעולותיו המשחיתות, לטהר את כתמי החטא של הידיים המגואלות בדם נקיים, עשוקי כח ושבורי לב, ולכסות דמי נקיים התוססים וצועקים חמס...

וקול תרועת השופר מעורר מתרדמה. כי מצב של תרדמה הוא זה כשהאדם מתקפל במיטה צרה ומצומצמת, מבטל את מציאותו העצמית, רואה בחלומו צלליהם של אחרים ושומע קולותיהם, ואינו רואה ולא שומע את עצמו. מצב של תרדמה הוא כשאדם מכלה את כוחותיו ואת מרצו בנפתולים פנימיים שאין בהם אלא בזבוז הכוחות והזמן להבל ולריק, כאשר יחלום הרעב שאכל ושבע, הקיץ ונפשו רעבה כמו שהייתה. ומצב של תרדמה זה, הוא מצבנו אנו...

ותרועת השופר המחרידה, מייצגת לפנינו את הסכנה האיומה שבתוצאות כל מעשינו ואומרת לנו התעוררו ישנים מתרדמתכם הטרגית! התאחדו והתרכזו מסביב להאידיאלים הנשגבים של היהדות. נהיה אנחנו, עם ישראל, בגופנו ובנפשנו.

התהליך שאנו עוברים לקראת תשובה שלימה חשובה ומשמעותית מאוד. הראי"ה קוק מבדיל להלן בין שלבי ההכנה לקראת התשובה, לבין בניין התשובה עצמו. להלן נלמד את פתגם הראי"ה קוק לחודש תשרי ואת ביאורו של הרב עוזי קלכהיים לפתגם זה.

הראי"ה קוק – מגד ירחים

**"חשבון הנפש וסילוד היראה –**

**הם ניר התשובה,**

**אומץ הדעת וצהלת הרוח –**

**ראשית תבואתה"**

### הרב עוזי קלכהיים[[11]](#footnote-11) – הכנה לתשובה והתשובה עצמה

באור מגד ירחים עמוד ה' - ז', הארת פתגמי הראי"ה קוק על חודשי השנה

1. מהו הקשר בין "חרישה המכשירה את הקרקע לקראת הצמיחה" לבין תהליך התשובה?

בתהליך התשובה, יש להבחין בין השלבים המכינים את הדרך להופעתה, ובין השלבים המהווים כבר את בנינה של התשובה. חשבון הנפש כולל בקרבו את החרטה והסלידה מהחטא, המולידים את המכאובים של הניתוק מחלקי הנפש הרעים, שהם ייסורי הנפש שהנשמה נכווית בהם מפני החטא עצמו, או שהחטא גרם לסתור ולהרוס את האחדות שבין האישיות הפרטית עם כל ההוויה. תהליכים אלו הם השלבים המכינים את הנפש לתשובה, כמו החרישה המכשירה את הקרקע לקראת הצמיחה. לכן הגדיר את חשבון הנפש וסילוד היראה כ"ניר התשובה". כמו שדימה (מסכת שבת דף ל"א.) את היראה לקב חומטין, לשמירת החיטים, כשומר לאוצר התבואה, שאין החומטין חלק מהמאכל עצמו, אלא נחשב כשומר לתבואה, כן היראה שומרת את החכמה והתורה מפני הפסד. זו היא היראה – לעומת החכמה.

אבל יש לדעת, שעיקר כוונתה של התשובה, אינה בהחלשת הרצון ובשבירת האופי האישי של האדם, כי-אם במאמץ הרוחני והגברת הערך של אישיותו. על-כן, אומץ הדעת וצהלת הרוח, מבטאים כבר את הבניין החיובי של האדם, את הצמיחה של אישיותו הבאה בעקבות היראה, וזוהי כבר "ראשית תבואתה" של התשובה, לעומת התהליכים הקודמים של חשבון הנפש והסלידה מן החטא, הנחשבים כמכשירים, כ"ניר התשובה"...

הוא הדין גם ביחס למהות התשובה. **הדגיש הרב בפתגמו את חשבון הנפש וסילוד היראה כשלבי הכנה – כ"ניר התשובה", אבל התשובה עצמה באה לאחר בינה, וצריכה להישאר כזו, כתשובה שיכלית, שאומץ הדעת וצהלת הרוח יהיו מרכיביה,** והם יהיו "ראשית תבואתה", דהיינו גם תכלית התשובה.

**להלן נעיין בהסברו של הרב יעקב כולי[[12]](#footnote-12), על חשיבות ההכנות לקראת תשובה שלימה ואמיתית. יש החושבים בטעות שניתן להסתפק בכניסה אל בית הכנסת בראש השנה ולהתפלל ולחזור בתשובה. יש להבין כי תהליך התשובה איננה מעשה חד פעמי בלבד, אלא** תוצאה של תהליך ושינוי נפשי עמוק. תהליך זה דורש מחשבה וזמן. חודש אלול הוא חודש ההכנה לימים הנוראים. במהלך חודש זה אדם נדרש למצוא את הפגמים במעשיו, לתקן אותם ורק אז יהיה ראוי לתשובה שלימה.

**** לצייר תשובה ברגע (סיפור) ****

מתוך אתר "חַכִּימָא"- סיפורים מחכמי המזרח

**בעזרת משל עממי נאה מסביר הרב יעקב כולי את ייחודם של רגעי החתימה של יום הכיפורים, שאליהם מתנקזת מלאכת התיקון של השנה כולה.**

ההתרגשות בבית הכנסת שבקונסטנטינופול (קושטא) הייתה בשיאה לקראת סיומו של הצום ביום הכיפורים, ושררה אווירה של תשובה ותיקון. רגע לפני תפילת נעילה עלה אל הבמה הרב יעקב כולי, ובדרשתו ניסה לעורר את הלבבות. את דבריו פתח במשל עממי ידוע.

פעם אחת ביקש המלך מן הצייר המלכותי שיצייר את דיוקנו. המלך דרש מן הצייר לסיים את מלאכתו בתוך אחד עשר חודשים, וקבע לו שכר הגון תמורת הציור. בהגיע המועד, התדפק שליח המלך על דלתו של הצייר, ודרש את הציור. הצייר התנצל וביקש מהשליח למסור למלך שהוא זקוק לחודש ימים נוסף.

לאחר חודש ימים שוב הגיע שליח המלך את הצייר, ושוב ביקש הצייר ארכה, הפעם של עשרה ימים. כעבור עשרה ימים פקעה סבלנותו של המלך, והוא ניגש בעצמו אל ביתו של הצייר ודרש ממנו את הציור לאלתר.

הצייר השיב: “אדוני המלך! כמה רגעים והציור יהיה מוכן.” הכניס הצייר את המלך אל חדר העבודה שלו, שעל רצפתו פזורים בדים רבים ובהם ניסיונות ציור של דיוקן המלך. בעוד המלך מתבונן סביבו ניגש הצייר אל כן הציור, ובכמה משיחות מכחול צייר ציור מופלא ויפהפה.

המלך עמד משתאה ושאל: “אם ציירת את הציור הנפלא הזה בכמה רגעים, מדוע לא עשית זאת קודם? מדוע עיכבת אותי עד עתה?".

השיב לו הצייר: “במשך כל השנה האחרונה עסקתי בניסיונות רבים, שכולם הוליכו לרגע זה, שבו ציירתי ציור מושלם".

חתם הרב כולי את המשל שלו: "עברו אחד עשר חודשים, ואחריהם חלף חודש אלול, ואף עשרה ימי תשובה תמו. נותרו לנו רק עוד כמה רגעים עד נעילת שערי התשובה. כל הרגעים מוליכים אל רגע זה, שבו אנו נדרשים לתשובה שלמה".

### הרמב"ם[[13]](#footnote-13) – ההלכות לחזרה בתשובה

הלכות תשובה, פרק ב'

הלכה א

אי זו היא תשובה גמורה זה שבא לידו דבר שעבר בו ואפשר בידו לעשותו ופירש ולא עשה מפני התשובה לא מיראה ולא מכשלון כח כיצד הרי שבא על אשה בעבירה ולאחר זמן נתייחד עמה והוא עומד באהבתו בה ובכח גופו ובמדינה שעבר בה ופירש ולא עבר זהו בעל תשובה גמורה הוא ששלמה אמר וזכור את בוראיך בימי בחורותיך (קהלת יב, א').

ואם לא שב אלא בימי זקנותו ובעת שאי אפשר לו לעשות מה שהיה עושה אף על פי שאינה תשובה מעולה מועלת היא לו ובעל תשובה הוא אפילו עבר כל ימיו ועשה תשובה ביום מיתתו ומת בתשובתו כל עונותיו נמחלין שנאמר עד אשר לא תחשך השמש והאור והירח והכוכבים ושבו העבים אחר הגשם (קהלת יב ב) שהוא יום המיתה מכלל שאם זכר בוראו ושב קודם שימות נסלח לו:

הלכה ב

ומה היא התשובה הוא שיעזוב החוטא חטאו ויסירו ממחשבתו ויגמור בלבו שלא יעשהו עוד שנאמר יעזוב רשע דרכו ואיש אוון מחשבותיו (ישעיהו נה ז) וכן יתנחם על שעבר שנאמר כי אחרי שובי נחמתי (ירמיהו לא יח) ויעיד עליו יודע תעלומות שלא ישוב לזה החטא לעולם שנאמר ולא נאמר עוד אלקינו למעשה ידינו וגו' (הושע יד ד) וצריך להתוודות בשפתיו ולומר עניינות אלו שגמר בליבו:

הלכה ג

כל המתודה בדברים ולא גמר בלבו לעזוב הרי זה דומה לטובל ושרץ בידו שאין הטבילה מועלת לו עד שישליך השרץ וכן הוא אומר ומודה ועוזב ירוחם (משלי כח יג) לפרוט את החטא שנאמר אנא חטא העם הזה חטאה גדולה ויעשו להם אלהי זהב (שמות לב לא):

הלכה ד

מדרכי התשובה להיות השב צועק תמיד לפני השם בבכי ובתחנונים ועושה צדקה כפי כוחו ומתרחק הרבה מן הדבר שחטא בו ומשנה שמו כלומר אני אחר ואיני אותו האיש שעשה אותן המעשים ומשנה מעשיו כולן לטובה ולדרך ישרה וגולה ממקומו שגלות מכפרת עוון מפני שגורמת לו להיכנע ולהיות עניו ושפל רוח:

הלכה ה

ושבח גדול לשב שיתוודה ברבים ויודיע פשעיו להם ומגלה עבירות שבינו לבין חבירו לאחרים ואומר להם אמנם חטאתי לפלוני ועשיתי לו כך וכך והריני היום שב ומתנחם וכל המתגאה ואינו מודיע אלא מכסה פשעיו אין תשובתו גמורה שנאמר "מכסה פשעיו לא יצליח" (משלי כח יג)

במה דברים אמורים בעבירות שבין אדם לחבירו אבל בעבירות שבין אדם למקום אינו צריך לפרסם עצמו ועזות פנים היא לו אם גילם אלא שב לפני האל ברוך הוא ופורט חטאיו לפניו ומתודה עליהם לפני רבים סתם וטובה היא לו שלא נתגלה עונו שנאמר אשרי נשוי פשע כסוי חטאה (תהילים לב א).

להלן נעיין בסיפורו של הסופר שמואל יוסף עגנון בילדותו. הסיפור מתאר את האווירה המיוחדת בבית הכנסת ביום הכיפורים. הציבור עטוף בטליתות ועטרות כסף בראשיהם ובגדיהם בגדי לבן. הדרישה המרכזית מאיתנו ביום הכיפורים היא כוונת הלב וטהרתו. בד בבד אנו יכולים ללמוד מהסיפור על החשיבות הגדולה של האווירה המיוחדת והמעשים החיצוניים כגורם משמעותי בהשפעה על כוונת הלב בבחינת "אחרי הפעולות נמשכים הלבבות". עלינו ללמוד מכאן גם על עולם המצוות בכלל עד כמה חשוב המעשה החיצוני, לדוגמה: מתן צדקה, אווירה של תפילה בציבור וכדומה.

### ש"י עגנון[[14]](#footnote-14) – זכרון ילדות ראשון מיום כיפור (סיפור)

ימים נוראים, עמוד ז'

השמים היו טהורים והארץ הייתה שקטה וכל הרחובות היו נקיים, ורוח חדשה הייתה מרפרפת בחללו של עולם. ואני תינוק כבן ארבע הייתי ומלובש הייתי בגדי מועד, ואיש אחד מקרובי הוליכני אצל אבי ואצל זקני לבית התפילה.

ובית התפילה היה מלא עטופי טליתות ועטרות כסף בראשיהם ובגדיהם בגדי לבן ובידיהם ספרים, ונרות הרבה תקועים בתיבות ארוכות של חול, ואור מופלא עם ריח טוב יוצא מן הנרות. ואיש זקן עומד מוטה כלפי התיבה וטליתו יורדת עד למטה מליבו וקולות ערבים ומתוקים יוצאים מטליתו.

1. מה לדעתכם גרם לילד לחוות חוויה מיוחדת בזמן התפילה?

ואני עומד בחלון בית התפלה מרעיד ומשתומם על הקולות הערבים ועל עטרות הכסף ועל האור המופלא ועל ריח הדבש היוצא מן הנרות נרות השעוה. ודומה היה לי שכל הארץ שהלכתי עליה והרחובות שעברתי בהם וכל העולם כולו אינם אלא פרוזדור לבית זה.

עדיין לא הייתי יודע להגות במושגים עיוניים ואת המושג הדרת קודש לא הכרתי. אבל אין ספק בליבי שבאותה שעה הרגשתי בקדושת המקום ובקדושת היום ובקדושת האנשים העומדים בבית ד' בתפילה ובניגונים. ואף על פי שעד לאותה השעה לא ראיתי דבר כזה לא עלה על דעתי שיש הפסק לדבר.

וכך הייתי עומד ומביט על הבית ועל האנשים שעמדו בבית, ולא הבחנתי בין אדם לאדם, שכולם כאחד עם כל הבית כולו דומים היו עלי כחטיבה אחת. ושמחה גדולה הייתה בליבי ולבי נדבק באהבה לבית זה ולאנשים אלו ולניגונים אלו. על יד על יד פסקו הניגונים, ועדיין בת קול הייתה מנהמת עד שפסקה אף היא. נקמטה נפשי פתאום וגעיתי בבכייה גדולה. אבי וזקני נתחלחלו ושאר כל העם עמדו עלי לפייסני. ואני דמעותיי מתגלגלות והולכות מתוך הבכייה. אלו לאלו שואלים, מי גרם לתינוק שיבכה? ואלו לאלו משיבים, מי יודע.

1. תארו חוויה אישית שחוויתם בזמן תפילה והסבירו מה היה הגורם לחוויה.

עתה אספר מי גרם לי שאבכה. אותה שעה שנפסקה התפילה נפסקה פתאום אותה חטיבה נאה. מקצת מן האנשים הורידו טליתותיהם מעל ראשיהם ומקצתם התחילו מסיחים זה עם זה. אותם שאהבתי נדבקה בהם החליפו פניהם פתאום והשחיתו את דמותם הנאה ואת דמות הבית ודמות היום. ועל זה היה דווה לבי ועל זה געיתי בבכייה.

# חג הסוכות

מבוא

מצוות רבות מאפיינות את חג הסוכות כפי שמצווה אותנו התורה:

"בַּסֻּכֹּת תֵּשְׁבוּ שִׁבְעַת יָמִים כָּל הָאֶזְרָח בְּיִשְׂרָאֵל יֵשְׁבוּ בַּסֻּכֹּת...לְמַעַן יֵדְעוּ דֹרֹתֵיכֶם כִּי בַסֻּכּוֹת הוֹשַׁבְתִּי אֶת בְּנֵי יִשְׂרָאֵל בְּהוֹצִיאִי אוֹתָם מֵאֶרֶץ מִצְרָיִם...וּלְקַחְתֶּם לָכֶם בַּיּוֹם הָרִאשׁוֹן פְּרִי עֵץ הָדָר כַּפֹּת תְּמָרִים וַעֲנַף עֵץ עָבֹת וְעַרְבֵי נָחַל וּשְׂמַחְתֶּם לִפְנֵי ה' אֱלֹקיכֶם שִׁבְעַת יָמִים".

(ויקרא, כ"ג, מ – מ"ב)

חג הסוכות הנקרא גם חג האסיף, מיוחד במצוות השמחה המוזכרת שלוש פעמים בהקשר לחג זה:

1. ושמחתם לפני ה' אלוקיכם שבעת ימים (ויקרא כ"ג).
2. ושמחת בחגך (דברים ט"ז).
3. והיית אך שמח (דברים ט"ז).

להלן נעמיק במצוות הסוכה, במצוות ארבעת המינים ובמצוות השמחה בחג הסוכות. נתייחס ל"אושפיזין", האורחים המכובדים והקדושים הבאים לבקר אותנו בחג הסוכות, ונעיין בתפילת "הושענא" הנאמרת בקהילות ספרד אחרי תפילת שחרית, ובקהילת אשכנז אחרי תפילת מוסף.

מצוות סוכה

### הרב יעקב אריאל[[15]](#footnote-15) – היבטים רעיוניים של הסוכה

מאוהלי תורה, לתורה ולמועדים, עמ' 350

1. סכמו בלשונכם מדוע אנחנו יוצאים מהבית אל הסוכה?

חג הסוכות בא להוציאנו מראייה חושנית. בשעה שכל בני האדם חוזרים מן הסוכות הביתה, יוצא עם ישראל מן הבית לסוכה. הבית הוא חוסנו של האדם ומבטחו מפגעי טבע ואדם. שמחתו הטבעית של האדם באסיף היא על ביטחונותיו הכלכליים. הוא צבר רכוש ומזון וחש את עצמו בטוח ומוגן. הוא מלא סיפוק וגאווה, וזהו מקור שמחתו. התורה באה להוציא את האדם מתפיסתו זו, שהיא גם מדומה. אל יאמר האדם כוחי ועוצם ידי עשה לי את החיל הזה. לא כך, אלא: וזכרת את ה' אלקיך, כי הוא הנותן לך כוח לעשות חיל. צא, בן אדם, מביתך הפיזי ומתפיסתך החומרית, לסוכה דלילה וקלה, ותחוש את הפסוקים כי יצפנני בסוכו...טוב לחסות ב-ה' מבטוח באדם. חסֵה בצל השכינה. לכן הסכך חייב להיות מן הצומח הטבעי, כפי שבראו ה'. ללא עיבוד מלאכותי בידי אדם. עיבודו המלאכותי מביא לו טומאה ופוסל אותו מלשמש סכך כשר. חזור אל הטבע הבראשיתי, האלוקי, קוראת התורה לאדם. יש כאן גם מחאה נסתרת על הפרזת המלאכותיות ועל ההינתקות מהטבע. הן עלולות להביא את האדם לסגידה ולהערצה יתירה של כוחו האנושי, עד כדי שכחת המקור אלוקי. אין הכוונה לחזור אל היערות, אלא לשמירת האיזון בין הטבע המקורי לבין המלאכותיות האנושית. זאת, כדי שנזכור שהאדם הוא לא רק יוצר אלא גם יצור, וכל כוח יצירתו, מיוצרו בא לו. לכן יש לכוח זה כיוון, מטרה, השגחה והנהגה.

שתי סכנות אורבות לאדם: סכנות טבעיות וסכנות אנושיות. כנגד פגע הטבע זקוק האדם בעיקר לקורת גג על ראשו. כנגד פגעי אנוש זקוק האדם בעיקר לקירות שיגנו עליו בסביבתו. הסוכה, אף היא בנויה מסכך ודפנות. הסכך עשוי מחומר טבעי, בראשיתי, כדי להדגיש את המבטח ב-ה'. הדפנות אמנם עשויות גם מחומר מלאכותי, אך אפשר שיהיה מרובה בהן הפרוץ על העומד. שתיים כהלכתן, ושלישית – אפילו טפח, ואף אלו – גוד ולבוד ודופן עקומה. דפנות הלכתיות הן רוחניות יותר ממשיות. התורה וההלכה הן הן מבצרו של האדם, ובהן עליו למצוא את מבטחו וחוסנו.

הכרה זו היא המביאה שמחה לאדם. האדם יודע שאינו בודד, שאינו נתון למקרה העיוור שיפגע בו, הוא חוסה בצל ה'. אמנם אין הדבר מבטיח לו הגנה מפני כל נזק. אך הוא יודע דבר אחד, שכל מה שיקרה לו – מיד ה' הוא. הכל מתוכנן, הכל משמעותי ותכליתי.

התורה מצווה אותנו "בסוכות תשבו שבעת ימים כל האזרח בישראל ישבו בסוכות. למען ידעו דורותיכם כי בסוכות הושבתי את בני ישראל בהוציאי אותם מארץ מצרים" (ויקרא כ"ג). מצאנו דעות שונות מה היו אותן סוכות. יש המסבירים כי הכוונה סוכות ממש בהן ישבו בני ישראל בהיותם במדבר. סוכות אלו היו כמובן ארעיות ולא בניינים קבועים. אחרים מסבירים כי הכוונה לענני הכבוד ששמרו על עם ישראל בדרכו הארוכה במשך ארבעים שנה. קיימת דעה נוספת המשלבת את שני הטעמים: בתחילת מסעם ישבו בני ישראל בסוכות ארעיות ובהמשך היו אלו ענני כבוד. משותף לכל הדעות שראינו כי הסוכה היא זכר ליציאת מצרים ובטחונו של עם ישראל בכוחו של ה' להוליכם במדבר.

### הרב מרדכי אליהו[[16]](#footnote-16) – תפקידם של ענני הכבוד

דברי מרדכי, סוכות, עמ' ר"כ – רכ"א

שואל החיד"א ( הרב יוסף חיים דוד אזולאי) ז"ל (ברכי יוסף סימן תרכ"ה סעיף א', "ראש דוד" פרשת אמור). מדוע אנו עושים יום טוב מיוחד לזכר ענני הכבוד, ואין אנו עושים יום טוב מיוחד לזכר המן והבאר? ותירץ, שאכן אנו עושים זכר למן ב"לחם משנה" כאשר אנו מכסים את שתי החלות מלמעלה ומלמטה, כפי שהיה המן מכוסה מלמעלה ומלמטה. וכמו כן אנו עושים זכר לבארה של מרים בניסוך המים על גבי המזבח, וגם במזיגת מים לתוך היין בקידוש ליל שבת.

אך עדיין קשה: מפני מה לא קבעה לנו התורה חג מיוחד זכר למן ולבאר, כפי שקבעה לנו את חג הסוכות זכר לענני הכבוד?

יש שביארו שאמנם אוכל ומים מזינים את כל הגוף, אך הם מפעילים רק אברים מסוימים באדם (מערכת העיכול), מה שאין כן ענני כבוד, שהקיפו את עם ישראל מכל העברים וכל גופם היה בתוך ענני הקדושה והטהרה, כך שכל מעשיהם התקדשו עם כל חלקי הגוף, לכן נקבע חג הסוכות כזכר לזה (עיין למקורות שהביא הגר"א ביאורו לשו"ע סי' תרכ"ה סעיף א').

1. מהו ההבדל בין ענני הכבוד לבין ירידת המן והבאר?

ואכן, כל אדם, משיער ראשו ועד ציפורן רגלו, צריך להיות בתוך הקדושה והטהרה. אין לאדם שמחה שלימה אלא כשהוא שלם במצוות הבורא, וכל כולו קודש לעבודת ה'. שמחת משה ואהרן הייתה כשראו את ענני הכבוד מקיפים אותם מכל הצדדים, וגם מלמעלה ומלמטה, מצווה שנעשית ברמ"ח אברים ובשס"ה גידים היא המצווה המושלמת.

החיד"א תירץ בכמה אופנים, ומהם: לא נקבע חג זכר למן ולבאר משום שלחם (מן) ומים (באר) הם הכרחיים לקיום, ובלעדיהם אין לאדם חיים; אם כן ברור הוא ש-ה' לא היה מונע מעמו את הצרכים הבסיסיים ביותר. לעומת זאת, ענני כבוד אינם הכרחיים לאדם, והרבה אנשים הולכים במדבר ללא ענני כבוד. נתינתם לישראל היא ביטוי של חיבת ה' אלינו ואהבתו אותנו.

עוד אפשר לומר, שענני הכבוד הם ביטוי לאהבת ה' בכמה אופנים: הם היו מגן מפני שרב ושמש, הם היו מגינים על ישראל מאויביהם, כפי שהגנו עליהם מפני המצרים בים סוף. עננים אלו היו גם שומרים על בגדיהם של ישראל שלא יבלו, ואף היו מכבסים ומגהצים אותם בעודם עליהם, כדברי הכתוב (דברים ח' ד'): "שמלתך לא בלתה מעליך ורגליך לא בצקה זה ארבעים שנה". הדברים האלה אינם הכרחיים להולכים במדבר, וה' העניק לנו אותם רק בגלל אהבתו היתירה אלינו.

### הרב אליהו דסלר[[17]](#footnote-17) – הסוכה כסמל לענווה

מכתב מאליהו, כרך שני

ומהי העצה הטובה המיוחדת של הקב"ה המתגלה לנו בצורה של סוכת שלום?

הנה סוכה היא דירת ארעי, והיא בחינת ביטול היש בעולם הזה. בחינה זו צריך שישיג האדם - שאין שום קביעות בעולם הזה, ואדרבה כל תאוותיו והנאותיו חולפות עוברות. וגם כל מחשבות האדם שלפיהן יוכל לבסס את עצמו בחיים מסודרים לדורי דורות – אינן אלא דמיונות שווא, והשגה זאת, בבחינת ידיעה שכלית, הרי היא הבחינה התחתונה שבעניין סוכה, גם בני אומות העולם יכולים להשיגה. הכרה זו מצויה היא אצל כל בן דעת, כי הרי החיים עצמם מוכיחים ששאיפות העוה"ז הבל הנה, ורק השאיפות הרוחניות מביאות לידי אושר ושמחה, כמבואר אצלנו בארוכה בקונטרס החסד (מכתב מאליהו ח"א עמ' 39 ואילך).

ולכן בצאת ישראל מצרים לא הושיבם הקב"ה בארמונות אלא בסוכות (עיין סוכה יא, יב) ולא במקרה היה, וגם לא שייך בדיעבד אצל הקב"ה, אלא את עיקר גדר ביטול היש בא ללמדם. והיינו מה שאמרו חז"ל "יאה עניותא לישראל (חגיגה ט, ב ), כי היא מלמדת ביטול היש. ולימוד זה הוא שלימות הגאולה ממצרים, כמו שכתוב (ויקרא כג, מג) "כי בסוכות הושבתי את בני ישראל – בהוציאי אותם מארץ מצרים", והיינו כי ללא בחינת ביטול היש, הרי עדיין הם במצרים הרוחנית.

ועיין בספר טעמי המצוות לרדב"ז (מצוות סוכה) שהביא המחלוקת של רבי יהודה וחכמים אם סוכה דירת קבע או דירת ארעי בעינן (סוכה ב, א). וביאר שסוכה דירת קבע היא בחינת סוכה מלעילא לתתא, וסוכה דירת ארעי – מתתא לעילא; ואלו ואלו דברי אלוקים חיים בטעמם.

1. מדוע לדעתכם יש צורך גם ב"ביטול היש" מצד בורא עולם?

ביאור דבריו, כי הנה ישנה בחינת ביטול היש הבאה מלמטה למעלה, מתוך עבודת האדם עצמו הלוחם את יצרו וכובש דרגה אחר דרגה ביגיעתו בעבודת ה' הפנימית. אך ישנה דרך אחרת, והיא גדר "אתה נותן יד לפושעים" המבואר לעיל, דרך חנינת הדעת, איתערותא דלעילא, שהשי"ת משפיע מחשבות האמת אל תוך שכלנו, ואף בהיותנו קבועים עדיין בתוך העוה"ז מעורר אותנו לחשוב על ארעיות העולם הזה ולשאוף לגילוי רוחני, ופעולת עבודת המחשבה הינה בשני אופנים: ששומרת מיצר הרע, כמאמר הרמב"ם ז"ל (עיין פרק כ"ב מאיסו"ב הכ"א) "מה יעשה האדם וינצל מן התאוות, ירחיב דעתו בחכמה". ועוד, שעל ידי זה יוכל האדם להכין את ה"פתחו של מחט" של התבוננות פנימית שהיא תחילת ההתפתחות הרוחנית.

### הראי"ה קוק – הביטחון בה' הוא החוזק של ישראל

מאמרי הראי"ה, חלק א, עמ' 148 – 149

הסוכה היא בעדנו מבצר הגנה, "תִּצְפְּנֵם בְּסֻכָּה מֵרִיב לְשֹׁנוֹת" (תהלים לא כא).

אנשי כנסת הגדולה שבטלו יצרא דעבודה זרה מישראל, כתוב עליהם שעשו סוכות כאלה שלא נעשו כמותם מימות יהושע בן נון "וַיַּעֲשׂוּ כָל הַקָּהָל הַשָּׁבִים מִן הַשְּׁבִי סֻכּוֹת וַיֵּשְׁבוּ בַסֻּכּוֹת כִּי לֹא עָשׂוּ מִימֵי יֵשׁוּעַ בִּן נוּן כֵּן בְּנֵי יִשְׂרָאֵל עַד הַיּוֹם הַהוּא וַתְּהִי שִׂמְחָה גְּדוֹלָה מְאֹד" (נחמיה ח, יז). ומה היו הסוכות המפוארות הללו? מפרשים שם בתלמוד "דבעי רחמי על יצר דעבודה זרה ובטליה, ואגין זכותא עלייהו כי סוכה". ואם כן הסוכה היא בעלת תוכן של הגנה. **(=בזכות ביטול עבודה זרה זכו עם ישראל להגנה כמו בסוכה).**

ואם יפלא בעינינו איך תוכל דירת עראי כסוכה להגן עד שבלא היסוס נוכל עוד לקחת אותה כדוגמא לההגנה והבטחון שלנו, איך יוכל בנין של "שתים כהלכתן ושלישית אפילו טפח" להפך למבצר ולמגן נגד כל צר ואויב?

מוכרחים אנחנו להגיד גלוי לפני כל באי עולם שאמת נצחית היא, שדווקא זאת הסוכה שהיא נבנית דווקא בצורה כל כך קלושה עד שמצד צורתה החיצונה אינה ראויה לכאורה להיות נקראת אפילו בשם של בית דירה, היא היא הראויה להיות לנו למגדל עוז ולמבצר מפני כל אויב ומתנקם.

כי באיזה אופן תוכל הסוכה הפרוצה ופתוחה מעברים ליהפך לבית דירה? הוי אומר לא מפני החוזק החומרי שבמחיצותיה הקלושות והחלשות, אלא מפני שהחוק, דבר ד', הוא אשר גזר אומר שבימי החג הקדוש הזה חג האסיף, זאת היא בית דירתנו.

זה יהיה לנו לימוד לדורות, כי להאומץ הדרוש לנו לבניין ביתנו, כלומר בנין הבית הלאומי שלנו, זקוקים אנו דווקא לאימוץ הרוחני, לאימוצו של החג, לאימוצו של דבר ד' הקיים לעד. ואם כלי המשחית היותר חדישים יכולים לפרוץ פרץ נבעה גם במבצרים היותר חזקים, יכולים למגר גם חומות נחושת עבים, הרי אין בכוחם ולא בכוח שום כלי יוצר שבעולם להפיל את החומה החזקה והבצורה של החוק, ומזה נדע שהחוק, הוא יהיה מבצרנו הנצחי ומשגב לנו.

גם כעת בשעה שאנו נגשים לבנות מחדש את ביתנו הלאומי על ארץ אבותינו, נכיר נא את האמת המוחלטת שהחוק הרוחני שהוא דבר ד' אשר גזר אומר, שבית ישראל יבנה, הוא הוא חומתנו הבצורה, למרות מה שהעין הקלושה של האדם לא תוכל להכיר חסנו ועוזו. וכשאנו באים לבנות את סוכתנו המגינה בעדינו גם בהמתתו של יצרא דעבודה זרה, בכל המובנים שלו, העתיקים והחדשים, יהיה נא נגד עינינו, שהחוסן שלנו יהיה החוק חוקנו חוקי תורתנו הקדושה העומדים וקיימים וחיים לעד!

## ארבעת המינים

התורה ציוותה אותנו לקחת ארבע מינים: אתרוג, לולב, הדס וערבה ולברך עליהם בימי החג. "ולקחתם לכם ביום הראשון פרי עץ הדר, כפת תמרים וענף עץ עבות וערבי נחל" (ויקרא כ"ג) . מדוע נבחרו דווקא ארבע מינים אלו? "ספר החינוך" מתייחס לעניין זה להלן:

### ספר החינוך[[18]](#footnote-18) – מצוות נטילת לולב

מצווה שכ"ד

משרשי המצווה. הקדמה. כבר כתבתי שהאדם נפעל כפי פעולותיו שיעשה תמיד וכו', ועל כן כי רצה המקום לזכות את עמו ישראל אשר בחר הרבה להם מצות להיות נפשם מתפעלת בהן לטובה תמיד וכו'. וכמו כן מצות הלולב עם שלשת מיניו מזה השרש היא, לפי שימי החג הם ימי השמחה הגדולה לישראל כי הוא עת אסיפת התבואות ופרות האילן בבית, ומפני כן נקרא חג האסיף. וצוה האל לעמו לעשות לפניו חג באותה העת לזכותם להיות עקר השמחה לשמו, ובהיות השמחה מושכת החומר הרבה ומשכחת ממנו יראת אלקים, בעת ההיא צוונו ה' לקחת בידינו דברים המזכירים אותנו כי כל שמחת לבנו לשמו ולכבודו, והיה מרצונו להיות המזכיר מין המשמח כמו שהעת עת שמחה, וידוע מצד הטבע כי ארבעת המינין כלם משמחי לב רואיהם. ועוד יש בארבעה מינין אלו ענין אחר, שהם דומים לאברים היקרים שבאדם. שהאתרוג דומה ללב, שהוא משכן השכל, לרמוז שיעבוד בוראו בשכלו, ולולב דומה לשדרה שהיא העקר שבאדם רמז שיישיר כל גופו. לעבודתו ברוך הוא, וההדס דומה לעיניים, לרמוז שלא יתור אחר עיניו ביום שמחת לבו, והערבה דומה לשפתיים, שבהן יגמר האדם כל מעשהו בדבור, לרמז שישים רסן בפיו ויכון לדבריו ויירא מהשם יתברך אף בעת השמחה.

מסקנה:

**בשעה שאנחנו אוחזים ארבעת המינים, השונים אחד מהשני, באגודה אחת יחד, ומנענעים אותם לארבע רוחות השמיים אנו מסמלים בזה את מלכות ה' בכל העולם ומבטאים את האחדות שצריכה להיות בינינו למרות ייחודו של כל אדם והשוני בינו לאדם אחר*.***

## ושמחת בחגך

אחת המצוות המיוחדות לחג הסוכות היא מצוות השמחה "ושמחת בחגיך". התורה מצווה אותנו:

"חַג הַסֻּכֹּת תַּעֲשֶׂה לְךָ שִׁבְעַת יָמִים בְּאָסְפְּךָ מִגָּרְנְךָ וּמִיִּקְבֶךָ:

וְשָׂמַחְתָּ בְּחַגֶּךָ אַתָּה וּבִנְךָ וּבִתֶּךָ וְעַבְדְּךָ וַאֲמָתֶךָ וְהַלֵּוִי וְהַגֵּר וְהַיָּתוֹם וְהָאַלְמָנָה אֲשֶׁר בִּשְׁעָרֶיךָ:

שִׁבְעַת יָמִים תָּחֹג לַ-ה' אֱלֹקיךָ בַּמָּקוֹם אֲשֶׁר יִבְחַר ה' כִּי יְבָרֶכְךָ ה' אֱלֹקיךָ בְּכָל

תְּבוּאָתְךָ וּבְכֹל מַעֲשֵׂה יָדֶיךָ וְהָיִיתָ אַךְ שָׂמֵחַ"

(דברים פרק טז פס' יג – טו)

הציווי בתורה ובחז"ל אינו מופיע כציווי ישיר לעבוד את ה' מתוך שמחה תמיד אלא הציווי נלמד מתוך דברי התוכחה:

"תַּחַת אֲשֶׁר לֹא עָבַדְתָּ אֶת ה' אֱלֹקיךָ בְּשִׂמְחָה וּבְטוּב לֵבָב מֵרֹב כֹּל"

(דברים פ' כח מז)

המקום היחיד שהתורה מצווה על שמחה מיוחדת הוא חג הסוכות והרמב"ם מתייחס, בהלכות שופר וסוכה ולולב, למהות השמחה וחשיבותה בעבודת ה' בכלל:

"מצוה להרבות בשמחה זו ולא היו עושין אותה עמי הארץ וכל מי שירצה אלא גדולי חכמי ישראל וראשי הישיבות והסנהדרין והחסידים והזקנים ואנשי מעשה הם שהיו מרקדין ומספקין ומנגנין ומשמחין במקדש בימי חג הסוכות אבל כל העם האנשים והנשים כולן באין לראות ולשמוע: השמחה שישמח אדם בעשיית המצווה ובאהבת האל שצווה בהן עבודה גדולה היא וכל המונע עצמו משמחה זו ראוי להיפרע ממנו ...ואין הגדולה והכבוד אלא לשמוח לפני ה'" (רמב"ם יד החזקה - הלכות לולב פרק ח הלכות יד – טו)

מה מיוחד בחג הסוכות שדווקא בחג זה קיים ציווי מיוחד על השמחה בשתי צורות: "ושמחת בחגך " ובהמשך "והיית אך שמח"? ניתן לומר שתי סיבות לשמחה זו:

שמחה על איסוף התבואה והצלחה כלכלית. ("חג האסיף").

שמחה אחרי יום הדין – יום הכיפורים – וביטחון בבורא עולם שיצאנו זכאים בדין.

### הרש"ר הירש – עבודת ה' בשמחה בכל השנה

פירוש לחמישה חומשי תורה, דברים ט"ז ט"ו

באותן סוכות נודדים אתה שמח בהתרוממות לאומית עם כל בני ביתך בשעריך. יתר על כן בתקופת האסיף אתה עוזב את השדה ואת הכרם, את הגורן ואת היקב ואתה מתאחד עם הקיבוץ הלאומי הנאסף במקדש ה' במקום הנבחר, שכן מקור שמחתך אינו בשעריך, בשדותיך ובכרמיך, בגורנך וביקבך, אלא ה' אלוקיך הוא המשפיע עליך את הברכה ממקום תורתו ובאמצעות תורתו – אם תגור באוהלה בנאמנותו..."והיית אך שמח".

"והיית שמח" הוא דרגה נעלה בהרבה מאשר "ושמחת". "ושמחת" הוא פעולה זמנית, גילוי זמני של שמחה, ואילו "והיית שמח" הופך את השמחה לתכונה, לאופי קבוע של האישיות. "אך שמח" מורה שהשמחה תתמיד גם בנסיבות שיש בהן לעכור את השמחה, או לערב עימה הרגשה אחרת "על אף הכל" תישאר שמח ו"רק" שמח. השמחה היא המובחר שבפרחים ובפירות המבשילים בעץ החיים של התורה, אולם אין זו שמחה המוגבלת לזמני החג... היא מתקיימת מעבר לזמן החג ונמשכת ממנו אל חיי יום יום... לפי מדגיש עניין זה להלן: כך אתה עוזב את הגורן ואת היקב ועולה אל המקום הנבחר בידי ה'...משם תשאב את הרוח שתכשיר אותך לשמחה של אמת, שמחת החיים, שתלווה אותך בכל החיים...תלמד להיות שמח על אף הכל: "והיית אך שמח".

1. מהו ההבדל בין "ושמחת" לבין "והיית שמח"?
2. כיצד לדעתכם יוכל אדם להיות שמח בחיי יומיום ולא רק בחג הסוכות?

הדרישה לעבודת ה' בשמחה איננה מצטמצמת רק לימי חג הסוכות, אלא מדובר בדרישה עקרונית לשמחה בעשיית המצוות בכלל. הראי"ה קוק מדגיש עניין זה להלן:

### הראי"ה קוק – העונג והשמחה

העונג והשמחה, אדר היקר, עמ' קי"ז

1. כיצד לדעתכם השמחה בעשיית המצווה מביאה לחריצות ולהפנמה?

(לפי הראי"ה קוק)

העונג והשמחה, הם דברים מוכרחים להיות מתלווים אל כל עסק רוחני; רק כשיתענג האדם וישמח במעשה הטוב והיושר, אז יהיה חרוץ לעשותם בתכלית שלמותם ולהוסיף עליהם מדי יום ביומו; רק אז יהיה חל רוח השכינה וזיו כבודה על האדם, כי עז וחדוה במקומו, ויעזור לו להיות נעטר בחוט של חן וחסד, שימצאו מעשיו ופעולותיו ג"כ חן בעיני כל הבריות, ויצאו גם הם בדרכיו, ותרבה הברכה והטובה בעולם. רק כשיש עונג ושמחה פנימית בלב מצורפים למעשה הטוב והצדק, אז הם מתבססים באדם להיות קבוע בדרכי האל הטוב ב"ה, וממקור נפשו ימצא מים חיים נוזלים להשכילו ולהדריכו באורחות חיים. כל פעולות רגשות ומחשבות הנעשות מצד הכרח ומועקה, בין שתהיה המועקה חמרית או רוחנית אינם בתכלית שלמותם, והם אינם באים כי-אם כדי להעמיד את האדם על המצב המוסרי הנכון, שיהיה בו שמח ומתענג בעשות הטוב, ובהינזרו מן הרע והכיעור תגל נפשו וישמח כבודו.

אחת השאלות העיקריות שעימן נדרש המאמין להתמודד היא: כיצד ניתן לשמוח למרות שיש קשיים ומשברים? הראי"ה קוק מציג להלן שתי אפשרויות שבאמצעותן ניתן להגיע לשמחה למרות הקושי:

### הראי"ה קוק – שתי דרכים להתמודדות עם העצבות

עין איה, מסכת ברכות, פרק ה' סעיף ט"ו

יש שני אופנים לשמח את האדם: האופן האחד הוא לְשּׁכֵּחַ ממנו את עמלו ולהסיח דעת מכל הדברים המעציבים. אמנם שמחה זו אינה שלמה ומתמדת, כי הלא הדברים שהאדם מתעצב עבורם הם קיימים ונמצאים ומערבבים את שמחתו. ע"כ הדרך המובחר הוא הדרך השני, שהאדם יצייר לעצמו באמת הדברים שמעציבים את רוחו, ויעמיק וישכיל בשכלו שאפילו בשביל הדברים שהם הסיבות היותר גדולות להתעצב אין בהם דרך עוצב באמת. כי כל מה שברא הקב"ה הכל הוא לטובה, וגם הרע הגדול של המוות אינו רע וראוי להתעצב עבורו כ"א להשתדל להשלים תכלית החיים כראוי... כלומר נצייר תחילה הדברים שאפשר להתעצב עבורם ונשכיל כי באמת אין לאדם כלל על מה להתעצב רק להתחזק ללכת בדרך השלימות לעסוק בתורה ומצות, ואז הוא מביא עצמו אל תכלית החיים, ואין לו להתיירא מן המוות כשהשלים חוקו. וכיון שהתורה והמצווה מגינים גם על מר המוות, ק"ו שהם מגינים על יתר הדברים שהאדם מתעצב עבורם שכולם הם פחותים בעוצב מן מר המוות. ע"כ בזה ההשתכלות סרו כל דרכי העוצב, והאדם מתעורר בשמחה אמיתית ושלמה והוא בטוח מכל הרעיונות העלולות לערבב את שמחתו, ע"כ ענו על הצעת העוצב, הי תורה והי מצוה דמגני עלן, וראוי להיות אך שמח וחדות ד' יהי' מעוז ליראיו וחושבי שמו.

**חנוכה**

# חנוכה

מבוא

ימי החנוכה מבטאים היבטים רוחניים והיבטים פיזיים משמעותיים לדורות.

ימים אלו מנציחים את נס הניצחון במלחמה נגד היוונים ואת נס פח השמן.

עולם רעיוני שלם מתגלה לעינינו לאור המקורות העוסקים במהותם של ימי החנוכה.

נפתח את לימודנו בשני מקורות העוסקים בנס פך השמן והניצחון במלחמה:

תלמוד בבלי

**מסכת שבת, דף כ"א**

"מאי חנוכה?... שכשנכנסו יוונים להיכל – טמאו כל השמנים שבהיכל. וכשגברה מלכות בית חשמונאי ונצחום, בדקו ולא מצאו אלא פך אחד של שמן שהיה מונח בחותמו של כהן גדול, ולא היה בו אלא להדליק יום אחד. נעשה בו נס והדליקו ממנו שמונה ימים לשנה אחרת קבעום ועשאום ימים טובים בהלל והודאה.

**תפילת "על הניסים"**

"עַל הַנִּסִּים וְעַל הַפֻּרְקָן וְעַל הַגְּבוּרוֹת וְעַל הַתְּשׁוּעוֹת וְעַל הַמִלְחַמוֹת וְעַל הַנֶּחָמוֹת שֶׁעָשִׂיתָ לַאֲבוֹתֵינוּ בַּיָּמִים הָהֵם בַּזְּמַן הַזֶּה. בִּימֵי נוסח מַתִּתְיָהו בֶן יוֹחָנָן כֹּהֵן גָּדוֹל חַשְׁמוֹנָאִי (י"ג חַשְׁמוֹנַאי) וּבָנָיו כְּשֶׁעָמְדָה מַלְכוּת יָוָן הָרְשָׁעָה עַל עַמְּךָ יִשְׂרָאֵל לְהַשׁכִּיחָם תּוֹרָתָךְ וּלְהַעֲבִירָם מֵחֻקֵּי רְצוֹנָךְ. וְאַתָּה, בְּרַחֲמֶיךָ הָרַבִּים, עָמַדְתָּ לָהֶם בְּעֵת צָרָתָם: רַבְתָּ אֶת רִיבָם דַּנְתָּ אֶת דִּינָם נָקַמְתָּ אֶת נִקְמָתָם. מָסַרְתָּ גִבּוֹרִים בְּיַד חַלָּשִׁים, וְרַבִּים בְּיַד מְעַטִּים, וּטְמֵאִים בְּיַד טְהוֹרִים, וּרְשָׁעִים בְּיַד צַדִּיקִים, וְזֵדִים בְּיַד עוֹסְקֵי תוֹרָתֶךָ. וּלְךָ עָשִׂיתָ שֵׁם גָּדוֹל וְקָדוֹשׁ בְּעוֹלָמָךְ וּלְעַמְּךָ יִשְׂרָאֵל עָשִׂיתָ תְּשׁוּעָה גְדוֹלָה וּפֻרְקָן כְּהַיּוֹם הַזֶּה. וְאַחַר כָּךְ בָּאוּ בָנֶיךָ לִדְבִיר בֵּיתֶךָ וּפִנּוּ אֶת הֵיכָלֶךָ וְטִהֲרוּ אֶת-מִקְדָּשֶׁךָ וְהִדְלִיקוּ נֵרוֹת בְּחַצְרוֹת קָדְשֶׁךָ וְקָבְעוּ שְׁמוֹנַת יְמֵי חֲנֻכָּה אֵלּוּ לְהוֹדוֹת וּלְהַלֵּל לְשִׁמְךָ הַגָּדוֹל.

**להלן מספר מקורות העוסקים במשמעות הרעיונית של נס פך השמן והדלקת הנרות.**

### הראי"ה קוק – פך השמן

**מאמרי הראי"ה חלק א', פך השמן, עמ' 153-152**

...אמנם הפך כאשר נשאר בקטנותו, כאשר האמונה תהיה גנוזה רק בלב, ולא תראה את כחה על החיים בפועל, במה זה תוכל עמוד? וכיון שהחיים בפועל כבר לקחו להם דרך אחרת, שלא על פי היסוד של האמונה הפנימית, הלא תוכל חלילה שארית הפליטה להכבות מערמת הדשן של החיים המוזרים המוצברים עליה ומונעים את אורה מלהתפשט, באפס עצים תכבה אש. אבל זהו הכח הנפלא שיש ברשף האור הגנוז, שאף על פי שימצא לפניו דרכי חיים הפוכים מתכנו, דעות המתפשטות העומדות מנגד לו מבלי שבעלי הדעות ידעו שהם הולכים בזה בדרך הפוכה מאשר טמון בפנימיות היותר עמוקה שבנפשם; אך הנה תגלה יד ד' ע"י עלילותיו עם זו בחר לו, והניצוץ הקטן יתלהב, ויעקור משרש את כל אורחות החיים הזרים ואת כל הדעות ההפכיות, אשר נערמו עליו חומרים חומרים, ויתפשט על כל אורחות החיים להשיב לבן של ישראל לאביהם שבשמים, עד שיספיקו כחות החיים המעשיים שהם כבר הולכים לדרך התורה והמצוה, להחיות את ישראל ולהאיר אורם, עד עבור כל הזמן ההוא ועד בוא התקופה החדשה של אור חדש על ציון, עד בוא שנת גאולה ויום רצון לד'. ובא לציון גואל ולשבי פשע ביעקב...

הראי"ה קוק מלמד אותנו כי פך השמן רומז לנו על כוחות אמונה עמוקים הטמונים עמוק בתוך עם ישראל בכלל ובכל יחיד בפרט. כוחות אמונה אלו מאפשרים להחזיק באמונה ולבטוח בבורא עולם, למרות שהסביבה הרוחנית מסביב היא לכאורה סביבה עוינת לעבודת ה'.

**המציאות מלמדת כי לא תמיד כוחות האמונה הטמונים בפנימיותינו באים לידי ביטוי חיצוני, ולכן לפעמים אנו מהססים אם לקיים מצווה מסוימת מאחר ואיננו חשים באותו זמן התלהבות ותשוקה לקיום המצווה. ר' לוי יצחק מברדיצ'ב מלמד אותנו כי יש ערך גדול לקיום המצווה גם אם בשעת קיומה איננו חשים התלהבות מיוחדת:**

### ר' לוי יצחק מברדיצ'ב[[19]](#footnote-19) – התלהבות בעבודת ה'

**קדושת לוי, פירושי אגדות**

ברוך אתה ה' כו' להדליק נר חנוכה. הנה ידוע, שעיקר עבודת האדם בתפלה ובתורה ובמצות להתלהב נפשו ולבו לה' באהבה ותשוקה נפלאה על ידי התבוננות בגדלות ה' בהעמקת הדעת אז תתלהב נפשו לה' בעריבות מתיקות ידידות כו'. וכמו שידוע בעניין שמחה של מצוה שהעיקר לעשות כל מצוה ומצוה באהבה ותשוקה גדולה ובהתלהבות עצומה. וזהו פירוש הברכה ברוך אתה ה' וכו' להדליק וכו', שאנו מברכים ומשבחים לה' אשר בחר בנו לעם סגולתו לעשות מצותיו בהדלקה ובהתלהבות עצומה כשלהבת העולה מאליה. אמנם לפעמים כאשר נתטמטם לבו ושכלו של אדם אשר אי אפשר לו לעשות המצווה בהתלהבות ותשוקה בשביל זה לא ימנע חס ושלום מלעשות המצווה אלא יעשה המצווה בהנחה גם בלי התלהבות...

ובזה מובן הפלוגתא (=מחלוקת) שבין שני מאן דאמרי (שבת כב:) חד אמר הדלקה עושה מצוה וחד אמר הנחה עושה מצוה. ובאמת אלו ואלו דברי אלהים חיים... מאן דאמר הדלקה עושה מצוה, פירוש שלכתחילה צריך האדם לעשות המצווה בהדלקה ובהתלהבות בתשוקה נפלאה. ומר אמר הנחה עושה מצוה, פירוש לפעמים כאשר נופל ממדרגתו ואין לו מוחין דגדלות (=רמה רוחנית גבוהה) לא ימנע מלעשות המצווה חס ושלום אלא יעשה בהנחה פירוש גם בלי התלהבות. וזה כוונת חכמינו ז"ל מאן דאמר הדלקה עושה מצוה סבר כבתה זקוק לה, פירוש כי לכתחילה כאשר האדם שאין לו התלהבות צריך לייגע מוחו ושכלו להתבונן בגדולות הבורא ברוך הוא ועל ידי זה תתלהב נפשו לה' ויעשה המצווה בהדלקה ובהתלהבות. ומאן דאמר הנחה עושה מצוה סבר כבתה אינו זקוק, פירוש כאשר נופל ממדרגתו ואי אפשר לו בשום אופן לעשות בהתלהבות ובהדלקה אינו זקוק לה, פירוש בשביל זה לא ימנע את עצמו מלעשות המצווה חס ושלום אלא יעשה בהנחה גם בלי התלהבות.

**אחת השאלות החשובות בחינוך לאמונה ושיפור המידות היא: מהי הדרך הראויה להתמודד עם היצר הרע? האם דרך של "מלחמה חזיתית" בבחינת "איזהו גיבור הכובש את יצרו" (אבות, ד', א'), או שקיימת דרך נוספת? להלן תשובתו של הרב שלמה יוסף זוין:**

### הרב יוסף זוין**[[20]](#footnote-20)** – הדרך להתמודדות עם היצר הרע

**לתורה ולמועדים, "אוֹר או אוּר (אש)", עמ' 327-325**

שְׁאֵלָה זוֹ יֵשׁ לְהַצִּיג בְּנֵר חֲנֻכָּה: מַה מִצְוָתָהּ, לְהַדְלִיק אֵשׁ אוֹ לַעֲשׂוֹת אוֹר? מָצִינוּ מִצְוָה בְּאֵשׁ: קִיּוּם הַמַּעֲרָכָה עַל גַּבֵּי הַמִּזְבֵּחַ, אֵשׁ תָּמִיד תּוּקַד עַל הַמִּזְבֵּחַ (ויקרא ו', ו'), וּמָצִינוּ מִצְוָה בְּאוֹר: נֵר שַׁבָּת, מִשּׁוּם שְׁלוֹם בַּיִת (תלמוד בבלי שבת כ"ג, ע"ב). וּבְכֵן: מַה גְּדֵרָהּ שֶׁל מִצְוַת נֵר חֲנֻכָּה?

כְּשֶׁתִּימְצִי לוֹמַר, נֶחֶלְקוּ בַּדָּבָר אֲבוֹת הָעוֹלָם, בֵּית שַׁמַּאי וּבֵית הִלֵּל: "פּוֹחֵת וְהוֹלֵךְ", אוֹ "מוֹסִיף וְהוֹלֵךְ" (ת"ב שבת כ"א, ע"ב).

הָאוֹר מְשַׁמֵּשׁ בִּטּוּי לְנֵר מִצְוָה וְתוֹרָה אוֹר, לְנֵר ה' נִשְׁמַת אָדָם. אוֹר הַנְּשָׁמָה צָרִיךְ לַחְדֹּר לְתוֹךְ כָּל הַפִּנּוֹת הַנִּדָּחוֹת שֶׁל הָאָדָם ("חֹפֵשׂ כָּל חַדְרֵי בָטֶן") וּלְהָאִיר אֶת כָּל הָרְמָ"ח וְהַשְׁסָ"ה שֶׁלּוֹ. וְאוֹר הַתּוֹרָה צָרִיךְ שֶׁיַּחְדֹּר וְעָתִיד לַחְדֹּר, לְתוֹךְ כָּל הַפִּנּוֹת הַנִּדָּחוֹת שֶׁל הָעוֹלָם וּלְהָאִיר אֶת כָּל מַחְשַׁכֵּי תֵּבֵל וּמַעֲמַק אֶרֶץ. וְהָא בְּהָא תַּלְיָא. הָאָדָם עוֹשֶׂה אֶת הָעוֹלָם "גַּם אֶת הָעֹלָם נָתַן בְּלִבָּם" (קהלת ג', י"א). כְּשֶׁבְּנֵי הָאָדָם יָאִירוּ אֶת נַפְשָׁם הֵם, יִתְרוֹמֵם אַף הָעוֹלָם כֻּלּוֹ לְדַרְגַּת הָאוֹר הָעֶלְיוֹן שֶׁל תּוֹרָה אוֹר.

וְהָאֵשׁ מְסַמֵּל אֶת בִּעוּר וְכִלְיוֹן הָרַע. הָאֵשׁ שׂוֹרֶפֶת וּמְבַעֶרֶת אֶת כֹּחוֹת הָרַע שֶׁבְּנֶפֶשׁ הָאָדָם פְּנִימָה, כַּדָּבָר שֶׁנֶּאֱמַר: "וּבִעַרְתָּ הָרָע מִקִּרְבֶּךָ" (דברים י"ג, ו', וְעוֹד). וְהָאֵשׁ שׂוֹרֶפֶת וּמְכַלָּה אַף אֶת כֹּחוֹת הָרַע הַפּוֹעֲלִים בָּעוֹלָם כֻּלּוֹ. וְהָא בְּהָא תַּלְיָא, כִּי "אֶת הָעֹלָם נָתַן בְּלִבָּם", עַד שֶׁיַּגִּיעַ הַיּוֹם עָלָיו נֶאֱמַר: "וְאֶת רוּחַ הַטֻּמְאָה אַעֲבִיר מִן הָאָרֶץ" (זכריה י"ג, ב'), "וְהָרִשְׁעָה כֻּלָּהּ כְּעָשָׁן תִּכְלֶה" (תְּפִלַּת רֹאשׁ הַשָּׁנָה).

וַדַּאי, אָנוּ זְקוּקִים לִשְׁנֵי הַכֹּחוֹת, לָאֵשׁ וְלָאוֹר, אֲבָל נֶחֶלְקוּ שְׁנֵי הַ"בָּתִּים" שֶׁל שַׁמַּאי וְהִלֵּל אֵיפֹה לְהַעֲמִיד אֶת הַדָּגֵשׁ הֶחָזָק, מַהוּ הָעִקָּר וּנְקֻדַּת הַכֹּבֶד בַּעֲבוֹדַת הָאָדָם. בֵּית שַׁמַּאי, כְּדַרְכָּם, מַחְמִירִים. אִי אֶפְשָׁר לְאָדָם לְהִתְרוֹמֵם לְהָאוֹר הָעֶלְיוֹן אֶלָּא אִם כֵּן יִבְעַר וְיִשְׂרֹף אֶת כָּל כֹּחוֹת הָרַע שֶׁבְּקִרְבּוֹ. כִּי "לֹא יְגֻרְךָ רָע" (תהלים ה', ה'). אַחֲרֵי בִּעוּר הָרֹע מִמֵּילָא יִתְקָרֵב לְאוֹר הַקְּדֻשָּׁה. בֵּית הִלֵּל מְקִלִּים. אַדְּרַבָּה, עַל יְדֵי אוֹר שֶׁל הַתּוֹרָה מִמֵּילָא יְגָרֵשׁ אֶת הַחֹשֶׁךְ שֶׁל הָרַע. מְעַט אוֹר דּוֹחֶה הַרְבֵּה חֹשֶׁךְ מֵאֵלָיו וּמִמֵּילָא, כָּל שֶׁכֵּן הַרְבֵּה אוֹר. "אִם פָּגַע בְּךָ מְנֻוָּל (=יֵצֶר הָרַע) זֶה מָשְׁכֵהוּ לְבֵית הַמִּדְרָשׁ" (ת"ב קדושין ל',ע"ב). הַתּוֹרָה שֶׁל בֵּית הַמִּדְרָשׁ תְּגָרֵשׁ מִמֵּילָא אֶת הַ"מְּנֻוָּל". "וַיְהִי בִּנְסֹעַ הָאָרֹן" עִם לוּחוֹת הַבְּרִית, אֲזַי מִמֵּילָא "קוּמָה ה' וְיָפֻצוּ אֹיְבֶיךָ וְיָנֻסוּ מְשַׂנְאֶיךָ מִפָּנֶיךָ" (במדבר י', ל"ה). "כִּי הִנֵּה ה' יֹצֵא מִמְּקוֹמוֹ... וְנָמַסּוּ הֶהָרִים" (מיכה א', ג'-ד'). יֵשׁ ה' בְּקֶרֶב כָּל אָדָם מִיִּשְׂרָאֵל ("וְשָׁכַנְתִּי בְּתוֹכָם"), אֶלָּא שֶׁהוּא בְּמַעֲמַקֵּי הַלֵּב פְּנִימָה, וּכְשֶׁהוּא "יוֹצֵא מִמְּקוֹמוֹ", מִמִּסְתְּרֵי הַנֶּפֶשׁ, וּמִתְפַּשֵּׁט לְהָאִיר בְּכָל הַגּוּף אֲזַי מִמֵּילָא וּמֵאֵלָיו "וְנָמַסּוּ הֶהָרִים". וּלְפִיכָךְ כְּשֶׁאוֹתָם נָכְרִים בָּאוּ לְשַׁמַּאי לְהִתְגַּיֵּר, וְהוּא הִרְגִּישׁ בָּהֶם שֶׁהַשְׁקָפַת עוֹלָמָם עֲדַיִן "גּוֹיִית", עוֹד לֹא בִּעֲרוּ אֶת כֹּחוֹת הָרֹע מִקִּרְבָּם, וַהֲרֵי הֵם מַתְנִים תְּנָאִים מְשֻׁנִּים – דְּחָפָם בְּאַמַּת הַבִּנְיָן שֶׁבְּיָדוֹ (ת"ב שבת ל"א, א'). וּכְשֶׁבָּאוּ לְהִלֵּל קִבְּלָם וְלִמְּדָם תּוֹרָה, בְּבִטָּחוֹן שֶׁהָאוֹר שֶׁבָּהּ יַחֲזִירֵם לַמּוּטָב. וְהָאוֹר שֶׁבָּהּ אָמְנָם הֶחֱזִירָם לַמּוּטָב.

וּבִימֵי מַתִּתְיָהוּ בֶּן יוֹחָנָן כֹּהֵן גָּדוֹל חַשְׁמוֹנָאִי וּבָנָיו, הָיוּ שְׁתֵּי הַתּוֹפָעוֹת הַלָּלוּ: אֵשׁ וְאוֹר. בִּתְחִלָּה הִשְׁתַּמְּשׁוּ הַחַשְׁמוֹנָאִים בְּאֵשׁ הַקֹּדֶשׁ לִבְעֹר וּלְכַלּוֹת אֶת הַטֻּמְאָה שֶׁל תַּרְבּוּת הַיְוָנִים שֶׁהִשְׁתַּלְּטָה בָּאָרֶץ. בְּחֶרֶב נוֹקֶמֶת נְקַם בְּרִית יָצְאוּ נֶגֶד הַיְוָנִים מִזֶּה וְהַמִּתְיַוְּנִים מִזֶּה, שֶׁטִּמְּאוּ אֶת אֶרֶץ הַקֹּדֶשׁ בְּמִזְבְּחוֹת אֱלֹהֵי נֵכָר, הִכְרִיחוּ אֶת יִשְׂרָאֵל לְחַלֵּל הַשַּׁבָּתוֹת לְהִתְגָּאֵל בְּמַאֲכָלוֹת אֲסוּרוֹת וּלְבַטֵּל אוֹת בְּרִית קדֶׁשׁ, וְלֹא נִתְקָרְרָה דַּעְתָּם עַד שֶׁהֶעֱמִידוּ שִׁקּוּץ מְשׁוֹמָם בְּהֵיכָל הַקֹּדֶשׁ. וּכְשֶׁנִּמְסְרוּ הַטְּמֵאִים בְּיָד טְהוֹרִים וּרְשָׁעִים בְּיָד צַדִּיקִים, וְזֵדִים בְּיָד עוֹסְקֵי תּוֹרָתְךָ. וְכֹחוֹת הָרֶשַׁע נִתְבַּעֲרוּ מִן הָאָרֶץ – בָּא הָאוֹר. "וְאח"כ בָּאוּ בָּנֶיךָ – וְטִהֲרוּ אֶת מִקְדָּשֶׁךָ". אוֹר הַתּוֹרָה הוּאַר בַּמִּקְדָּשׁ וּבְכָל הָאָרֶץ, וְלַיְהוּדִים הָיְתָה אוֹרָה, זוֹ תּוֹרָה.

וְנֶחֶלְקוּ בֵּית שַׁמַּאי וּבֵית הִלֵּל עַל אֵיזֶה מִשְּׁתֵּי הַתּוֹפָעוֹת אָנוּ עוֹשִׂים אֶת הַזִּכָּרוֹן לְדוֹרוֹת, בֵּית שַׁמַּאי לְשִׁיטָתָם, אוֹמְרִים: הַזִּכָּרוֹן הוּא לָאֵשׁ, לְבִעוּר הָרֹע וְכִלְיוֹן הַטֻּמְאָה, וּבֵית הִלֵּל, לְדַרְכָּם, סוֹבְרִים: הַזִּכָּרוֹן הוּא לָאוֹר. וַדַּאי, בִּשְׁעָתָהּ הָיְתָה מִלְחָמָה נְחוּצָה, וְאִם נְחוּצָה הָיְתָה – עָשִׂינוּ אוֹתָהּ, אֲבָל אֵין עוֹשִׂים מִזֶּה סֵמֶל וּפֻלְחָן, אֵין הָאֶמְצָעִי הַזְּמַנִּי הוֹפֵךְ לְמַטָּרָה תַּכְלִיתִית. לֹא זֶהוּ הַלֶּקַח לְדוֹרוֹת. הַלִּמּוּד לְדוֹרוֹת הוּא הָאוֹר.

וּמֵאֵלָיו מוּבָן, שֶׁאִם הָעִקָּר הוּא שְׂרֵפַת הָרֹע וּבִעוּרוֹ, הֲרֵי כָּל מַה שֶׁהָאֵשׁ שׂוֹרֶפֶת יוֹתֵר, הוֹלֵךְ וּפוֹחֵת יוֹתֵר הָרַע הַמִּתְבַּעֵר, עַד שֶׁיַּגִּיעַ הַזְּמַן שֶׁל "וְאֶת רוּחַ הַטֻּמְאָה אַעֲבִיר מִן הָאָרֶץ" לְגַמְרֵי, "וְהָרִשְׁעָה כֻּלָּהּ כְּעָשָׁן תִּכְלֶה" כָּלִיל. פּוֹחֵת וְהוֹלֵךְ. וְאִם הַזִּכָּרוֹן הוּא הָאוֹר, הֲרֵי כָּל מַה שֶׁדּוֹלֵק יוֹתֵר, מֵאִיר יוֹתֵר. כָּל מַה שֶׁמִּשְׁתַּמְּשִׁים יוֹתֵר בְּ"נֵר מִצְוָה וְתוֹרָה אוֹר", הֲרֵי הֵם מוֹסִיפִים לָהּ אוֹר יוֹתֵר וְיוֹתֵר. "וְאֹרַח צַדִּיקִים כְּאוֹר נֹגַהּ הוֹלֵךְ וָאוֹר עַד נְכוֹן הַיּוֹם". "הוֹלֵךְ וָאוֹר", מוֹסִיף וְהוֹלֵךְ.

וַהֲלָכָה כְּבֵית הִלֵּל...

**למדנו מדברי הרב זוין שתי דרכים להתמודד עם היצר הרע:**

**הדרך הראשונה – "מוסיף והולך" – מדגישה את הצד החיובי של הגברת האור והחיוב, ומתוך הארה זו יסתלק החושך.**

**הדרך השנייה – "פוחת והולך" – מדגישה את דרך המלחמה, לבער ולהפחית את הרע, ומתוך כך להתגבר עליו. ההלכה נקבעה "מוסיף והולך", כבית הלל.**

ימי החנוכה מובילים אותנו, בין השאר, גם למחשבה על מקומה של תרבות יוון (תרבות המערב והמודרנה) בחיינו. מצד אחד, ההשכלה והפתיחות לעולם הרחב מחכימים ומעשירים אותנו. מצד שני, ההיסטוריה מוכיחה כי פתיחות יתר שהובילה ל"התייוונות" גרמה נזק לעם ישראל.

רעיון הגברת האור הרוחני בעולם ובאמצעותו תיקון הטבע הוא אחד היסודות הרעיוניים החשובים של חנוכה בכלל וניצחון המכבים בפרט, כפי שנלמד במקור הבא:

### הרב רונן נויבירט[[21]](#footnote-21) – הניצחון שבתוך מסגרת הטבע

**לגעת בזמן, ברכת "שעשה ניסים" – גילוי האור מתוך הטבע, עמ' 141-144**

"וכיצד מברכין... ברוך אתה ה' אשר קדשנו במצותיו וצונו להדליק נר... ואומר עשה נסים לאבותינו" (מסכת סופרים כ, ו)"

על תקנת חז"ל לברך ברכת "שעשה נסים לאבותינו" בחנוכה ובפורים, מקשה ר' לוי יצחק מברדיצ'ב. מדוע אין אנו מברכים ברכת "שעשה נסים לאבותינו" על נסים אחרים כגון: נסי מצרים, נס קריעת ים סוף או נס קריעת הירדן? הרי לכאורה, אלו נסים גדולים ומשמעותיים יותר מנס פך השמן למשל. מתרץ ר' לוי יצחק מברדיצ'ב, שנוסח הברכה הוא "שעשה נסים לאבותינו בימים ההם **בזמן הזה**" וזו לשונו:

"כי כל הנסים היו למעלה מהזמן כמו נסי מצרים וים סוף וירדן וכל הנסים היה למעלה מהטבע, מה שאין כן נס חנוכה ופורים היו בתוך הטבע, דחשמונאי ובניו עשו מלחמה ובפורים היתה אסתר המלכה. לכן מברכין בחנוכה שעשה ניסים כו' **בזמן הזה** רצה לומר בתוך הזמן שהוא עולם הזה בתוך הטבע עשה נסים שהכל היה מאתו יתברך" (קדושת הלוי, דרושים לחנוכה)

הייחוד של נסי חנוכה ופורים הוא בכך שאלו נסים שבתוך הזמן נסים שבתוך מסגרת חוקי הטבע.

נסי מצרים, שהיו גרנדיוזיים בכל קנה מידה והותירו רושם אדיר, שברו את כל מסגרות הטבע. נסים אלו כוונו כולם להוכחת ההשגחה האלוקית בעולם, הוכחה שהגיעה לשיאה במכות ובקריעת ים סוף אשר הפלו בין מחנה ישראל למחנה מצרים. ברם בנסי חנוכה יש ממש נוסף – גם לנו יש חלק בנסים אלו. נסי מצרים שברו את הטבע. נסי חנוכה מרוממים את הטבע. השמן אכן טבעו לדלוק. עם ישראל זכה בנס זה לא לביטול חוקי הטבע, כי אם להעלאת הטבע לדרגה עליונה יותר, למצב שהשמן יספיק לשמונה ימים במקום ליום אחד.

לכן מסביר ר' לוי יצחק מברדיצ'ב, דווקא בחנוכה ובפורים תקנו את הברכה: "שעשה נסים לאבותינו בימים ההם **בזמן הזה**". בכל שנה שבים ומתעוררים בנו הכוח והצורך לחדש נסים אלו – בתוך מסגרת הטבע. לא נצליח לשוב לנסי מצרים מאחר שהם לחלוטין על טבעיים, אך בנס דוגמת נס חנוכה אנו יכולים לזכות כל שנה ושנה מכוח עצמנו – מכוח העוצמות הרוחניות הטמונות בנו. הנסים שבתוך הטבע, נסים שבהם ה"אין סוף" נכנס לתוך הטבע המוגבל ומרומם אותו, גדולים הם מן הנסים שמעל הטבע. נס חנוכה מלמדנו שכדי להתעלות רוחנית, אין צורך לבטל את כוחות הטבע הטמונים בנו כי אם לרומם אותו. זה סודו של העולם הזה – עולם ההסתר והעלם. "יפה שעה אחת של תשובה ומעשים בעוה"ז יותר מכל חיי העולם הבא" (משנה, אבות ד, יז).

היוונים דגלו בשיטה שלפיה לא ניתן לתקן את הטבע. אחת מגזירותיהם המרכזיות היתה הגזירה על ברית המילה. הניסיון לתקן את הגוף הנו אווילי, גרסו היוונים. לשיטתם, הדרך הבלעדית להילחם בטבע היא להתעלות מעליו על ידי התנתקות מהחומריות והתבודדות על פסגת האולימפוס. חוכמת יוון, הפילוסופיה היוונית, היו מנותקות לחלוטין מעולם העשייה. חוכמת הקודש לעומת זאת הנה חוכמה פועלת, כפי שמגדירה הרב קוק:

"חכמת הקודש היא נעלה מכל חכמה, בזה, שהיא מהפכת את הרצון והתכונה הנפשית של לומדיה לקרבם לאותה הרוממות שהיא בעצמה מעצמת בה." (אורות הקודש, א, א).

חוכמת ישראל היא חוכמה המאמינה ביכולת הרוח להשפיע על טבעו של העולם הזה ושואפת לרומם את הטבע. כזה היה הוויכוח בין רבי עקיבא לבין טורנוסרופוס הנציב הרומאי בנוגע לברית המילה:

"מעשה ששאל טורנוסרופוס הרשע את ר' עקיבא: איזו מעשים נאים? של הקב"ה או של בשר ודם? אמר לו: של בשר ודם נאים... אמר לו: למה אתם מולין?... הביא לו ר' עקיבא שיבולים וגלוסקאות. אמר לו: אלו מעשה הקב"ה ואלו מעשי מעשה ידי אדם... אין אלו נאים יותר מן השיבולים?! אמר לו טורנוסרופוס: אם הוא חפץ במילה, למה אינו יוצא הולד מהול ממעי אמו? אמר לו רק עקיבא: ...לפי שלא נתן הקב"ה את המצוות לישראל אלא לצרף אותם בהם." (תנחומא תזריע, ה')

רבי עקיבא מסביר שמצוות ברית המילה, אחת המצוות היסודיות בעם ישראל, באה ללמדנו שהעולם נברא חסר, שתכלית העולם היא שאנו נתקן אותו ונרומם את הטבע. לא פלא אפוא שאחת הגזירות המרכזיות של היוונים הופנתה נגד ברית המילה.

ניצחון המכבים בא לידי ביטוי דווקא בתוך הטבע, בנס שהראה לכל בעולם בצורה מובהקת שניתן לתקן ולרומם את הטבע. העולם הזה נברא חסר, בדיוק כמו האדם, נזר הבריאה, שאף הוא לא נברא שלם ונזקק לברית מילה כדי לתקן עצמו. נס פך השמן הפיח תקוות מחודשות בעולם, שכן הוא הוכיח שכל מגבלה כאן בעולם יכולה לבוא לידי תיקונה. כל דבר מוגבל ומתוחם עתיד להפוך לבלתי גבולי. על כן מברכים אנו "שעשה נסים לאבותינו בימים ההם בזמן הזה". עניינה של ברכה זו אינו לשבח את הקב"ה, שהרי הוא אינו זקוק לכל שבח. מהות הברכה היא להמשיך את הטובה אשר באה לנו בעבר, אל עבר העתיד, וכפי שמסביר הרב חרל"פ:

"בחנוכה ופורים שהנס היה בדרך של העלאת הטבע, ממשיכים אנו את העילוי שהוא מהתכלית המכוונת של הבריאה, שענינה לגלות את הקדושה הגנוזה בקביעות בהויה, רז קדושת הטבע". (מי מרום, טז, לט)

**לאורו של חג החנוכה והמאבק על הזהות היהודית מתעוררת אחת משאלות היסוד של קיום עם ישראל: מהו יחסנו לתרבות יוון העתיקה והופעתה בדמות תרבות המערב כיום? מהו יחסנו לתיאטרון ופיתוח הגוף, למוזיקה ולעולם המדע?**

**תשובה עקרונית לשאלות חשובות אלו נוכל למצוא בנאומו של הראי"ה קוק בהנחת אבן הפינה לאוניברסיטה העברית בירושלים:**

### הראי"ה קוק – הערך שבלימודי החול

**מאמרי הראי"ה חלק ב', עמ' 308-306**

הנביא הנחמה אמר:

"שאי סביב עיניך וראי, כולם נקבצו באו לך, בניך מרחוק יבאו ובנותיך על צד תאמנה. אז תראי ונהרת, ופחד ורחב לבבך, כי יהפך עליך המון ים, חיל גויים יבואו לך".

המאורע הגדול של היום הוה. פתיחת המכללה העברית בירושלים בהר הצופים. בטכס כל כך נהדר. בחגיגה כל כך מלאה נהרה, בקבוץ אלפים ורבבות של בנינו ובנותינו מכל אפסי ארץ ישראל ומארצות הגולה. מציג לפנינו את חזון הקודש של נבואה זו כמו חי בצורה של זעיר אנפין.

פחד למה הוא בא? למה הקדים הנביא את ה"פחד" לפני האמרה של "ורחב לבבך"?

אך כאשר נשא דעתנו למרחוק, לשנות דורות אשר עברו ומפעלי תנועות רוחניות שפעלו על עמנו, הננו מוכנים מיד להכיר כי מתאים כאן גם החזון של הפחד המצורף אל רחבת לבבנו.

שני מהלכים ישנם לרוח ישראל. **מהלך אחד** פנימי כולו קודש, כולו משמש להעמקת רוחו, ולאור תורתו בקרבו פנימה. לזה שמשו כל מכונות התורה אשר מעולם, מבצרי הנשמה אשר לישראל, הישיבות שהיו ושהנן, ושעתידות להיות בתוכנו, להגדיל תורה ולהאדירה, במלוא מובנה גדלה ועשרה של השאיפה הקדושה הזאת בישראל מדור דור. מהלך הרוח הזה הוא כולו בטוח, "שלום רב לאוהבי תורתך ואין למו מכשול". ואמנם עם כל הבטחון שלו, התפלל רבי נחוניה בן הקנה בכניסתו לבית המדרש, שלא יארע דבר תקלה על ידו.

**המהלך השני** של הרוח באומה משמש לה לא רק להעמקת הקודש אשר לתורה בתוכה פנימה. כי אם גם שביל להוצאה והכנסה, להוציא מושגים וערכים של היהדות מתוך רשות היחיד שלנו אל רשות הרבים של העולם הכללי, שהרי בשביל כך הננו עומדים לאור עמים, ולהכניס גם מדעים כלליים מתוך האנושיות הרחבה, ולהתאים את הטוב והמעולה שלהם לאוצר חיינו בטהרתם ; שסוף כל סוף גם הכנסה זו משמשת להוצאה

מוסברת ומופעת מתוך עולמנו אל העולם הכללי. לשם כך תוכל המכללה לשמש כלי מכשיר גדול ונשגב.

וכאן הוא, אהובי. מקום הפחד.

נסיונות היו לנו בימים מקדם, שנעשתה פעולת הוצאה מרשותנו לרשות הרבים ביחס למושגים הכי נערצים וקדושים שלנו. זהו המאורע של העתקת התורה ליונית, שאז נתגלו ביהדות שני מהלכים כלפי המפעל הזה. היהדות הארצי ישראלית פחדה אז, ועולמה חשך בעדה, והיהדות היונית רחב לבבה מזה. וקבלה את העבודה בשמחה רבה. היתה לנו גם כן עובדה של הכנסה. זרמי התרבויות השונות, חכמה יונית ויתר התרבויות של עמי התבל, אשר נפגשנו עמם במשך זמני תולדותינו השונים, חדרו אל קרבנו פנימה, וגם המהלך הזה של ההכנסה נפגש מחוגים רבים בפחד, ומחוגים אחרים ברוחב לב.

כשאנו באים לידי חשבון עתה, אחרי התקופות אשר עברו. רואים אנו שלא לחנם היה הפחד, אף על פי שלא לחנם היה גם רוחב הלב. הרווחנו מהזרמים הללו במובנים ידועים, אבל גם לא מעט הפסדנו על ידם.

וזה הוא דבר ברור לנו, שמכל אלה החוגים אשר קבלו את שני הזרמים הללו, של ההכנסה וההוצאה. בלא שום פחד כי אם בחדוה אופטימית בנלית ורוחב לב לבדו, לא רבים הם בקרבנו מבני בניהם שהם שותפים כעת עמנו בעבודתנו הכבדה והקדושה של בנין ארצנו ושל תחיית עמנו, כי החלק היותר גדול מאלה הלך ונטמע בין העמים, ונשטף בשטף הגלים של זרמי המון הים של חיל גויים אשר באו אלינו.

רק מאלה אשר ישבו לבטח במבצרים הפנימיים שלנו, באהלי התורה, בקדושת המצוה והחקה, וגם מאלה אשר אמנם קבלו וגם נתנו, הוציאו וגם הכניסו ערכים ומושגים על ידי השביל הרוחני הממצע בין ישראל לעמים, אבל היחס שלהם למהלך הזה לא היה רק בצורה של רוחב לב, כי אם גם הפחד נלוה אצלם אל רוחב לב וחדות הרוח אשר באו מעוצם החזון הגדול של המון ים אשר לחיל גויים, מאלה יצאו כל אלה כחות היצירה הנאמנים הפועלים בבניננו הגדול בכל לב ונפש, וכל הגוש הגדול של האומה הנאמן לדגלו.

ועל כן אמר הנביא בצדק: "אז תראי, ונהרת, ופחד ורחב לבבך כי יהפך עליך המון ים, חיל גויים יבואו לך".

אבל איך משקיטים את הפחד? איך מבטיחים את עמדת האומה נגד השטף הגדול הזה?

על זה הנני, רבותי, בתור שליח צבור עומד על הבמה הכבודה הזאת, מוסר לכם את הגות לבה של היהדות הנאמנה, בחלקים רבים ומצוינים ממנה.

אם נדע שהמכללה לבדה לא תסכם את כל הדרוש לחיינו העממיים, כי אם תהיינה לנו בראש וראשון ישיבות של תורה גדולות ואיתנות, אלה שישנן ואלה שהולכות להיוצר, ובהן אותה הישיבה המרכזית שהננו מתאמצים, בעזרת השם יתברך, לכוננה בירושלים, להיות לאור מאיר באורה של תורה בישראל לכל מקצועותיה, בהלכה ואגדה, בחכמת המעשים וחכמת הדעות. ישיבות כשמן המכוננות כמאז את רוח האומה בכל מלוא בטחונה; ועם זה תהיה המכללה עומדת על גובה כזה שיתקדש שם שמים ושם ישראל וארץ ישראל על ידה, ולא יתחלל בשום אופן בגינה, בין מצד המנהלים, בין מצד המורים, בין מצד התלמידים, וביחוד שיהיו המורים אשר ללמודי היהדות, החל מספר הספרים התנ"ך אור חיינו עד כל אפיקי התלמודים וכל אגפיהם וחכמת ישראל ותולדתו, אנשים אשר עם כל גדולת המדע שלהם כל אחד במקצועו יהיו גם שלומי אמוני ישראל בדעותיהם, רגשותיהם ובכל דרכי חייהם, שהוא גם כן אות על רוחב הלב וגודל ההשקפה המדעית בטהרתה, באופן זה יביא לנו הפחד אשר נפחד, יחד עם הראיה הגדולה שלנו במחזה הנאדר אשר ליום הזה, ועם הנהרה אשר ינהר רוחנו מזיו הנגוהות אשר לשטפי הרוח השונים והמגוונים העוברים עלינו, את אותו רוחב הלב המבוקש אשר ברכה תהיה בו.

לתכונה כזאת הננו שואפים שיבוא המכון הזה המעוטר היום בכבוד ישראל, מהמון ים וחיל גויים אשר באו לנו, ותתקיים בנו תפלת רבי נחוניה בן הקנה: שלא יארע תקלה על ידי.

וישב עמי בנוה שלום ובמשכנות מבטחים ובמנוחות שאננות, ונזכה לראות בשמחת גויינו, ובבניין בית מקדשנו ותפארתנו, אשר אליו ינהרו כל הגויים לקחת תורה מציון ודבר ה' מירושלם, אמן.

**ט"ו**

**בשבט**

# ט"ו בשבט

מבוא

מסכת ראש השנה, פרק א' משנה א'

**"באחד בתשרי ראש השנה לשנים, ולשמיטין וליובלות, לנטיעה ולירקות.**

**באחד בשבט ראש השנה לאילן כדברי בית שמאי.**

**בית הלל אומרים בחמישה עשר בו"**

**ט"ו בשבט הוא ראש השנה לאילנות לעניין תרומות ומעשרות. פירות שחנטו (התחילו לצמוח) עד ט"ו בשבט שייכים לשנת המעשר הקודמת. פירות שחנטו אחרי ט"ו בשבט שייכים לשנת המעשר הבאה. ט"ו בשבט הוא ראש השנה לאילנות לעניין ערלה. פירות שיחנטו מט"ו בשבט ואילך, אחרי שעברו עליהם ארבע שנים מזמן נטיעתם, יתחייבו בתרומות ומעשרות.**

**נוהגים לאכול בט"ו בשבט משבעת המינים שנשתבחה בהם ארץ ישראל ומפירות ארץ ישראל בכלל.**

**יש הנוהגים להתפלל בט"ו בשבט על אתרוג נאה לחג הסוכות.**

**נעמיק להלן בכמה היבטים רעיוניים של ט"ו בשבט.**

**בתקופת הגלות אנשים חשבו כי ההתבוננות בטבע וההתפעלות ממנו הם בזבוז זמן וביטול תורה. דוגמא זו ניתן לכאורה לקרוא במסכת אבות:**

מסכת אבות, פרק ג', משנה ז'

המהלך בדרך ושונה ומפסיק ממשנתו ואומר: מה נאה אילן זה, מה נאה ניר זה - מעלה עליו הכתוב כאילו מתחייב בנפשו.

**דברים אלו עומדים בסתירה למקורות אחרים העוסקים בערך ההתפעלות מעולם הטבע והצומח**:

שולחן ערוך, סימן רכ"ו, סעיף א'

היוצא בימי ניסן ורואה אילנות שמוציאין פרח, אומר: ברוך אתה ה' אלוקינו מלך העולם שלא חיסר בעולמו כלום וברא בו בריות טובות ואילנות טובות ליהנות בהם בני אדם.

**כיצד נוכל להבין סתירה זו?**

**הרב צבי יהודה קוק במאמרו מסביר עניין זה. נקרא להלן את ביאורו של הרב אורי שרקי לדבריו**:

### הרב אורי שרקי[[22]](#footnote-22) – עולם התורה והטבע

**זית רענן עמ' קנ"ה-קנ"ח**

יש לדייק בלשון המשנה. לא נאמר "המהלך בדרך ושונה ואומר מה נאה אילן זה". יש במשנה שתי מילים "**ומפסיק ממשנתו** ואומר". מכאן שאם היה אומר מה נאה אילן זה ולא היה מפסיק ממשנתו, כלומר אם ראיית האילן וההתפעלות ממנו היו המשך של משנתו, אדרבא, היה בכך רוממות לנפשו. זאת הייתה התפשטות התורה שלו לתחום רחב יותר. הבעיה האמיתית של האדם הזה עמוקה היא מאוד. יש אצלו שני עולמות! יש משנה מצד אחד וכדי להסתכל באילן עליו לצאת לתחום אחר, עליו להפסיק ממשנתו. אם כן הוא מתחייב בנפשו כי הוא חי בעולם דואליסטי (=שניות, שני חלקים). האידיאל היה שהוא יעסוק במשנתו, **ומתוך עסק משנתו**, יאמר מה נאה אילן זה…

"ר' יעקב אומר: העולם הזה דומה לפרוזדור לפני העולם הבא. התקן עצמך בפרוזדור כדי שתיכנס לטרקלין" (מסכת אבות, פרק ד', משנה ט"ז). העולם הזה והעולם הבא הם שני צדדים של אותה מציאות. אך העולם זה הוא פרוזדור והעולם הבא הוא טרקלין, הרי פרוזדור וטרקלין הם שני חלקים של אותו בית. זאת אומרת שעולם הזה ועולם הבא שייכים זה לזה ואפשר להאיר את הפרוזדור מאורו של הטרקלין… אם אתה פוסק ממשנתך ואומר "מה נאה אילן זה" זה חמור מאוד. עליך לומר מה נאה אילן זה, דווקא מתוך המשך משנתך. זה מה שאנחנו עושים בט"ו בשבט.

**ראיית המציאות מתוך מבט תורני - אמוני מאפיינת נושאים רבים בעולמה של היהדות. אחת הדוגמאות הבולטות לעיקרון זה היא שאלת היחס בין פעולות "חומריות", דוגמת בניין וישוב ארץ ישראל, לבין תהליך הגאולה וימות המשיח. האם הקבלת פני המשיח סותרת את ישוב ארץ ישראל?**

אבות דר' נתן, מהדורת שכטר נוסחא ב', ל"א

"רבן יוחנן בן זכאי אומר: אם הייתה נטיעה בתוך ידך ויאמרו לך: הרי לך המשיח! בוא ונטע את הנטיעה ואחר כך צא והקבילו"

הרב עוזי קלכהיים הסביר משנה זו בדברים הבאים:

### הרב עוזי קלכהיים – ישוב ארץ ישראל כחלק מהגאולה

**אדרת אמונה, עמ' 247**

בדברים קצרים, מציג רבי יוחנן בן זכאי את הבעיה העתידה להתחדש בסוף הגלות. בעת שתגיע התעוררות ישראל לתחייה כאשר ה"נטיעה בתוך ידך"! מפעל התחיה בעיצומו, תתייצב לפנינו אז השאלה החמורה: "הנה מתקרב ובאה המשיח"! מה לנו ולקטנות זו שבחולין, לעבודת אדמה, לגאולת קרקע וכו'. למעשים חומריים פעוטים, "הרי לך משיח" - אורו של עולם הריחו ביראת ה'! רוחניות נפלאה! מי ראה כזאת? מי שמע כאלה? התגובה הספונטנית לקראתו עלולה להיות - בזריקת הנטיעה, בביטול ובזלזול במעשים החומריים הפעוטים, המתגמדים לפני הדבר הגדול: "משיח". - עונה לעומתם רבן יוחנן בן זכאי: "בוא ונטע את הנטיעה, ואחר כך צא והקבילו".

אין הנטיעה ויישוב ארץ ישראל בניגוד למשיח. אדרבא, הם משלימים את החיזיון ומכשירים את הדרך אליו. הופעת עצי פרי על אדמת קודש מפריחים מחדש את אמונת המשיח - ומשמיעים את בשורת הגאולה: מה נאוו על ההרים רגלי מבשר". זהו "הקץ המגולה" של הרי ישראל המניבים פירותיהם, שאליו נשואות העיניים קרוב לאלפיים שנה, לחונן עפרות הארץ ולהקים את עם ה' עליה. כחלק אורגני מן הגאולה אשר תפקידה: "לנטוע שמים וליסוד ארץ - ולאמר לציון עמי אתה". כשם שהגאולה נוטעת שמים, כן היא יוסדת ארץ. ורגלי המבשר המופיעים על הררי ציון הם הבסיס לכל הגילויים הגדולים שיבואו מן השמיים על הבסיס האיתן של העולם הארצי. מכאן הפתח להבין תורתם של גאוני עולם, אשר פעלו עם א-ל, לחדש פני הישוב באתחלתא דגאולה. אלו שדרשו את ציון, פשוטו כמשמעו, אשר עברו בשערים, ופנו הדרך לגאולת העם. כל אלו שישרו את המסילה סיקלו את האבנים בדרכו של העם לגאולה, עתידים לקבל שכרם על דרושתם את ציון.

מקורות חז"ל רבים מדגישים את ערכה של היצירה החקלאית בארץ ישראל ואת שאלת היחס בין ההווה לעתיד ובין דור האבות לדור הבנים. נפתח בדברי מדרש רבה על חריצותם של החקלאים בארץ ישראל בתקופת אברהם אבינו:

מדרש רבה, בראשית ל"ט

"וילך אברם כאשר דבר אליו ה'" – אמר רבי לוי: בשעה שהיה אברהם מהלך בארם נהרים ובארם נחור, ראה אותן אוכלים ושותים ופוחזים. אמר: הלואי לא יהא לי חלק בארץ הזאת. וכיון שהגיע לסולמה של צור ראה אותן עסוקין בניכוש בשעת הניכוש, בעידור בשעת העידור. אמר: הלואי יהא חלקי בארץ הזאת. אמר לו הקב"ה: "לזרעך אתן את הארץ הזאת".

ההתנהגות המוסרית, המתבטאת בחריצות ועבודת האדמה של תושבי ארץ ישראל, עומדת בניגוד לעצלות המבטאת התנהגות לא מוסרית. כדי ליצור, לבנות ולפתח, נדרשים מאמצים וחריצות מיוחדת דווקא בארץ ישראל שלא התברכה במקורות מים רבים.

תכונה נוספת המתבטאת באישיותו של החקלאי היא תחושת האחריות להמשכיות ומבט עתידי אל הדורות הבאים. נעיין במדרש תנחומא המתאר את המפגש בתקופה הרומית, בין המלך אדרינוס, קיסר רומא, לבין חקלאי זקן העובד את אדמתו:

מדרש תנחומא, פרשת קדושים, ח'

מעשה באדריאנוס המלך שהיה עובר למלחמה והולך עם הגייסות שלו להילחם על מדינה אחת שמרדה עליו. מצא זקן אחד בדרך שהיה נוטע נטיעות תאנים.

אמר לו אדריאנוס: אתה זקן ועומד וטורח ומתייגע לאחרים!

אמר לו: אדוני המלך, הריני נוטע. אם אזכה, אוכל מפירות נטיעותיי. ואם לאו, יאכלו בני.

עשה שלש שנים במלחמה וחזר. לאחר שלש שנים מצא לאותו זקן באותו מקום.

מה עשה אותו זקן?

נטל סלסלה ומלא אותה בכורי תאנים יפות וקרב לפני אדריאנוס.

אמר לפניו: אדני המלך, קבל מן עבדך. אני הוא אותו הזקן שמצאת אותי בהליכתך, ואמרת לי, אתה זקן מה אתה מצטער עומד ומתייגע לאחרים, הרי כבר זכני המקום לאכול מפירות נטיעותיי, ואלה שבתוך הסלסלה מהן מנתך.

מיד אמר אדריאנוס לעבדיו: טלו אותה ממנו ומלאו אותה זהובים.

**הקיסר אדרינוס מייצג בדבריו את האישיות האגואיסטית הרואה לנגד עיניה רק את המציאות העכשווית ואיננה דואגת לדורות הבאים ולעתיד. לעומתו החקלאי הזקן מרגיש תחושת אחריות ואיננו פועל רק לטובת עצמו אלא רואה את חשיבות ההמשכיות: "כשם שנטעו אבותיי בשבילי, כך אטע אני לבני". בסופו של דבר זכה החקלאי להנות בעצמו מפירותיו.**

**הראי"ה קוק בפתגם לחודש שבט, שנכתב במסגרת אמרותיו על החגים והמועדים, כתב:**

הראי"ה קוק על המועדים

"חשק נטיעת אילנות

נובע מחפץ הטבת הדורות הבאים

המובלט בתוקפו בעץ החרובים"

**נעמיק בדברי הראי"ה קוק לעיל לאור פירושו של הרב עוזי קלכהיים:**

### הרב עוזי קלכהיים – מטרת הנטיעות בארץ ישראל

**באר מגד ירחים, עמ' נ"ז**

"חשק נטיעת אילנות", שמחת היצירה בנטיעת עצי מאכל, נובעת על פי רוב מעולם החומר. "החשק" קשור לעולם החושים, "כי טוב העץ למאכל וכי תאוה הוא לעיניים" (בראשית, ג' ו'). הנוטע מתכוון להנאתו העצמית, לזכות בפירות העץ למאכל, למלא תאוות האכילה בפירות העץ. ברם, כיוון שפעולה זו משכללת את העולם ומוציאה אותו מחורבנו, הרי בשורשה של פעולה זו יש קשר לכל ה"יש" השואף לעילוי ותיקון. בנטיעת עץ החרוב שאת פירותיו ישא רק אחרי "שבעים שנה", שהם תקופת חיי האדם, מתגלה חפץ זה בטהרתו. רק לשם הטבת הדורות.

נטיעת עצים בארץ ישראל מסמלת את הקשר הנפשי ומקומה הרוחני של ארץ ישראל בעולמו של היהודי. הראי"ה קוק מחדד קשר זה בדברים הבאים:

### הראי"ה קוק – עם ישראל ואומת ישראל

**אורות, עמוד ט'**

ארץ ישראל איננה דבר חיצוני, קנין חיצוני לאומה. רק בתור אמצעי למטרה של ההתאגדות הכללית והחזקת קיומה החמרי או אפילו הרוחני.

ארץ ישראל היא חטיבה עצמותית קשורה בקשר חיים עם האומה. חבוקה בסגולות פנימיות עם מציאותה. ומתוך כך אי אפשר לעמוד על התוכן של סגולת קדושת ארץ ישראל ולהוציא לפועל את עומק חיבתה, בשום השכלה רציונלית אנושית כי אם ברוח ד' אשר על האומה בכללה.

**"קשר החיים" בין האומה הישראלית לבין ארץ ישראל מתבטא גם בעובדה שאף אחת מהאומות ששלטה בארץ ישראל לא הצליחה לפתח אותה וליישב אותה כמו עם ישראל כפי שהדברים באים לביטוי בדברי הרמב"ן:**

"ושממו עליה אויביכם" היא בשורה טובה מבשרת בכל הגלויות, שאין ארצנו מקבלת את אויבנו. גם זו ראייה והבטחה לנו, כי לא תמצא בכל הישוב ארץ אשר היא טובה ורחבה ואשר היתה נושבת מעולם והיא חרבה כמוה, כי מאז יצאנו ממנה לא קיבלה אומה ולשון, וכולם משתדלים להושיבה ואין לאל ידם.

(פירוש הרמב"ן, ויקרא כו, טז)

**אכן, אחד מסימני הגאולה העיקריים הוא דווקא הפריחה החומרית של ארץ ישראל כפי שמעיד על כך הנביא יחזקאל:**

"וְאַתֶּם הָרֵי יִשְׂרָאֵל עַנְפְּכֶם תִּתֵּנוּ וּפֶרְיְכֶם תִּשְׂאוּ לְעַמִּי יִשְׂרָאֵל כִּי קֵרְבוּ לָבוֹא"

(יחזקאל, לו, ח)

**בתורה נוכל למצוא הקבלה בין האדם לבין עץ השדה כפי שמופיע בספר דברים:**

"כִּי תָצוּר אֶל עִיר יָמִים רַבִּים לְהִלָּחֵם עָלֶיהָ לְתָפְשָׂהּ לֹא תַשְׁחִית אֶת עֵצָהּ לִנְדֹּחַ עָלָיו גַּרְזֶן כִּי מִמֶּנּוּ תֹאכֵל וְאֹתוֹ לֹא תִכְרֹת כִּי הָאָדָם עֵץ הַשָּׂדֶה לָבֹא מִפָּנֶיךָ בַּמָּצוֹר"

(דברים, כ, יט)

נעיין להלך במספר מקורות העוסקים בהיבט הרעיוני של הקבלת האדם לעץ השדה.

### הרב יהודה איגר**[[23]](#footnote-23)** – כי האדם עץ השדה

**שבט מיהודה, סימן תרס"ט, סעיף ג'**

בט"ו בשבט ראש השנה לאילנות שבו ניתן שרף באילנות, אף שלעין רואה לא ניכר שום התחדשות באילנות. נתגלה לחכמינו ז"ל ברוח קודשם שכן הוא שבט"ו בשבט ניתן בחזרה השרף בחזרה. השרף באילן נראה כמו נחרב ויבש לגמרי, ובוודאי באמת אין זה שרף חדש לגמרי כי אין כל חדש יש מאין אחרי בריאת העולם, רק שבנקודה הפנימית של האילן נשארה איזה נקודה דקה מן הדקה שממנה נתפשט השרף בכל האילן וזה היא לאות נאמן ולסימן טוב. האדם מוצא עצמו חרב ויבש כמעט בלי תקווה שיהיה לו עוד חיים… והאיר לנו ה' יתברך שבחמישה עשר בשבט מתעורר השרף והחיות באילנות הנראים כחרבים ליבשים בלי שום חיות, אשר זה האות שנקודת הארץ והחיות של האדם לא כלה לגמרי חס ושלום, לכן האדם עץ השדה אף שלפי השגתו הוא חרב ונחרב לגמרי חס ושלום בלי השגה לבוא עוד אל החיים, לא יאבד תקוותו ולא יאמר הן אני עץ יבש, כי בוודאי נשאר ונמצא בו נקודה של החיים… והיה כעץ שתול על פלגי מים אשר פריו יתן בעיתו. אף מי שהוא כעץ יבש יתעורר בו נקודת השרף כבעץ השתול על פלגי מים.

ההקבלה בין העץ לבין האדם ניכרת גם בעבודת המידות והצמיחה הרוחנית והגשמית כדברי הרב משה חרל"פ להלן:

### הרב חרל"פ**[[24]](#footnote-24)** – סגולת האדמה באדם

מי מרום, חלק ה'

כל מערכת ימי החיים של האדם הם תמיד בבחינת זריעה למה שעתיד לצמוח ועל כן הוא נקרא בשם "אדם", על שם האדמה, להורות על עניין זה. שכן כל שבחה של האדמה הוא מצד הגידול והצמיחה הבאים ממנה. וכשם שכל מה שצומח מן האדם יש בתוכו זרע שזורעין אותו ושוב מעלה צמחים וגידולים חדשים כן האדם. כל מה שממציא על ידי טהרת מחשבתו וכושר מעשיו בגדר זריעה הוא, שממנה עתיד לצמוח ולפרוח גידולים חדשים עד אין סוף ואין תכלית. וכשם שלזריעה הנתונה באדמה דרוש עיבוד והשקאה וכדומה במלאכות שבשדה, שרק על ידם מתעורר באדמה כח הגידול, כן אצל האדם: הנשמה העליונה, האלוקית, מעוררת בי כח הגידול והצמיחה. העבודות הקשות הן הן הפועלות להחיות את כח הגידול שלו.

**פורים**

# פורים

## מבוא

אחד המועדים המבטא באופן מיוחד רעיונות יסוד חשובים בעולמה של היהדות הוא פורים. שמחת פורים מבטאת את הקדושה הנצחית של עם ישראל ואת העובדה כי למרות חטאיו, עם ישראל נשארים תמיד בנים ל-ה' אלוקינו. גזירותיו הקשות של המן הרשע עוררו בעם ישראל את כח הסגולה ודווקא ע"י הגזירות הקשות התבררה מסירות הנפש של עם ישראל שלא נטמעו בגויים ודווקא התחזקו באמונתם. למעשה, כפי שמציינים חז"ל: "הדוּר ( חזרו) קבלוה בימי אחשוורוש". קבלת התורה מתוך רצון חופשי ודביקות בבורא עולם. לאור חשיבות סיפור המגילה ויסודות האמונה המוטבעים בו, כתבו אנשי כנסת הגדולה את מגילת אסתר ברוח הקודש וקבעו את פורים לדורות. להלן נעמיק במספר יסודות אמונה חשובים הבאים לידי ביטוי בפורים.

### הרב יעקב אריאל – גילוי ההסתרה

מאוהלי תורה – לתורה ולמועדים, עמ' 359 - 361

הספר היחיד בתנ"ך בו שם ה' אינו מוזכר הוא מגילת אסתר. והדבר תמוה. הרי אסתר ברוח הקודש נאמרה ובכתבי הקודש נכללה, וכיצד ויתר כותב הספר על אזכור שם ה' אפילו פעם אחת? רומזי רמזים מצאו את שם ה' רמוז, כגון בפסוק "יבוא המלך והמן היום", אולם מדוע ההצפנה הזאת ולא הזכרה בגלוי ובפרהסיה?

אולם היא הנותנת. גדלותה של המגילה היא דווקא בהסתרת שם ה'. מטרת המגילה אינה סיפור עובדות שאירעו בעבר. ערכה הוא בחינוך הדורות לראייה עמוקה יותר של החיים, לגילוי יד ה' בכל מאורעות החיים.

**השגחה ומקריות**

העלילה המתוארת במגילה יכולה להתפרש לכאורה כצירוף מקרים מוצלח:

1. במקרה החליט אחשוורוש להראות את יופייה של ושתי לעיני כולם.
2. במקרה סירבה ושתי לבוא.
3. במקרה נבחרה אסתר, אשה בלי שם, ללא אב ואם, ללא ייחוס.
4. במקרה נדדה שנתו של אחשוורוש דווקא באותו ליל.
5. במקרה החליטו להרגיעו ע"י קריאה בספר הזיכרונות.
6. במקרה נקראה דווקא פרשת מרדכי.
7. במקרה הגיע המן לחצר באותו רגע.
8. במקרה חזר אחשוורוש מגינת הביתן כשהמן נפל על המיטה שאסתר הייתה עליה, כשאחשוורוש בשיא חמתו.
9. ובמקרה הגיע באותו רגע חרבונה והשכיר את העץ אשר הכין למרדכי.

איזה צירוף מקרים נדיר! ללא אמונה ניתן לפרש את כל שרשרת האירועים המופלאה הזו כ"מקרה" מוצלח, כמזל, כגורל עיוור.

ואכן, זה שמו של החג "על כן קראו לימים האלו פורים על שם הפור". לא רק בחירת העיתוי על ידי המן נעשתה באמצעות הטלת גורל. יש כאן תפיסת עולם שבו משחק גורל עיוור. כל החיים אינם אלא משחק רולטה מוצלח או גרוע. זו הגישה העמלקית הטיפוסית, וכך אומר המדרש על הפסוק "ויגד לו מרדכי את כל אשר קרהו":

אמר להתך, אמור לה: בן בנו של קרהו בא עליכם. הדא הוא דכתיב "אשר קרך בדרך" (אסתר רבה פר' ח' ס' ה').

עמלק מייצג את התפיסה המקרית בעולם. אין מנהיג לבירה. יציאת מצרים וקריעת ים סוף לא זעזעו את תפיסתו. לא היו אלו אלא מקרים. כביכול. מרידת עבדים. גאות ושפל בים. ובמקרה אלו טבעו ואלו עלו. הוא היחיד מן האומות שהעז להילחם בישראל אחרי המאורעות הגדולים של יציאת מצרים וקריעת ים סוף. הוא היחיד שהעז לקפוץ לאמבטיה הרותחת. בחסידות חישבו ומצאו ש"עמלק" בגימטרייה הוא "ספק". הוא מטיל ספק בכל אמת ודאית, הוא מפרש את הכל בדרך מקרה.

"מלחמה ל-ה' בעמלק מדור דור". יש כאן מאבק אידיאולוגי חריף בין עקשנות להטיל ארס של ספק ומקריות בכל גילוי א-להי, ויהיה גם על טבעי בעליל, לבין האמונה השלימה. לכן אין השם שלם ואין הכסא שלם כל עוד עמלק קיים. אין האמונה ב-ה' יכולה להתבסס כשהגישה מנסה כל הזמן לערער אותה על ידי פרשנותה המקרית.

**גילוי ההסתר**

שם ה' הוצנע בכוונה במגילה ולא הוזכר במפורש. כדי לחנך את האדם כיצד לראות את המאורעות בחיים. בכוונה מאפשר ה' לאדם לפרש את המאורעות פירוש מקרי, הוא דורש מהאדם שיחשוף בעצמו, שיגלה על ידי מאמציו ובחירתו את יד ה' המכוונת בהסתר את המאורעות. כי רק בכך נמחה זכרו של עמלק. גילוי מפורש מלמעלה לא יעזור. תמיד יימצא העמלקי שיטיל פור ויפרש את הכל פירוש מקרי. רק התפשטות ההכרה האנושית שאין מקריות בעולם, היא שתמחה את זכר עמלק.

ורמוזים הדברים בשמה של אסתר. חז"ל דרשו: אסתר מן התורה מנין? שנאמר: "ואנכי הסתר אסתיר פני ביום ההוא". הנהגתו של ה' בעולם היא לפעמים בהסתר. וכבר לימדנו ריה"ל שהנהגה זו מתאימה דווקא לרמה אינטליגנטית גבוהה יותר, כשאפשר לדרוש מהאדם שיגיע להכרת ה' בעצמו. תפקידו של האדם הוא לגלות בעצמו את המסתתר מאחורי האירועים. אכן אתה אל מסתתר. זוהי אולי המשמעות הנסתרת של המילים "מגילת אסתר" – גילוי ההסתר. לכן מובן מדוע הוסתר בכוונה שם ה' במגילה.

**תורה שבעל פה**

מסירת היוזמה לידי האדם, המודגשת בפורים, באה לידי ביטוי ברעיון נוסף בדברי חז"ל (שבת פ"ח ע"א): "הדור קיבלוה בימי אחשוורוש" ובמדרש תנחומא (פרשת נח) מוסבר שקבלת התורה בפורים מתייחסת לתורה שבעל פה, בעוד שקבלת התורה בשבועות מתייחסת לתורה שבכתב. תורה שבכתב היא כולה מן השמים. התורה שבעל פה מסורה לחכמת אנוש. האדם בעמלו ובתבונתו, מגלה וחושף את החכמה הא-לוהית הגנוזה בתורה ומיישם אותה בחיי המעשה.

עצם קביעתו של פורים כיום טוב מדרבנן, חייב פרשנות אנושית וסמכות אנושית להוסיף יום טוב נוסף על מועדי התורה. אולם דבר זה לא ללמד על עצמו יצא, אלא ללמד על הכלל כולו, על כל מהותה של תורה שבע"פ וסמכותם של חכמים. בפורים קיבלו את התורה מרצון, מהכרה, מבחירה אנושית, ולא על ידי כפיית הר כגיגית מלמעלה. כי כל מהותו של יום זה היא מסירת כח האמונה להכרה אנושית, למאמץ שכלי ארצי ולגילוי ההנהגה האלוקית.

**מחיית עמלק – הפיכת המקריות להשגחה**

המלחמה האידיאולוגית בין עם ישראל לבין עמלק מבטאת את הניגוד העמוק בין עם ישראל, הדוגל בהשגחת ה' על העולם ודבק באלוקיו ובתורתו, לבין עמלק שהוא המקריות וחוסר ההשגחה האלוקית. עצם מציאותו של עמלק מבטאת ערעור על המציאות והמשמעות הרוחנית של בריאת העולם ולכן צריך למחות מהעולם את זכרו. נעיין בדברי המהר"ל המתאר את ההבדל במהותי בין עם ישראל לבין עמלק.

## על השִׁכְרוּת והשמחה בפורים

מצוות הפורים "לעשות אותם ימי משתה ושמחה ומשלוח מנות איש לרעהו ומתנות לאביונים" (אסתר, ט', כ"ב) כוללת שמחה מיוחדת המתבטאת בסעודה מכובדת, במתנות לאביונים, במשלוח מנות ובאהבת איש לרעהו ואחדות עם ישראל. מצווה מיוחדת מתבטאת בדאגה לעניים שאין להם יכולת לשמוח ולהתענג ומי שמתעלם מצערם ודואג רק לשמח את עצמו לא יהיה מסוגל לחוות שמחה אמיתית שעיקרה נתינה לזולת. הרמב"ם, בהלכות שביתת יום טוב ובהלכות מגילה, מגדיר את מהות השמחה בשלושת הרגלים מול אופייה של שמחת פורים ומדגיש את מקומה של ההשתכרות ביין הפורים.

### הרמב"ם – שִׁכְרוּת ביום טוב

הלכות שביתת יום טוב פרק ו', הל' כ'- כ"א.

1. מדוע לדעתכם השמחה כל כך חשובה בעבודת ה'?

(כ) כשאדם אוכל ושותה ושמח ברגל לא ימשך ביין ובשחוק ובקלות ראש ויאמר שכל מי שיוסיף בזה ירבה במצות שמחה **שהשכרות והשחוק הרבה וקלות הראש אינה שמחה אלא הוללות וסכלות** ולא נצטוינו על ההוללות והסכלות אלא על השמחה שיש בה עבודת יוצר הכל שנאמר (דברים כ"ח) תחת אשר לא עבדת את ה' אלהיך בשמחה ובטוב לבב (מרב כל) הא למדת שהעבודה בשמחה **ואי אפשר לעבוד את השם לא מתוך שחוק ולא מתוך קלות ראש ולא מתוך שכרות:**

(כא) חייבין בית דין להעמיד שוטרים ברגלים שיהיו מסבבין ומחפשין בגנות ובפרדסים ועל הנהרות כדי שלא יתקבצו לאכול ולשתות שם אנשים ונשים ויבואו לידי עבירה וכן יזהירו בדבר זה לכל העם כדי שלא יתערבו אנשים ונשים בבתיהם לשמחה **ולא ימשכו ביין שמא יבואו לידי עבירה**

בהלכות יום טוב מדגיש הרמב"ם את חשיבות השמחה אבל מזהיר מפני ההשתכרות ואיבוד השליטה. לעומת זאת בהלכות מגילה, המבטאות את ענייני פורים, מדגיש הרמב"ם את שתיית היין כחובה "עד שישתכר וירדם בשכרותו".

### הרמב"ם – מצוות "לבסומי"

הלכות מגילה פרק ב' הל' ט"ו

(טו) כיצד חובת סעודה זו שיאכל בשר ויתקן סעודה נאה כפי אשר תמצא ידו ושותה יין עד שישתכר וירדם בשכרותו.

דברי הרמב"ם מתבססים על קביעת הגמרא במסכת מגילה להלן:

מסכת מגילה, דף ז'

1. מדוע לדעתכם רבא מחייב השתכרות בפורים "עד דלא ידע בין ארור המן לברוך מרדכי". מה זה כל כך חשוב?

אמר רבא מיחייב איניש לבסומי בפוריא עד דלא ידע בין ארור המן לברוך מרדכי

רבה ורבי זירא עבדו סעודת פורים בהדי הדדי

איבסום. קם רבה שחטיה לרבי זירא.

לשנה אמר ליה: ניתי מר ונעביד סעודת פורים בהדי הדדי?

אמר ליה לא בכל שעתא ושעתא מתרחיש ניסא.

**תרגום:**

1. האם קיים קשר בין הסיפור על רבה ור' זירא, לבין ההלכה שקובע רבא קודם לסיפור: "חייב אדם להשתכר בפורים"?

אמר רבא: כל אדם מחויב להשתכר בפורים עד שלא ידע [להבחין] בין "ארור המן" ל"ברוך מרדכי".

רבה ור' זירא עשו סעודת פורים ביחד.

השתכרו. קם רבה ושחט את ר' זירא.

למחרת ביקש עליו רחמים והחייה אותו.

בשנה שאחרי כן אמר לו [רבה לר' זירא]: האם מר רוצה שנעשה סעודת פורים יחדיו?

1. מה לדעתכם הסיפור על רבה ור' זירא בא ללמד אותנו? נסו להציג שתי אפשרויות בתשובתכם.

ענה לו [ר' זירא]: לא בכל שעה ושעה מתרחש נס (- כלומר אני חושש שגם השנה הדברים יחזרו על עצמם ולא בטוח שתצליח להחיות אותי אח"כ...].

נעיין להלן בדברי המהר"ל המסביר את חשיבות המשתה והשמחה בפורים.

### המהר"ל[[25]](#footnote-25) – "עד דלא ידע"

ספר אור חדש עמ' מח-מט

וזה שאמר (מדרש שוחר טוב משלי ט, א) שכל המועדים יהיו בטלים ואלו פורים לא יהיה בטל לעולם ויש לו יסוד קיים לנצח... ויש לפרש... כי ימי הפורים [נקבעו] מפני שהמן היה רוצה לכלות אותם מן העולם ודבר זה הוא ביטול גופם **ומפני כך ימי הפורים הם ימי המשתה ושמחה וזהו הנאות הגוף וצריך שיהיה השכרות כ"כ עד שיסלק השכל וכמו שאמרו (מגילה ז, ב) צריך לבסומי בפוריא עד שלא ידע בין ארור המן ובין ברוך מרדכי** כלומר כיון שתקנו ימי הפורים למשתה ושמחה שהוא הנאת הגוף לכך **צריך שיהיו נמשכים לגמרי אחר הנאת הגוף עד שיסולק השכל לגמרי** כי הגוף והשכל שני הפכים שאם האחד קם השני נופל וכל אשר הוא נוטה אחר השכל הוא נגד הנאת גופו לכך אמרו (שם) שצריך לבסומי בפוריא עד דלא ידע בין ארור המן לברוך מרדכי שאז יסולק השכל לגמרי והאדם נעשה גופני לגמרי ואפילו בין ארור המן ובין ברוך מרדכי לא ידע אף שבשביל [העניין של] ארור המן וברוך מרדכי הוא המשתה והשמחה עצמו ואפילו זה אינו יודע כל שכן שלא ידע להבחין בין דבר לדבר בשאר דבר[ים].

1. מדוע לפי המהר"ל יש עניין מיוחד בפורים בסעודה והנאת הגוף ובשתיית יין עד שישתכר?

המהר"ל מדגיש כי השמחה החומרית בפורים והנאות הגוף הן כנגד גזירת אחשורוש והמן להשמיד, להרוג ולאבד את כל היהודים. באמצעות שתיית היין וההשתכרות אדם מאבד את השליטה השכלית ונעשה לגמרי גופני. שמחת הגוף כנגד רצונו של המן להשמיד את הגוף. יש להדגיש שהמהר"ל כותב על השכרות אך ורק בעניין פורים וכמובן השכרות במהלך השנה אסורה ואיננה מקובלת. לא מצאנו גדולי ישראל שהשתכרו במהלך השנה. יתרה מזאת, יש אומרים שדברי המהר"ל מתייחסים להיבט הרעיוני של השכרות ואינם מכוונים להשתכרות ממשית. עלינו להשוות את דברי המהר"ל המצדד בעניין השכרות לדברי הרמב"ם לעיל (הלכות שביתת יום טוב) המדגיש "שהשכרות והשחוק הרבה וקלות הראש אינה שמחה אלא הוללות וסכלות ולא נצטווינו על ההוללות והסכלות אלא על השמחה שיש בה עבודת יוצר הכל". כלומר: יש לאזן בין המודעות לביטול השליטה האנושית באמצעות השכרות, לבין הצורך לא להגיע להוללות.

להלן הסברים נוספים לשתיית היין בפורים:

1. כל הניסים בפורים נעשו באמצעות היין.
2. בבחינת "נכנס יין יצא סוד", שתיית היין בפורים מגלה כי המציאות החיצונית איננה המציאות הסופית ומתחתיה יש מציאות אחרת שהקב"ה מכוון אותה. זה עיקר המגילה להראות כיצד הרע הופך לטוב.

3. שתיית היין "עד דלא ידע" מבטאת את ביטול הדעת האנושית והשליטה האנושית והתמסרותנו המוחלטת להשגחת ה'.

### רבי נחמן מברסלב[[26]](#footnote-26) – השמחה

ליקוטי מוהר"ן, מהדורא בתרא, סימן כ"ג

בְּעִנְיַן הַשִֹֹּמְחָה. עַל-פִּי מָשָׁל, שֶׁלִּפְעָמִים כְּשֶׁבְּנֵי-אָדָם שְׂמֵחִים וּמְרַקְּדִים, אֲזַי חוֹטְפִים אִישׁ אֶחָד מִבַּחוּץ, שֶׁהוּא בְּעַצְבוּת וּמָרָה שְׁחֹרָה, וּמַכְנִיסִים אוֹתוֹ בְּעַל-כָּרְחוֹ לְתוֹךְ מְחוֹל הַמְרַקְּדִים, וּמַכְרִיחִים אוֹתוֹ בְּעַל - כָּרְחוֹ שֶׁיִּהְיֶה שָׂמֵחַ עִמָּהֶם גַם-כֵּן, כֵּן יֵשׁ בְּעִנְיַן הַשִֹֹּמְחָה. כִּי כְּשֶׁאָדָם שָׂמֵחַ, אֲזַי הַמָּרָה שְׁחֹרָה וְיִסּוּרִים נִסְתַּלְּקִים מִן הַצַּד. אֲבָל **מַעְלָה יְתֵרָה לְהִתְאַמֵּץ לִרְדֹּף אַחַר הַמָּרָה שְׁחֹרָה דַּוְקָא, לְהַכְנִיס אוֹתָהּ גַם - כֵּן בְּתוֹךְ הַשִֹֹּמְחָה, בְּאֹפֶן שֶׁהַמָּרָה שְׁחוֹרָה בְּעַצְמָהּ תִּתְהַפֵּךְ לְשִׂמְחָה.** שֶׁיְּהַפֵּךְ הַמָּרָה שְׁחֹרָה וְכָל הַיִּסּוּרִין לְשִׂמְחָה, כְּדֶרֶךְ הַבָּא לְתוֹךְ הַשִֹֹּמְחָה, שֶׁאָז מִגֹּדֶל הַשִֹֹּמְחָה וְהַחֶדְוָה מְהַפֵּךְ כָּל הַדְּאָגוֹת וְהָעַצְבוּת וְהַמָּרָה שְׁחֹרָה שֶׁלּוֹ לְשִׂמְחָה. נִמְצָא שֶׁחוֹטֵף הַמָּרָה שְׁחֹרָה וּמַכְנִיס אוֹתָהּ בְּעַל-כָּרְחָהּ לְתוֹךְ הַשִֹֹּמְחָה, כַּמָּשָׁל הַנַּ"ל:

וְזֶה בְּחִינַת (יְשְׁעַיָה ל"ה): "שָׂשׂוֹן וְשִׂמְחָה יַשִֹֹּיגוּ וְנָסוּ יָגוֹן וַאֲנָחָה" שֶׁהַיָּגוֹן וַאֲנָחָה בּוֹרְחִים וְנָסִים מִן הַשִֹֹּמְחָה, כִּי בְּעֵת הַשִֹֹּמְחָה דֶּרֶךְ הַיָּגוֹן וָאֲנָחָה לַעֲמֹד מִן הַצַּד כַּנַּ"ל, אֲבָל צָרִיךְ לִרְדֹּף אַחֲרֵיהֶם דַּיְקָא, וּלְהַשִֹֹּיגָם וּלְהַגִּיעָם, לְהַכְנִיס אוֹתָם דַּוְקָא לְתוֹךְ הַשִֹֹּמְחָה כַּנַּ"ל. וְזֶהוּ: "שָׂשׂוֹן וְשִׂמְחָה יַשִֹֹּיגוּ" וְכוּ' שֶׁהַשָֹֹּשׂוֹן וְשִׂמְחָה יַשִֹֹּיגוּ וְיִתְפְּסוּ אֶת הַיָּגוֹן וַאֲנָחָה, שֶׁהֵם נָסִים וּבוֹרְחִים מִן הַשִֹֹּמְחָה, לְהַכְנִיס אוֹתָם בְּעַל - כָּרְחָם לְתוֹךְ הַשִֹֹּמְחָה כַּנַּ"ל. כִּי יֵשׁ יָגוֹן וַאֲנָחָה שֶׁהֵם הַסִּטְרָא-אָחֳרָא, שֶׁאֵינָם רוֹצִים לִהְיוֹת מֶרְכָּבָה אֶל הַקְּדֻשָּׁה, וְעַל-כֵּן הֵם בּוֹרְחִים מִן הַשִֹֹּמְחָה. עַל-כֵּן צָרִיךְ לְהַכְרִיחַ אוֹתָם לְתוֹךְ הַקְּדֻשָּׁה, דְּהַיְנוּ הַשִֹֹּמְחָה בְּעַל - כָּרְחָם, כַּנַּ"ל:

### האדמו"ר מסלונים – כוח האחדות

נתיבות שלום, פורים, עמ' י'

והנה חז"ל תקנו ב' מועדות, פורים וחנוכה, שיאירו לישראל באורם את כל חשכת הגלות הארוכה. וראוי לבאר החילוקים בין פורים לחנוכה. בפורים יש כמה מצוות מיוחדות, מקרא מגילה ומשלוח מנות ומתנות לאביונים, והעולה על כולנה מה שאמרו חז"ל ( מגילה ז':) חייב איניש לבסומי בפוריא עד דלא ידע בין ארור המן לברוך מרדכי, שבפורים צריכים להיות בשמחה מופלגת כזו שלא מצינו דוגמתה בכל הימים טובים ואפילו בזמן שמחתנו שאין בהם מצוה להיות שמחים כל כך עד דלא ידע. ואילו בחנוכה אין את כל העניינים הנזכרים. ואם אמנם בפורים הייתה גזירה להשמיד את כל היהודים מה שאין כן בחנוכה שהיו גזירות רוחניות, אך הרי לכאורה אצל עם ישראל השמדה רוחנית יותר גרועה מהשמדת הגופים, ואין לך השמדה יותר גדולה מאשר להשכיחם תורתך ולהעבירם מחוקי רצונך וכתבו לכם על קרן השור שאין לכם חלק באלוקי ישראל. ואם כן ישועה רוחנית היא יותר גדולה, ומדוע נאמרו כל אלו העניינים של שמחה דווקא בפורים.

ויש לבאר העניין שאור הפורים הוא למעלה מכל השגה. כאשר מצינו שדבר הגזרה כבר נכתב ונחתם בטבעת המלך אשר אין להשיב... שבכל מקום שנאמר במגילה המלך הכוונה למלכו של עולם, הקב"ה כביכול חתם בטבעת המלך להשמיד את כל היהודים, וכזו גזרה שנחתמה בטבעת המלך מעולם לא הייתה. ולכן אמרה אסתר לך כנוס את כל היהודים וצומו עלי, כי זו גזרה שאין בכוחם של יחידים לשנותה כי אם ע"י שתכנוס את כל היהודים. בחנוכה הייתה גזרה ככל הגזרות שלא נחתמה בטבעת המלך ויכולים עוד לבטלה. משום כך לא נצרכו חשמונאי ובניו לכנוס את כל היהודים, אלא יצאו יחידים למלחמה ששיתפו בה את כל כלל ישראל וניצחו במלחמה. מה שאין כן **בימי מרדכי ואסתר נחתמה הגזרה בטבעת המלך, וכדי לשנותה נזקקו לכח של למעלה מן הטבע, וכח זה ישנו בכלל ישראל שיכולים בכח הכלל לשנות אפילו גזרה שנחתמה בטבעת המלך.**

1. מדוע קיימת שמחה מיוחדת דווקא בפורים יותר משאר מועדים לפי האדמו"ר מסלונים?

### הראי"ה קוק – עד דלא ידע

מאמרי הראי"ה, עמ' 155 – 157

**עם ישראל הוא עם אחד השואב את כוחותיו מנפש האומה**

...אמנם כל האומר ששקר בדה המן הרשע באמרו "ישנו עם אחד מפוזר ומפורד" אינו אלא טועה. באמת מפוזר ומפורד הוא העם האחד, אבל בכל זה עם אחד הוא. ושמא תאמר איך יתכן שיהיו שני הפכים בנושא אחד, עם אחד מצד אחד ומפוזר ומפורד מצד השני. אל תתמה על החפץ. ישנם פלאים בעולם. והעם הזה שכל עמידתו בעולם מרופדת היא בפלאי פלאות, הוא מראה בהוייתו גם כן את הפלא הזה, ובמהותו העצמית הרי הוא עם אחד, למרות מה שהוא מפוזר ומפורד.

אמת הדבר שמחלתנו הגדולה, מחלת הגלות, בין מחלת הגלות שבפועל שנתכה עלינו במלוא זעפה, בין מחלת הגלות שבכח, שלפפה אותנו מאז, אשר על ידה באה עלינו הקטסטרופה הגלותית "ומפני חטאינו גלינו מארצנו ונתרחקנו מעל אדמתינו", היא מלפפת אותנו ועושה אותנו לעם מפוזר ומפורד, אבל נצח ישראל לא ישקר. הגלות עם כל נוראותיה מוכרח שקץ יבא לה, ובעת אשר הרוח מתחיל לבא מארבע כנפות הארץ, מהמצוקות הסובבות אותנו מעבר מזה ומהתגלות הנפשית הממלאה את קרבנו גם יחד לשוב ולהבנות בארץ חיינו מעבר מזה, הננו קרובים להכיר כי ישנה תרופה גם למחלת הפיזור והפירוד שלנו. וסוף כל סוף עם אחד אנחנו ועם אחד נהיה, ועוד הפעם יקום ישראל, באמרתו הנצחית של "לך כנוס את כל היהודים".

אבל עוד הפעם הקושיא גדולה היא ועומדת על דרך הגאולה כקיר ברזל ואבן נגף. הרי סוף כל סוף הפיזור והפירוד אוכל אותנו בכל פה. אף אתה אמור להסתם מקשה הלזה, כי כשם שהרפואה העצמית של הפרט משתמשת היא כבר למעשה לחשוף מעיינות של עוצמה ושל בריאות מתוך האדם עצמו, מנפשו אל נפשו, מתוך הנפש הבלתי ידועה, הטמירה ומכוסה כל כך עד שהאדם עצמו אינו מכיר את מהותו, מפני שידוע הוא שהמחלות הנפשיות ותוצאותיהן הגופניות, אינן מקננות אלא בצד הזיבורית (=חיצוני) של האדם, וזהו הצד הידוע שלו, דווקא הצד הפומבי והמפורסם שלו. אבל הצד הגנוז שלו, הצד הבלתי ידוע שלו, הוא תמיד מלא אומץ, מלא חיים וכח, ומאוצר בריאותו הגנוזה יש סיפוק רב, להשפיע על הצד הידוע והפומבי שלו, המטעה אותו לחשוב על עצמו שהוא חולה ורצוץ, בשעה שבאמת הוא בעל נפש אמיצה בריאה ומלאה חיים ועוז.

ומה שנמצא בפרט, נמצא הוא במידה הרבה יותר גדולה בכלל כולו. ובכלל ישראל ביחוד שסוף סוף באמת הוא עם אחד "ומי כעמך ישראל גוי אחד בארץ", הננו הפעם מוכרחים להודות על שגיאותינו שאנו חושבים לתאר לנו את עצמנו, את מהותה של היהדות על פי המראה החיצון שלה, על פי הפומביות שהיא הזיבוריות שלה. ומזה בא הפחד שאנו מתפחדים מפני קלסתר פנינו אנו. ואנו דנים רק על אותו הצד של הפיזור והפירוד שלנו. וגם ההמנים של כל הזמנים שהם פוגעים בנו בארס שנאתם, וביחוד בזמן המעבר הזה, הם תופסים את הצד החלש לפי שהוא הצד הפומבי והידוע אבל דווקא על ידי מזעזעינו אלה נבוא לחוש שיש לנו נפש כללית בלתי ידועה, נפש אומתית גדולה אשר אנחנו הסחנו את דעתנו ממנה, והיא מלאה עוצמה ויש בה כח להעמידנו על רגלינו, לחדש את חיינו כימי עולם ולעמוד גם כן נגד כל מיני העמלקים החפצים כל כך לזנב את נחשלינו...

ומתוך כל הגואלים הפודים והאוהבים, ומתוך כל המשעבדים המוכרים והשונאים, מתוך כל מועצותיהם השונות, יושב בשמים ישחק, להעמיד לנו אור ישועה וגאולת עולמים, ומתוך המעמד של "עד דלא ידע בין ארור המן לברוך מרדכי", תבוא הכרה עליונה למצא את היהודי הבלתי ידוע שבתוכנו, ואח אל אח יתודע, ויד ליד תנתן, וקול גדול ישמע: קומו ונעלה ציון אל בית אלקינו, וכבימי מור והדס יאמר גם היום ישנו עם אחד מאוגד וגבוש עומד בחסנו, לבנות את כל הריסותיו מאוצרו הפנימי הסמוי מן העין אשר בו גנוזה היא הברכה של "לך כנוס את כל היהודים". ו"מחייב איניש לבסומי בפוריא עד דלא ידע בין ארור המן לברוך מרדכי", ונאמר לחיים, לחיים, ולחיים טובים "ולשלום" לכל ישראל, ואמרו אמן.

**פסח**

# פסח

מבוא

חג הפסח מוזכר בתורה בשני שמות: חג המצות וחג הפסח. חג המצות מבטא את גילוי האמונה וחג הפסח מבטא את סגולתו ויחודו של עם ישראל.

ליל הסדר, עיקרו של חג הפסח, הוא הזדמנות מיוחדת להתקדמות רוחנית כפי שנכתב בספר "כף החיים":

### הרב יעקב חיים סופר[[27]](#footnote-27) – התחדשות הארת הזמן

"כף החיים", סימן תנ"ג סעיף קנ"ב

ידוע הוא שבכל יום טוב ובכל יום שהייתה בו הצלה לישראל מתחדשת אותה הארה באותו יום בשנה לעולם. ומכיוון שכל האורות שנתגלו בליל פסח, בזמן יציאת מצרים, חוזרים ומתגלים בליל הסדר בכל שנה ושנה מחדש, לכן מרגיש כל אדם על עצמו שיש לו הארה ושמחה רבה (בליל הסדר) יותר משאר לילות יום טוב.

להלן נעמיק במספר מושגי יסוד של חג הפסח. בראש ובראשונה נעסוק במושג החירות. מהי חירות? מהי משמעות היציאה מעבדות לחירות? נעיין בדברי הרב עדין אבן ישראל שטיינזלץ המדגיש כי חירות איננה רק יציאה מעבדות:

### הרב עדין אבן ישראל שטיינזלץ[[28]](#footnote-28) – מהי חירות?

חיי שנה עמ' 188-182

היסוד המרכזי של העבדות הוא בכך שעבודת העבד נעשית במוחלט עבור אחרים. לא האיש העומד הוא הקובע לעצמו את מטרת העבודה, ולא רצונותיו ומאווייו שלו הם המתבטאים בה; **האחר קובע את המטרות ואת היעדים, ואילו העבד כפוי לעשות תמיד את רצונו של המשעבד.** מכיוון שכך, אין זה משנה אם העבד אכן עובד עבודת פרך כפשוטה בחומר ובלבנים בשדה; העבד יכול גם לשבת בחדר ממוזג ולכתוב מאמרים ספרותיים – אך גם במצב זה, הוא עדיין עשוי להישאר עבד.

כאשר מתיירא פרעה מלך מצרים מפני התעצמותו הגוברת של עם ישראל בתוך מצרים, הרי הוא מביע את החשש שמא יגיע עם ישראל לידי הכרת זהות עצמית – "ונלחם בנו ועלה מן הארץ". כדי שעם ישראל יישאר בארץ מצרים, צריך פרעה למנוע את יצירתה של זהות עצמית, ולכן הוא מחייב את עם ישראל לעסוק בדברים שאינם מעניינו של העם – "למען ענותו בסבלותם" – בסבלותם של המצרים. "ויבן ערי מסכנות לפרעה, את פיתום ואת רעמסס" – המפעלים הללו עשויים להיות מפעלים חשובים לעצמם, והעבודה – מועילה ופרודוקטיבית, אולם עבודה זו היא בעבור פרעה ובעבור מצרים. משום כך, הרי העסקתו של עם ישראל בה היא היא הפיכתו לעם עבדים – עם היוצר בעבור אחרים, עם העושה את מלאכתם של אחרים...

"לקחת גוי מקרב גוי"

השעבוד מתחיל בכך שהעבד עובד בעבור האחרים, הם הקובעים את דרך חייו ואת מטרותיו. אולם **השעבוד יכול להעמיק אף יותר, כאשר הוא פוסק מלהיות טרחה חיצונית, והוא נכנס לנפש פנימה.** כל עוד קיימת בעבד ההרגשה כי יש לו, כאדם או כאומה, רצונות עצמיים וכי הוא נאלץ מפני סיבות שונות לעבוד עבודתם של אחרים; כל עוד קיימת בו תחושת סבל העבדות – עדיין אין היא עבדות גמורה ומוחלטת. אולם כאשר העבד שוכח שהוא עבד ומתחיל להזדהות עם עבודתו – אזי העבדות חודרת גם לנפשו, הוא מאבד את קיומו העצמאי. בדברי הנביאים ובדברי חז"ל מודגש כי עם ישראל חדל מעט מעט להרגיש את העבדות, והחל להזדהות עם העבודה ועם המצרים, בנקודה זו הוא איבד את הווייתו העצמית. אין פירושה של ההזדהות עם המצרים שהיהודים הופכים להיות מצרים לכל דבר, שהרי המצרים (אז, ממשיכיהם בכל הדורות) אינם חפצים לתת ליהודים את ה'זכות' הזו; אולם כאשר היהודים מתחילים לשאוף לאותם דברים, ורואים בעבודה שהוטלה עליהם מטרת חיים השייכת להם – אזי הם מקבלים, למעשה, את ההכרה היסודית במטרות של העם המצרי ובשאיפותיו.

מי שאין לו רציה עצמית, בין משום שהעבדות טמטמה ושברה את רוחו, בין משום שלא הגיע לכלל פיתוח אישיות עצמאית – ממילא אינו מסוגל להיות בן חורין. אדם כגון זה, שאינו בעל מהות עצמית, גם כאשר עול השעבוד סר ממנו והוא חדל להיות עבד, הרי אינו נעשה על ידי כך חופשי; הוא בסך הכל נעשה לחפץ מופקר – עבד ללא בעלים...

אין לנו ידיעות מה הייתה הרציונליזציה שנתנו היהודים במצרים לעבדותם, אך אין אנו צריכים לחפש הרבה, כדי למצוא יהודים כיום, שעשו ועושים את אותם הדברים עצמם. העבדות, הגולה, הוויית החיים בין הגויים נעשות על ידם לאידיאלים בפני עצמם. האידיאל של היהודי נעשה להיות מה שהינו – עבד לגויים ולערכיהם. שאיפתו היא לעשות את שליחותם וליצור את יצירותיהם. אפילו המכות והייסורים הבאים מצד הגויים מפסיקים להיות דבר שיש להתאונן עליו. לגבי יהודים מסויימים הם הפכו להיות חלק מן ה'תעודה' של עם ישראל: להיות גולה, להיות סובל, לשאת את חייהם ואת עבודתם של האחרים. כאשר העבד אינו יכול להשתחרר מעבדותו משום שהיא מפסיקה להיות לגביו ביזיון, מעמסה, וכאב; כשהוא טוען, כי כך נאה לו וכך ראוי לו להיות לנצח – הרי על ידי כך נעשה הוא מעבד מקומי וזמני לעבד עולם...

עצם הרצון לצאת לעבוד את ה' הוא סימן להתרופפותה של העבדות – שהרי לעבדים אמיתיים אין אלים של ממש. יתר על כן, החובה הראשונה של העבד היא לעשות את עבודתו, ולשרת את אדוניו. ברגע שהעבד מגלה כי יש אדון מעל האדונים, כי יש מרות וחובה עליונה מכל שאר ההתחייבויות שמחייבת גם אותו – מאותה שעה שוב אין הוא עבד בתוכו. כמובן שניתן להחזיק אנשים שיעשו עבודת כפיה במשך זמן כלשהו, אך עבודה זו כבר אינה בגדר של עבדות גמורה. המרד, וההתארגנות ליציאה לחופשי יכולים להתעכב לאורך זמן, אך אם יישאר הרצון לצאת לחוג לה' – סופם לבוא.

על מנת למנוע את התחייה הלאומית, מנסה פרעה לשבור את רוחו של העם בעבודה קשה, שאינה מיועד לצרכה. הוא פועל להביא אותם למצב שבו לא יוכלו לחלום עוד, לא יוכלו לרצות עוד בדברים שמעבר לתחום הנאות החיים הפשוטות ביותר. זאת, משום שהשחרור האמיתי מתחיל כאשר יש לרצון לצאת, מטרה מסוימת מאחריו; כאשר המטרה היא לא רק מניעתה של העבודה הקשה שבעבדות, אלא שלילתה כמערכת של חיים, מוסר וערכים המחייבת את העבד.

מכאן החשיבות שיש ביציאת מצרים להתווייתה של מטרה: לחוג לה' במדבר. כשיש מטרה עצמית, ודרך החיים היא לא רק חיקוי והמשך של העבדות, אלא אחרת באמת – אז מתחילה הגאולה.

השחרור, אם כן, עומד על קנייתה של זהות עצמית ולא על שלילתה של עבודה חיצונית. משמעותו של השחרור הוא קבלת מערכת ערכים עצמית, וסולם ערכים ומטרות עצמי, ומי שאין לו זהות משלו ואין לו אלוקים משלו – עבד הוא תמיד, גם אם אין אדוניו עומד כרגע על גבו. יכול הוא להימלט מעבדותו רק לכאורה, שהרי בסופו של דבר הוא יישאר עבד לפרעה, אפילו אם ברח ממצרים. השוט החיצוני עשוי להישבר, אך חותמת העבד שבתוכו נשארת.

**שעבוד שלא תם**

במובן הזה, לא פסק שעבוד מצרים עם יציאת מצרים הראשונה. עם ישראל, בהיותו בגלויות אחרות ואף בהיותו על אדמתו שלו, עשוי לחזור לאותו שעבוד. כל עוד שמר העם היהודי את מהותו הרוחנית העצמית, את עקרונותיו הרוחניים, את הנהגתו הפנימית ואת דרכי החיים שלו – הרי בתחום זה הוא לא היה משועבד. האדם מישראל בשנות גלותו היה נרדף, מושפל ומבוזה, והיה עליו להכיר בחולשתו וחוסר ישעו בתחומים רבים; אך גלותו לא הייתה שלמה, משום שהוא עדיין ראה את עצמו כבעל רצון עצמי, עולמו הרוחני היה כעין תחליף למולדת. שלמותה של הגלות החלה עם ההתבוללות, כאשר היהודי איבד את עצמיותו. יהודי כזה, גם בצאתו מן הגלות הפיזית ובהגיעו לארץ משלו, מוסיף לשאת את הגלות עמו. הוא מוסיף להיות משועבד לעולם החיצון – שעבוד של ההכרה, של דרכי המחשבה ושל יסודות האמונה. העולם החיצון שוב אינו יכול למשול בגופו – אך מוסיף הוא לרדות בנפשו...

יפה אמר על כך אחד מגדולי החסידות: קל יותר להוציא את היהודים מן הגלות מאשר להוציא את הגלות מן היהודים. היציאה החיצונית מן הגולה יכולה לשמש להרבה דברים גדולים, אך היא כשלעצמה איננה אפילו 'אתחלתא דגאולה'. הניסיונות שנעשו באופנים שונים, להגיע לשחרורו של העם היהודי על ידי יציאה חיצונית בלבד מן הגלות, אין בהם כדי להביא לגאולה של ממש. במקרה זה אין כאן שחרור, אין כאן יציאה מבית עבדים – יש בכך רק הגירה של עבדים ממקום אחד למקום אחר. כביכול, אין העבדים מסוגלים לצאת מארץ אחת אלא כדי להקים מושבה של עבדות בארץ אחרת. תחילתה האמיתית של הגאולה באה כאשר שוללים לא רק את העול המצרי, אלא אף את עולה של המצריות.

כדי להגיע לגאולה, לא רק להעדר גולה בלבד, לא די לעם ישראל בכך שייצא מ"מדבר העמים", עליו גם לחזור ולקנות לעצמו את מהותו העצמית, את אופיו, את רוחו, את דרכי המחשבה והחיים שלו – כדי שיוכל להיות עם של בני חורין.

יציאת מצרים הן בהקשר של המכות והן בהקשר של קריעת ים סוף, מכילה ניסים רבים. מהו מקומו של הנס בעולם האמונה? האם אנו מבססים את אמונתנו על ניסים, או שהנס איננו יכול לשמש כהוכחה וודאות פנימית? נעיין להלן בדברי הרב שג"ר המתייחס אל הנס לאור השקפות הכוזרי, הרמב"ם והמהר"ל.

### הרב שג"ר[[29]](#footnote-29) – הנס בעולם האמונה

זמן של חירות, עמ' 82-78

עיון בפשטי המקראות יעלה כי יציאת מצרים נתפסת כיסוד האמונה הישראלית. הדבר מודגש ביותר בדיבר הראשון, דיבר האמונה המורה: 'אנוכי ה' אלוקיך אשר הוצאתיך מארץ מצרים מבית עבדים' (שמות כ', ב). ואכן, חלק מן הראשונים מצאו שהאמונה המתייסדת כאן נשענת על הניסים הרבים המלווים יציאה זו. **לפי נקודת מבט זו, הנס הוא ההוכחה לאמונה ולעיקריה, כמו חידוש העולם, ההשגחה, השכר והעונש**...

גם לפי דברי החבר בספר הכוזרי יש לנס מקום מרכזי בהקשר של האמונה – אמנם לא בהוכחת האמונה אלא ביצירת זיקה אל האמונה. החבר בוחר להציג את עצמו בפני מלך כוזר כ'מאמין באלקי אברהם יצחק ויעקב אשר הוציא את בני ישראל באותות ובמופתים ממצרים...ואשר שלח אליהם את משה בתורתו'. מלך כוזר תמה על התוודעות זו ושואל: 'וכי לא היה לך לאמר...כי מאמין אתה בבורא העולם ומסדרו ומנהיגו הוא אשר בראך והוא המטריפך לחם חקך?'. בתשובה על תמיהה זו החבר מדגיש את נס יציאת מצרים כבסיס האמונה. יציאת מצרים היא ראיה על הפנייה הישירה והאישית של הבורא ליהודי, פנייה שלא כדרך הטבע, ועל בסיסה של פנייה אישית זו מיוסדת הזיקה של היהודי אל אלוקיו ותורתו. **מן הנס הגלוי הגדול הוא לומד על קרבת ה' ממשית, וקרבה זו היא היא עיקר הגילוי של האמונה.** הנס מבחינתו איננו 'הוקוס פוקוס' שחולף ועובר, אלא אירוע הנושא בחובו את הריגוש של המפגש הישיר עם המופלא, המיסטי, הטמון בו. זוהי המשמעות הדתית של הנס, ובלעדיה הוא חסר משמעות.

לעומת העמדות הרואות בנס את מרכז חיי האמונה, הרמב''ם בהלכות התורה מציג קריאה דתית אחרת:

*משה רבינו לא האמינו בו ישראל מפני האותות שעשה, שהמאמין על פי האותות יש בלבו דופי שאפשר שיעשה האות בלט וכשוף, אל כל האותות שעשה משה במדבר על פי הצורך עשאם לא להביא ראיה על הנבואה.*

**הרמב"ם מלמד כי הנס כהוכחה לא יכול אף פעם להביא לוודאות פנימית.** וזאת משום שבמרווח שבין הנס למה שהוא בא להוכיח, תמיד ייפול הספק 'שאפשר שיעשה הנס בלט וכישוף'. הנס יביא אולי לאמונה, אך זו תהיה 'נאמנות שיש אחריה הרהור ומחשבה', כדברי הרמב"ם בסוף ההלכה המובאת לעיל.

**עצמיות האמונה והתלות שבנס: עיון בגבורות ה' למהר"ל**

בדרכו של הרמב"ם הולך גם המהר"ל, והוא שולל מכל וכל את היותו של הנס סימן ומופת המביא לאמונה... הסיבה להתנגדותו של המהר"ל לתפיסה של הנס כאות על האמונה נעוצה בהבנתו המיוחדת את טיבה של האמונה וכך הוא מלמד:

ביאור עניין זה כי אברהם תחילת בחינתו היה שנבחן באמונתו כאשר הושלך לכבשן האש, ואם הוא חזק באמונתו נבנה עליו טירת כסף. טירת כסף הזה הוא בנין העולם אשר נבנה על אברהם...כי אין ראוי להיות התחלה רק אשר יש לו מציאות חזק, לכך בשביל האמונה הזאת ראוי היה לרשת העולם הזה והעולם הבא. כי מאחר שהוא חזק באמונתו יש לו מציאות חזק, וראוי להיות עיקר המציאות בעולם הזה ועיקר המציאות בעולם הבא. אבל מי שמציאותו חלש באמונתו אין ראוי להיות עיקר בעולם הזה ולא בעולם הבא וכן מה שאמרו ז"ל שלא זכו ישראל לגאולה רק בשביל האמונה, וזה בשביל כי השעבוד הוא מורה על מיעוט המציאות, כי אשר הוא משועבד לאחרים הרי נתלה באחר, ואין זה נקרא מציאות כיוון שתלוי באחר, וכאשר היו ישראל מאמינים היו חוקי המציאות אשר אין ראויים אל השיעבוד מאחרים, ולהיות נתלים בזולתן. ולכך בשביל חוזק מציאות היו יוצאים לחירות ודבר זה הוא ענין עמוק**...וזה כי האמונה שיש לו בזה חוזק המציאות הוא מעלה אלוקית, כי דברים החומרים תלושי המציאות מקבלים שנוי תמיד ואין חוזק להן**."

לדידו של המהר"ל, האמונה קשורה דווקא לגאולה משום שאיננה נסמכת על דבר, לכן היא ביטוי של חירות וחוסר שיעבוד – 'וכאשר היו ישראל מאמינים היו חזקי המציאות אשר אין ראויים אל השיעבוד מאחרים, ולהיות נתלים בזולתן'. הגאולה האמיתית הנה בוודאות שאיננה תלויה בדבר, אף לא בהוראת הנס המופלא. לפיכך האמונה היא שמתנה את החירות, שהיא איננה אלא חוסר התלות של האדם...

התבוננות נוספת תמצא כי הפגם בתפיסה זו של הנס עמוק עוד יותר, וכך מלמד המהר"ל: גם אם הנס היה ניצב לנגדנו כאקדח הצמוד לרקה ומאלץ אותנו להודות במה שהוא מורה עליו, עדיין לא היינו הופכים מאמינים. האמונה היא פונקציה של הכרה ממשית, **הכרה הנובעת מעצמיותו של האדם, שהיא מצדה איננה עניין קוגניטיבי גרידא אלא תלויה במכלול המלא של אישיותו של האדם, מכלול שאי אפשר לנתקו ממעשיו, ממידותיו וממחשבותיו של האדם.** הנס איננו חלק מן המכלול הזה, אלא היסמכות שבאה מחוצה לו, ומותירה את האדם כמי 'שמציאותו חלש באמונתו' ולא די לו בעצמותו, ולכן הנס 'אין ראוי להיות עיקר בעולם הזה ולא בעולם הבא"... בעבור המהר''ל איש אמונה הוא מי שיכול לעמוד בפני עצמו. בסופו של דבר האמונה לא נשענת על יסוד חיצוני, אלא על היסוד החזק שאדם מוצא בפנימיותו שלו. מבחינה זו, הכיוון הפוך – האמונה היא תכונה נפשית פסיכולוגית של האדם, היא עולה מבפנים ויוצאת החוצה, וכופה את עצמה על החוץ.

אנו חושבים שליהודי המאמין ישנה מעין 'פוליסת ביטוח', הוא 'אוחז בזקנו' של מישהו וסומך עליו. אך לפי דברינו כאן האמונה היא אתה עצמך, היכולת שלך לומר כן, למרות המכות שאתה סופג, שהן הסתירות והספקות האמוניים שלך; לומר כן ולא להתייאש. 'מי שיש לו אמונה יש לו מציאות', יש לו מציאות אישית משלו. אני מתאר בדברי חוויה שאם זוכים בה חשים משהו חזק מאוד. אדם שמתנוצצת בו אפילו לרגעים אמונה אמיתית בקב"ה, לא כהבנה שכלית אלא כהכרה פנימית עצמית, חש את העולם באופן אחר – כי אנו חיים בעולם של מצוקה; יש לנו ספקות ואי-ודאויות. אך כאשר אדם מגיע לנקודת הוודאות של האמונה, הוא חי מתוך תודעה אחרת – תודעה של יציבות. לסיכום נקודה זו נאמר, כי עקב הופעתו של הנס היינו הופכים אולי למאמינים, אך היינו בעצם מאמינים תלויים, זן מוסווה של האפיקורסים כפי שקובע המהר''ל.

על הצורך בהכרה פנימית עמוקה, המבוססת על אמונה, ולא הסתמכות רק על הנס בלבד, אנו קוראים בדבריה של פרופ' נחמה ליבוביץ' להלן:

### פרופסור נחמה ליבוביץ'[[30]](#footnote-30) – אמונת הלב

הגדת נחמה, עיונים בהגדה של פסח, עמ' 157-156

"בצאת ישראל ממצרים... הים ראה וינוס" (תהילים קי"ד) וכן הוא אומר "וימרו על ים בים סוף" (תהילים, ק"ו, ז').

מהו שני פעמים? אלא על הים המרו (מרדו) שלא היו רוצים לירד. אילולא שבט יהודה שקפץ תחילה וקידש את שמו של הקדוש ברוך הוא... ובים סוף מנין שהמרו (=מרדו)? אלא כיוון שירדו לתוך הים, הים היה מלא בטיט, שהיה עד עכשיו לח מן המים והיה בו כמין טיט... והיה אומר ראובן לשמעון: במצרים – טיט, ובים – טיט. במצרים – בחומר ובלבנים, ובים – חומר מים רבים. הווי אומר "וימרו על ים בים סוף" (מדרש רבה, שמות, פרשה כ"ד, פסקה א')

לא השתנו האנשים גם אחרי הנס ולא פסקו הקטנוניות, כפיות הטובה ואהבת הנוחות. במקום לראות את חסדי הבורא, אהבתו ודאגתו לעמו, הם רואים את מעט הבוץ אשר בנעליהם, ודבר זה מספיק להם כדי להשוות שעבוד לגאולה, אפילה לאורה! אין הנס משנה בני אדם אוטומטית, **ואין בראיית הנס הכוח להטות ליבו של אדם לאהבתו ויראתו את ה' יתברך, אם אין אדם בעצמו יטה ליבו אליו.**

ההתבוננות בעולם ופרשנות האירועים שעוברים עלינו הם תוצאה של חינוך. מרכזו של ליל הסדר והמצווה העיקרית היא מצוות ההגדה. במהלך קריאת ההגדה איננו יכולים להסתפק רק בקריאה "טכנית" אלא אנו חייבים להפוך את ליל הסדר **לחוויה משמעותית** שבמרכזה עומד חינוך הבנים והבנות. "כנגד ארבעה בנים דיברה תורה אחד חכם ואחד רשע ואחד תם ואחד שאינו יודע לשאול". לכל אחד מהילדים **עלינו לענות בצורה המתאימה לו** בבחינת "חנוך לנער על פי דרכו" (משלי, כ"ב, ו'). כל אחד ראוי לקבל הכוונה חינוכית המותאמת לרמת הידע שלו, לאישיותו ולדרכי התנהגותו.

נעיין להלן בנוסח ההגדה ובנוסח המופיע בתלמוד הירושלמי – תלמודה של ארץ ישראל. נלמד מהבדלי הנוסחים השונים על הגישה החינוכית בארץ ישראל שבה תלמידי חכמים "מנעימים זה לזה בהלכה", מול הגישה החינוכית בבבל שבה תלמידי חכמים "מרורין זה לזה כזית" (מסכת סנהדרין, דף כ"ד).

### הרב עוזי קלכהיים – גישה חינוכית בארץ ישראל

"וכאן הבן שואל" – המענה לבנים בדרכי נועם של ארץ ישראל

1. **חובת התשובה לבנים**

זה עתה עומדים לצאת מבית עבדים לחירות עולם. מתניהם חגורים ומקלם בידם, ואוכלים הם את הפסח בחיפזון. הנה נשמעות מפי הגבורה ההוראות האחרונות לפני היציאה לצורך השעה ולדורות. ומתבשרים הם על לידת הבנים, שישאלו – ויתלבטו ביחס לדברים הגדולים שמתרחשים עתה בעוצמה כה גדולה לעיניהם. במהלך הדורות יקומו גם כאלה שירצו לערער על עובדות כה ברורות במציאות, ולפקפק באמיתות קיימות. דווקא בשעה מרוממת זו, מזכירה לנו התורה את השעות הקטנות, ללמדך!! – שהתורה אינה רק מצווה ופוקדת תוך העלמות מן המקבל. היא מחייבת להתייחס לשאלות ולתת תשובה! היא מחנכת את האדם לקליטת דבר ה' בהתאם לכליו, ועונה לקושיות המתעוררות לפרקים. לימוד גדול הוא זה שהתורה מציבה אותנו מיד עם היציאה אל מול פני שאלות הבנים, להודיע לדורות הבאים את חובת השליחות המוטלת על כל נושאי מורשת יציאת מצרים – לתת את התשובה ההולמת בכל דור – ולכל דור.

1. **סגנון של גולה – ושל ארץ ישראל**

בדרך חינוכו של עם ישראל מצייר לנו הנביא זכריה בחזונו (פרק יא) את תמונת שני המקלות הרועים את הצאן. האחד נקרא נועם – והשני חובלים, ופענחו לנו חכמים חלון נבואי זה כך: הנועם – אלו תלמידי חכמים של ארץ ישראל המנעימים זה לזה בהלכה, כשמן המעדן ומרכך את נקודת החיכוך: ואילו החובלים – אלו תלמידי חכמים שבבבל, שמחבלים זה לזה בהלכה, ומרורין זה לזה כזית (עפ"י סנהדרין כד', א').

יש להבחין אם כך בין תורת חוצה לארץ – לתורת ארץ ישראל בין אלו שאינן בני מקומן לאלו הנטועים בגבולם. ובדרך רמז הסביר כך האר"י הקדוש את חטאו של משה רבינו, בהכותו בסלע בפעם השנית. משה, לפי דרכו, חשב כי כשם שנצטווה בפעם הראשונה להכות את הסלע ולהוציא מים, כן בפעם השנייה, כשנצטווה לקחת את המטה – נראה שגם הפעם יהיה זה לצורך הכאת הסלע. וטעותו הייתה בכך, שהציווי הראשון ניתן בתחילת דרכם של ישראל במדבר, בהיותם קרובים יותר לגלות מאשר לגאולה. אבל בפעם השנית, כשהיו סמוכים כבר לשערי ארץ ישראל – כאן כבר התאים יותר סגנון הדיבור – וללא הכאה.

על פי עיקרון זה נתבונן בנוסח התשובה לארבעת הבנים, כפי שהוא מופיע בתלמוד הירושלמי, תלמודה של ארץ ישראל – לעומת נוסח ה"הגדה", "שנהגו בה ישראל בזמן הגלות" (הרמב"ם).

1. **כנגד ארבעה בנים**

הבחנה דקה בין נוסח ה"הגדה" ובין תלמוד ירושלמי נמצא כבר בפתיחה: "כנגד ארבעה בנים דברה תורה: בן חכם, בן רשע, בן טיפש, בן שאינו יודע לשאול".

אף הנוסח בהגדה פותח בארבעה הבנים. אבל בהמשך מופיע הכינוי "אחד חכם", "אחד רשע" וכו'. אחד סתמי, כביכול נשכח הבסיס היסודי של בנים, ואז מקבל הבן את התואר של האחד המספרי: אחד חכם, אחד רשע, וכו'. **לא כן בירושלמי. כאן מובלטת הגישה החמה: כולם בנים: בן חכם, בן רשע, וכן כולם.** גם בשעת הרצאת הטענות קובעת נוסח ההגדה לכל אחד תואר עצמי: "חכם מה הוא אומר", "רשע מה הוא אומר", וכו'. כל בן נושא את תוארו כמציאות מוגמרת וחתומה, שאין לה תקנה. ואילו בירושלמי מזכירים: בן חכם מה הוא אומר" וכן הלאה. הכינוי בן החוזר ונשנה בכל פעם, בא להזכירנו שבבנים עסקינן, ולא בזרים, והיחס צריך להיות כאל בנים, מתוך הרגשת השייכות. אפילו הרשע אינו יצירה מוגמרת. הוא נקרא "בן רשע", יש תקווה לתקנו בעתיד, על ידי חינוך מתאים. ומתוך הגישה של "בין כך ובין כך – קרויים בנים" – יש תקווה להשיב לב בנים אל אבותם.

**התשובה לבן החכם**

**דרך התשובה לחכם ב"הגדה" הוא בבחינת "תן לחכם ויחכם עוד".** הוא שואל על עדות, חוקים ומשפטים מהתורה שבכתב. הוא מגלה יכולת ניתוח וכושר הבחנה בין הסוגים השונים של המצוות. משיבין לו מתורה שבעל פה, מחכימים אותו ב"הלכות הפסח", החל מראש מסכת פסחים עד לסופה, עד ל"אין מפטירין אחד הפסח אפיקומן". **כלומר על פי דרכה של ההגדה – ברור שכלי גורר אחריו ברור שכלי אחר.**

**אולם תלמודה של ארץ ישראל מבקש להעלות את החכם למדרגת האמונה. משמיעים לו את הפסוק שמשמיעים בהגדה לתם: "בחוזק יד הוציאנו ה' ממצרים". לומר לו, שלאחר כל התחכמותו, יש לעבוד את ה' ללא חכמות (ר' נחמן), "כי במעלת התם יגיע האדם לדבקות בה' – כמעלת אדם הראשון לפני התחכמותו". (על פי המהר"ל, נתיב התמימות).** וכעין מה שהסביר המהר"ל, על מה אבדה הארץ? על שלא ברכו בתורה תחילה. חכמים, מרוב אהבתם לתורה, נהנו מחוכמתה ושכחו את נותן התורה. הברכה לה' מבטאת את ההודאות לו והדבקות בו. כך קיים החשש, שמרוב התעסקות בהלכות המשתרגות של הפסח עלולים לשכוח את גואל ישראל, ולכן באה התשובה והתזכורת שבפסוק, להחזירנו אל השורש, וללמדנו, שהוצאת ישראל ממצרים בחוזק יד, הוא מופת אמונת ישראל, כתשובת החבר למלך כוזר. מופת זה מועיל להכרת הא-ל יותר מן הטענות ומן התשובות של ההיקשים השכליים, שרבו בהם הספקות. (עיין כוזרי מאמר א', י"ג, ומאמר ה', ט"ז)

**התשובה לבן הרשע**

התשובה לבן הרשע באה להבליט לפנינו ביתר ברור עד כמה נעימות הן דרכיה של תורת ארץ ישראל. **הרשע שבהגדה מופיע כפחות מתריס מן הבן הרשע שבירושלמי. זה האחרון מעיז פנים ומתיז: "מה הטורח הזה שאתם מטריחין עלינו בכל שנה ושנה?!" אף על פי כן עונה הירושלמי לאותו בן ביתר נועם ממה שבהגדה, הגורסת: "אף אתה, הקהה את שיניו". תשובת הירושלמי נאמרת בנחת. "ישר לעניין" עונין לו, ללא יצירת אוירה סביבתית מעכירה. מזהירים אותו על יציאתו מן הכלל, אבל אין תולין עליו את השלט של "כופר בעיקר" – כפי שעושים לו בהגדה.** אומרים לו שדרך זו שהוא הולך בה – ורוצה להוביל בה אחרים – לא הייתה מביאה גאולה לעם ישראל, אלא הייתה מוליכה להתבוללות ולהתבטלות הצורה הישראלית בין הגויים. **אין פוסקין עליו את דין ההגדה – "אילו היה שם לא היה נגאל", כלומר, היה מת בג' ימי האפלה ככל הרשעים שנתאוו להישאר במצרים. בעדינות מעירים לו, כי אילו היה אותו איש שם – "לא היה ראוי להיגאל". כי לכל יהודי יש תקווה, ושומר ישראל מגן על כל זיק של תקווה, "לבלתי ידח ממנו נדח"...**

**בן שאינו יודע לשאול**

כל עוד אדם שואל אין הוא אדיש, אפילו תהיה שאלתו שאלת תם. אך מי שהגיע למצב של "שאינו יודע לשאול", של חוסר תגובה והתעניינות – הוא צפוי לכליה ולאפיסה. כי הוא שרוי בעלפון רוחני, שעלול להוליך אותו לחדלון. על כן המשימה הראשונית היא לעורר את כוח החיים הרדומים שבו: "פתח פיך לאלם", שיהא בבחינת "חי-מדבר" ושואל, שירגיש בקושי ויגלה סימני חיים ותנועה. בנוסח הירושלמי לא מופיע הכתוב "והגדת לבנך" כמו בהגדה, כי אין טעם להרעיף עליו מטר רוחני, כשאין הקרקע מוכשרת לקלוט את השפע הבא אליו מלמעלה. בלי היפתחות מצדו – אין ערך לתורה המושפעת עליו בגודש...

כזו היא דרכו של הירושלמי. כאן עוסקים מראש ועד סוף בארבעה בנים. כאן עוסקים בבניין הקודש החיובי של תורת ארץ ישראל, אשר דרכיה דרכי נועם, וכל נתיבותיה שלום.

לסיום פרק זה, נתייחס לשניים מהסמלים העיקריים של חג הפסח: "חמץ ומצה". הבנת משמעותם העמוקה תוסיף להבנתנו את ליל הסדר בכלל. ביחס למצה אנו אומרים "מצה זו שאנו אוכלים..." ביחס למרור אנו אומרים "מרור זה שאנו אוכלים..." רק לגבי הפסח איננו יכולים לצערנו להצביע עליו כיוון שאיננו לפנינו. אנחנו מסתפקים בציון העובדה שאבותינו היו אוכלים אותו. אנחנו מתפללים ומצפים ליום שבו נוכל בע"ה להצביע גם על הפסח ולומר: "פסח זה שאנו אוכלים..." נתפלל לגאולה השלימה במהרה. להלן נעיין בהסברו של הרב חיים דרוקמן על ההיבט הסמלי של החמץ והמצה.

### הרב חיים דרוקמן[[31]](#footnote-31) – חמץ ומצה – בטחון והשתדלות

הגדה של פסח לזמן הזה, עמ' 51

גם את החמץ וגם את המצה מכינים מקמח ומים, אך בעוד החמץ הולך ותופח ומלא באוויר – הרי המצה היא מה שהיא – קמח ומים בלבד – מעשה ד' בלבד, ללא שילוב מעשה ידי אדם, ללא תפיחה.

יש בזה אמירה לאדם – הכרה בערך מעשה ד', בלא חיבור מעשה ידי אדם. שכן, יכול אדם להגיע למחשבה שהוא הכל: "אני הכנתי, אני עשיתי, אני פעלתי". המצה מנמיכה את קומתו של האדם, מצמצמת את גאוותו, כאילו העולם עומד עליו, ואין בלתו.

באכילת המצה במשך שבעת ימי הפסח אנו מפנימים שהכל הוא מעשה ד', ואין לאדם מקום בכלל.

אומנם, לאחר מכן, בחג השבועות, יש מצווה לאכול חמץ – קרבן שתי הלחם המובא בבית המקדש ונאכל לכוהנים – מוכרח להיות לחם חמץ. אחרי ה"דיאטה" של פסח, אנו מצווים לאכול חמץ. אחרי שהפנמנו שמצד האמת הכל הוא מעשה ד' – אנו יכולים לעלות שלב, להגיע לתפיסה השלימה – שילוב של מעשה הבריאה ושכלולו על ידי האדם. זה הדבר שד' רוצה שיהיה. אך האדם לא היה מגיע לכך בלי הוצאתו מהשילוב הזה בימי הפסח.

### הרב חיים דרוקמן – לא להחמיץ את השעה

הגדה של פסח לזמן הזה, עמ' 137-136

**גאולת מצרים**

ההגדה מבארת את טעם אכילת המצות: שלא הספיק בצק אבותינו להחמיץ בשעת היציאה ממצרים. מאידך, משה מסר לישראל ציוויים ביחס לליל היציאה ממצרים שבועיים קודם היציאה, ובין ציוויים אלו גם אכילת המצה ואיסור החמץ! הרי שציווי המצה תוכנן מראש ולא נבע מיד המקרה בלבד.

אכן, הכל תוכנן מראש – היציאה החפוזה תוכננה מראש על ידי הקדוש ברוך הוא. ד' חפץ בכך שישראל יצאו ממצרים במציאות וללא יכולת להחמיץ את בצקם, ועל כן ציווה עליהם להכין מצות שבועיים קודם לכן.

ישנם זמנים שאין להתמהמה בהם, כיוון שכל עיכוב יכול להביא לפספוס. במיוחד נכון הדבר בעיתות גאולה, יש להיזהר שלא לפספס את השעה, שלא "להחמיץ" אותה. דבר זה בא לידי ביטוי במצה – איננו מחכים ולו שנייה אחת שמא נחמיץ את ההזדמנות לגאולה.

במצרים הלכו ישראל ושקעו בטומאה, בליל היציאה ממצרים עמדו ישראל על הגבול, עוד רגע קט ושוב לא היה את מי להציל, ישראל היו מאבדים את צלם הישראל שבהם. על כן הוציאם ד' משם במהירות. המצב במצרים היה כזה, שהמתנה קלה נוספת וישראל היו "מחמיצים" – ההזדמנות לגאלם הייתה מוחמצת. החיפזון אם כן, היה הכרחי!

**דגם לכל הגאולות**

גאולת מצרים היא מעין דגם, שעל פיו יתרחשו כל הגאולות העתידיות.

ניתן לראות מספר דוגמאות להחמצת שעת הגאולה בדורות עברו – בין אם זה בחטא במרגלים – אשר סירבו להיכנס ארצה, ולאחר מכן בחטא המעפילים, כאשר רצו להיכנס – אך איבדו את השעה ונותרו ארבעים שנה במדבר. וכן, בימי שיבת ציון, בתחילת בית שני, רק מעטים שמעו לקריאת עזרא לעלות ארצה ורוב העם נותר בגלות, וכיוון שכך, בניין זה היה רעוע במהותו וחסר בפנימיותו.

בגאולתנו האחרונה, ערב הקמת המדינה, עמדה השאלה הגדולה בפני מנהיגי הישוב בארץ – האם להכריז על הקמת המדינה חרף איומה הערבים לטאטאנו הימה? ברוב מועט, התקבלה החלטה והמדינה הוקמה – בפעם זו לא החמצנו את השעה! ומדינת ישראל הוקמה!

מדוע קיימת חומרא כל כך גדולה בעניין החמץ ויש מצווה לשרוף ולבער אותו? יתירה מזו – מהי הדרך הטובה ביותר לעשות זאת? בלב, שריפה, שתי האפשרויות גם בלב וגם שריפה? נעיין להלן בדברי ה"שפת אמת" ובביאורו של הרב משה שפירא.

### הרב משה שפירא[[32]](#footnote-32) – ביעור חמץ

הגדה של פסח – פניני "שפת אמת", עמ' 9

1. אותה האש המבעירה את הקורבן, היא גם המשמשת את האדם לביעור החמץ בכל ערב פסח. **וזהו עניין ביעור חמץ, דכתיב "תשביתו שֶׁאֹר". פירש רש"י: "תבטלו". ובאמת אמרו "אין ביעור חמץ אלא שריפה", כמו שהקשו התוספות שם על רש"י.** לעומת רש"י – הסבור שביעור החמץ בלב נלמד מהמילה "תשביתו" והוא ציווי מדאורייתא – סבורים התוספות שרק השריפה מהווה את הביעור מדאורייתא. **אכן הרמז כי זה הביטול בלב, מרוב התלהבות הרצון לה' יתברך נשרף ומתבטל המחשבה זרה.** רבנו סבור שהביטול בלב משמעו שריפת המחשבות הזרות על ידי איש ההתלהבות. משום כך, פעולת הביטול בלב ופעולת השריפה – אחת הן. **כעניין "בטל רצונך מפני רצונו". "מפני רצונו" דייקא, מרוב אהבה ודביקות וכלות הנפש לעשות רצון ה' יתברך, עד שכל הרצונות יתבטלו כהמס דונג מפני אש.** ביטול המחשבות הרעות אינו נעשה על ידי המלחמה בהן, אלא עד ידי כך שהאדם מעורר בתוך ליבו את אש אהבת ה' – וממילא מחשבות ההבל נמסות מאליהן. **ובוודאי בימים אלו קודם פסח מתחדש אהבה ורצון בלבות בני ישראל,** "הַחֹדֶשׁ הזה לכם" – זמן ההתחדשות של העם. **שהם הימים שבחר בנו ה' יתברך, ועשו בני ישראל מצוה הראשונה בשמחה.** זמן ניסן הוא עת דודים, זמן התעוררות הטבע, זמן התעוררות האהבה שבין ישראל ואביהם שבשמיים. **לכן עדיין בימים הללו מתעורר אהבת בני ישראל לה' יתברך. לכן בכח זה יכולין להשבית ולבטל החמץ.** בזמן התעוררות האביב, מתעוררת גם בליבות בני ישראל התשוקה לבער את החמץ שבלב.
2. שעה שהאדם נלחם בהרהורים הרעים שבתוכו ומדמה שבתוככי נפשו יוקדת אש השורפת אותם, מביא הדבר לכך שאור הקדושה מאיר בו. **כפי מה שנשרפת הפסולת, כמו כן מתגלה הקדושה שבאדם.** השריפה היא גם תהליך של זיכוך מן הטמא אל הטהור, **יש מ"ט פנים 'טהור' ו'טמא', ויש בלב איש ישראל גם-כן מ"ט שערים.** מ"ט השערים שבלב האדם הם שערי הבינה אשר על ידם הוא מסוגל לגייס את כוח ההתבוננות שלו על מנת ליצור את הבסיס העיוני לעבודת ה'. שערים אלה הם שערי הבחירה של האדם והם מציבים בפניו את האפשרות להגיב על המחשבות הזרות העולות בקרבו. אם האדם המתבונן מגייס את כוח ההתבוננות שבתוכו להתבוננות בטוב הופכים שערי הבינה לשערים אל הטהרה. אם הוא מתבונן ברע, הם נעשים לשערים אל הטומאה. האדם אינו מסוגל למנוע את המחשבות הזרות העולות בקרבו, שהרי הן באות מעצבן. ביכולתו רק להימנע מהזדהות עם המחשבות הללו. אם הוא מחליט להילחם בהן צריך הוא לגייס את האש היוקדת בליבו באופן טבעי מתוקף היותו בעל רגשות.

תפילה בשעת ביעור חמץ

יְהִי רָצוֹן מִלְּפָנֶיךָ ה' אֱלֹקֵינוּ וֶאֱלוֹקִי אֲבוֹתֵינוּ כְּשֵׁם שֶׁאֲנִי מְבַעֵר חָמֵץ מִבֵּיתִי וּמֵרִשְׁתּוֹ כָּךְ ה' אֱלוֹקִי וֶאֱלוֹקִי אֲבוֹתַי תִּבְעַר אֶת כָּל הַחִיצוֹנִים וְאֶת רוּחַ הַטֻּמְאָה תְּבַעֵר מִן הָאָרֶץ וְאֶת יִצְרֵנוּ הָרַע תְּבַעֲרֵהוּ מֵאִתָּנוּ וְתִתֵּן לָנוּ לֵב בָּשָׂר וְכָל הַסִּטְרָא אַחֲרָא וְכָל הַרְשָׁעָה כְּעָשָׁן תִּכְלֶה וְתַעֲבִיר מֶמְשֶׁלֶת זָדוֹן מִן הָאָרֶץ וְכָל הַמְּעִיקִים לַשְּׁכִינָה תְּבַעֲרֵם בְּרוּחַ בֶּער וּבְרוּחַ מִשְׁפָּט כְּשֵׁם שֶׁבְּעֵרַת אֶת מִצְרַיִם וְאֶת אֱלֹהֵיהֶם בַּיָּמִים הַהֵם וּבַזְּמַן הַזֶּה, אָמֵן.

1. **הרב שלמה יוסף זוין** (ה'תרמ"ה, 1885 - ה'תשל"ח, 1978) נולד בעיר קזמירוב שבמחוז פינסק, למד בישיבת מיר בחברותא עם הרב יחיאל יעקב ויינברג, מחבר ה"שרידי אש". כיהן ברבנות בקהילות רוסיה בתקופה הקשה שלאחר המהפכה הקומוניסטית, ואף נטל חלק פעיל במאבק לשמירת גחלת הדת ברוסיה הסובייטית. עלה לארץ ישראל ב-תרצ"ד. כתב מספר ספרים תורניים והיה העורך הראשון של האנציקלופדיה התלמודית. חתן פרס ישראל לספרות תורנית. [↑](#footnote-ref-1)
2. **רב סעדיה בן יוסף אלפיומי גאון** (יולי 882 - 21 במאי 942) בן העיר פיום, המכונה גם בקיצור: רס"ג, היה איש אשכולות, מגאוני בבל. בהמשך שימש כראש ישיבת סורא בבגדאד. הצטיין בבקיאות במרבית כתבי הקודש היהודיים וגם במרבית ענפי המדע שהיו בתקופתו. כתב ספרים בענייני הלשון העברית ודקדוקה, פיוטים, פרשנות מקרא, ונושאים תאולוגיים ופילוסופיים. רס"ג הוא הראשון שעסק בדקדוק של השפה העברית בצורה מסודרת. [↑](#footnote-ref-2)
3. **הרב אברהם יצחק הכהן קוּק** (אלול ה'תרכ"ה, 1865 – ג' באלול ה'תרצ"ה, 1935(. שימש ברבנות בלטביה, עלה לארץ ישראל בכ"ח באייר תרס"ד (1904), בתק' העלייה השנייה, ופיתח משנה פילוסופית - קבלית אוהדת ביחס לציונות וליישוב החדש. התמנה לרבן של יפו והמושבות, ולאחר מלחמת העולם הראשונה לרבה האשכנזי של ירושלים. הקים את הרבנות הראשית לארץ ישראל וכיהן כרב הראשי האשכנזי הראשון. יסד את ישיבת מרכז הרב בירושלים ועמד בראשה. פוסק, מקובל והוגה דעות. נחשב לאחד מאבות הציונות הדתית. [↑](#footnote-ref-3)
4. מדברי הראי"ה קוק זצ"ל בראש השנה תרצ'"ד בחורבת רבי יהודה החסיד, נרשם ע"י מאיר מדן. [↑](#footnote-ref-4)
5. מנהיג אוקראיני שהיה אחראי על רדיפות יהודים. [↑](#footnote-ref-5)
6. **הרב יהודה משה ישועה פתיה (**ב' בשבט ה'תרי"ט - כ"ז באב ה'תש"ב) רב ומקובל. נולד בבגדאד, עיראק, האזין לדרשותיו של הרב יוסף חיים מבגדאד - "הבן איש חי". בהיותו כבן 17 הוסמך לרב ומורה הוראה על ידי הרב עבדאללה סומך. בשנת ה'תרצ"ד (1933) עלה לארץ ישראל, והתיישב בירושלים עד ליומו האחרון. נטמן בנקודה הגבוהה ביותר בחלקה הבבלית בבית הקברות בהר הזיתים.

   [↑](#footnote-ref-6)
7. **רבי שלום נח ברזובסקי** (י"ד באב תרע"א, 8 באוגוסט 1911 - ז' באב תש"ס, 8 באוגוסט 2000) ה[אדמו"ר](https://he.wikipedia.org/wiki/%D7%90%D7%93%D7%9E%D7%95%22%D7%A8) מ[סלונים](https://he.wikipedia.org/wiki/%D7%97%D7%A1%D7%99%D7%93%D7%95%D7%AA_%D7%A1%D7%9C%D7%95%D7%A0%D7%99%D7%9D), מקימה ו[ראש הישיבה](https://he.wikipedia.org/wiki/%D7%A8%D7%90%D7%A9_%D7%99%D7%A9%D7%99%D7%91%D7%94) של [ישיבת בית אברהם](https://he.wikipedia.org/wiki/%D7%99%D7%A9%D7%99%D7%91%D7%AA_%D7%91%D7%99%D7%AA_%D7%90%D7%91%D7%A8%D7%94%D7%9D) של חסידות סלונים. מחבר סדרת ספרי החסידות "[נתיבות שלום](https://he.wikipedia.org/wiki/%D7%A0%D7%AA%D7%99%D7%91%D7%95%D7%AA_%D7%A9%D7%9C%D7%95%D7%9D)". [↑](#footnote-ref-7)
8. **הרב יונתן יעקב צבי זקס** (ה'תש"ח, 1948 – ה'תשפ"א 2020). כיהן כרב הראשי של הקהילות העבריות המאוחדות בחבר העמים הבריטי. היה פעיל בדיאלוג בין-דתי בממלכה ועסק בחשיבותה של האמונה היהודית בעולם המודרני, נושא שעליו חיבר ספרים רבים. מאז פרישתו מתפקיד הרב הראשי הוא שימש כפרופסור באוניברסיטאות שונות. [↑](#footnote-ref-8)
9. **הרב יוסף דוב הלוי סולובייצ'יק** (ה'תרס"ג, 1903 - ה'תשנ"ג, 1993) פילוסוף דתי, מראשי הציונות הדתית ותנועת המזרחי, וממנהיגיה הרוחניים של היהדות האורתודוקסית בארצות הברית. [↑](#footnote-ref-9)
10. **הרב בן-ציון מאיר חי עוּזיאל** ה'תר"ם, 1880 - ה'תשי"ג, 1953. נולד בארץ ישראל. בשנת תרע"א בתמיכתו של הרב קוק הוכתר כ'חכם באשי' של יפו (רב ראשי ספרדי המוכר על ידי השלטונות העות'מאניים. בשנים תרפ"א - תרפ"ג  שימש כרב בסלוניקי. בשנים תרפ"ג - תרצ"ט שימש כרבה של תל אביב-יפו.  בשנת תרצ"ט נתמנה כראשון לציון והרב הראשי הספרדי הראשון של מדינת ישראל.  [↑](#footnote-ref-10)
11. **הרב עוזי קלכהיים** (י"ד באדר א' ה'תרצ"ה - ט' באייר ה'תשנ"ד) היה ר"מ אמונה בישיבת מרכז הרב ומחבר ספרים במחשבת ישראל. [↑](#footnote-ref-11)
12. **הרב יעקב כוּלִי** (ה'תמ"ט - י"ט באב ה'תצ"ב) היה מחכמי ירושלים ושד"ריה, מחבר ועורך ספרים. יזם והוציא לאור את סדרת הספרים "מעם לועז". [↑](#footnote-ref-12)
13. **רבי משה בן מימון** ד' תתצ"ח, 1138 - ד' תתקס"ה, 1204); גדול הפוסקים בכל הדורות, מחשובי הפילוסופים בימי הביניים, איש אשכולות ורופא. אחד האישים החשובים והנערצים ביותר ביהדות. עליו נאמר "ממשה עד משה לא קם כמשה". הוכתר בכינוי "הנשר הגדול". [↑](#footnote-ref-13)
14. **שְׁמוּאֵל יוֹסֵף עַגְנוֹן** (ה'תרמ"ז, 1887 – ה'תש"ל, 1970), מכונה בשם ש"י עגנון. מגדולי הסופרים העבריים בעת החדשה. חתן פרס נובל לספרות לשנת 1966 וחתן פרס ישראל לספרות. נולד בעיירה בוצ'אץ' שבגליציה המזרחית (באוקראינה של היום). שמו שניתן לו בלידתו היה שמואל יוסף צַ'צְ'קֶס. בשנת 1908 עלה לארץ ישראל כסופר צעיר ב-1924. [↑](#footnote-ref-14)
15. **הרב יעקב אריאל (שטיגליץ)** (ה'תרצ"ח 1937) מחשובי הפוסקים והרבנים בציונות הדתית. שימש במשך כ-25 שנה כרב המושב כפר מימון. ייסד ועמד בראש ישיבת ההסדר ימית (עד לשנת ה'תש"נ), יחד עם אחיו, הרב ישראל אריאל. שימש כרב העיר רמת גן ואב בית הדין לדיני ממונות, נשיא ארגון רבני צוהר ונשיא מכון התורה והארץ. [↑](#footnote-ref-15)
16. **הרב מרדכי אליהו** (ה'תרפ"ט 1929– ה'תש"ע; 2010) פוסק, מקובל ומנהיג דתי. כיהן בתפקיד הראשון לציון והרב הראשי לישראל בשנים ה'תשמ"ג–ה'תשנ"ג (1983–1993). [↑](#footnote-ref-16)
17. **הרב אליהו אליעזר דסלר** (ה'תרנ"ב, 1892 - ה'תשי"ד , 1953) נחשב לאחד מגדולי בעלי המוסר. כיהן כרב באנגליה, עלה ארצה בשנת 1947 וכיהן כמשגיח רוחני בישיבת פוניבז' בבני ברק. לאחר פטירתו של הרב דסלר ערכו תלמידיו את ספרו המרכזי "מכתב מאליהו", שיצא בחמישה כרכים. [↑](#footnote-ref-17)
18. הספר מסביר את תרי"ג (613) המצוות שמופיעות בתורה על פי מניינו של המחבר. הספר נכתב בשלהי המאה ה-13 בהמשך למסורת רחבה של מוני מצוות, ביניהם הספרים ספר המצוות לרמב"ם, ספר מצוות גדול וספר מצוות קטן. לא ידועה זהותו המדויקת של המחבר. [↑](#footnote-ref-18)
19. **רבי לוי יצחק מברדיצ'ב** ( הת"ק, 1940 – כ"ה בתשרי התק"ע, 1809). מגדולי [האדמו"רים](https://he.wikipedia.org/wiki/%D7%90%D7%93%D7%9E%D7%95%22%D7%A8) [החסידיים](https://he.wikipedia.org/wiki/%D7%97%D7%A1%D7%99%D7%93%D7%95%D7%AA), מחבר הספר קדושת לוי. ידוע בכינויו "סנגורם של ישראל" שניתן לו בזכות אהבת ישראל העצומה שלו. [↑](#footnote-ref-19)
20. **הרב שלמה יוסף זוין** ([חנוכה](https://he.wikipedia.org/wiki/%D7%97%D7%A0%D7%95%D7%9B%D7%94) ה'[תרמ"ה](https://he.wikipedia.org/wiki/%D7%AA%D7%A8%D7%9E%22%D7%94) - [1885](https://he.wikipedia.org/wiki/1885) [כ"א באדר](https://he.wikipedia.org/wiki/%D7%9B%22%D7%90_%D7%91%D7%90%D7%93%D7%A8) א' התשל"ח 1978) כתב מספר ספרים תורניים והיה העורך הראשון של [האנציקלופדיה התלמודית](https://he.wikipedia.org/wiki/%D7%94%D7%90%D7%A0%D7%A6%D7%99%D7%A7%D7%9C%D7%95%D7%A4%D7%93%D7%99%D7%94_%D7%94%D7%AA%D7%9C%D7%9E%D7%95%D7%93%D7%99%D7%AA). חתן [פרס ישראל](https://he.wikipedia.org/wiki/%D7%A4%D7%A8%D7%A1_%D7%99%D7%A9%D7%A8%D7%90%D7%9C) לספרות תורנית, וכמו כן זכה פעמיים ב[פרס הרב קוק](https://he.wikipedia.org/wiki/%D7%A4%D7%A8%D7%A1_%D7%94%D7%A8%D7%91_%D7%A7%D7%95%D7%A7) והיה הזוכה הראשון ב[פרס הרב מימון](https://he.wikipedia.org/wiki/%D7%A4%D7%A8%D7%A1_%D7%94%D7%A8%D7%91_%D7%9E%D7%99%D7%9E%D7%95%D7%9F). לצד היותו [אב בית הדין](https://he.wikipedia.org/wiki/%D7%90%D7%91%22%D7%93) הראשון של [בית דין רבני חב"ד](https://he.wikipedia.org/wiki/%D7%91%D7%99%D7%AA_%D7%93%D7%99%D7%9F_%D7%A8%D7%91%D7%A0%D7%99_%D7%97%D7%91%22%D7%93) בישראל היה גם מרבני [הציונות הדתית](https://he.wikipedia.org/wiki/%D7%94%D7%A6%D7%99%D7%95%D7%A0%D7%95%D7%AA_%D7%94%D7%93%D7%AA%D7%99%D7%AA) ב[רוסיה](https://he.wikipedia.org/wiki/%D7%A8%D7%95%D7%A1%D7%99%D7%94) וב[ישראל](https://he.wikipedia.org/wiki/%D7%99%D7%A9%D7%A8%D7%90%D7%9C) וחבר מועצת [הרבנות הראשית לישראל](https://he.wikipedia.org/wiki/%D7%94%D7%A8%D7%91%D7%A0%D7%95%D7%AA_%D7%94%D7%A8%D7%90%D7%A9%D7%99%D7%AA_%D7%9C%D7%99%D7%A9%D7%A8%D7%90%D7%9C). [↑](#footnote-ref-20)
21. **הרב רונן נויבירט** (כ"ב בכסלו ה'תשל"א, 20 בדצמבר 1970 – ט"ו בניסן ה'תשפ"א, 28 במרץ 2021) היה ממייסדי ארגון "בית הלל" והמנכ"ל הראשון של הארגון. עד שנת תשע"ו שימש כרב קהילת "אהל ארי" ברעננה. [↑](#footnote-ref-21)
22. הוגה דעות, רב ומחנך במכון מאיר ורבה של קהילת בית יהודה בירושלים. יו"ר "ברית עולם" המרכז העולמי לבני נח. [↑](#footnote-ref-22)
23. ר**בי יהודה לֵייבּ אֵיגֶר** (תקע"ה – כ"ב בשבט תרמ"ח, 1888) נכדו של רבי עקיבא אייגר, ותלמידם של הרב מנחם מנדל מקוצק והרב מרדכי יוסף ליינר מאיז׳ביצא. מייסד חסידות לובלין. [↑](#footnote-ref-23)
24. **יעקב משה חרל"פ** (תרמ"ב 1882 -תשי"א 1951). תלמיד מובהק של הראי"ה קוק, ראש ישיבת מרכז הרב ובית זבול. רבה של שכונת שערי חסד בירושלים. חיבר ספרים רבים. הבולטים בהם סדרת "מי מרום". [↑](#footnote-ref-24)
25. **רבי יהודה ליווא בן בצלאל** (נולד בסביבות 1512, ה'רע"ב – ספטמבר 1609, י"ח באלול ה'שס"ט), המוכר בכינויו מהר"ל (מורנו הגדול רבי ליווא) מפראג (בספרות הגרמנית כונה "רבי לֵב הגבוה"). היה רב, פוסק הלכה, מקובל והוגה דעות, מגדולי ישראל הבולטים בתחילת העת החדשה. [↑](#footnote-ref-25)
26. **רבי נחמן מברסלב** (א' בניסן ה'תקל"ב, 4 באפריל 1772 – י"ח בתשרי ה'תקע"א, 16 באוקטובר 1810) היה מייסד חסידות ברסלב והאדמו"ר היחיד שלה. רבי נחמן היה מורה רוחני מקורי שהדגיש את המכשולים הרבים בדרך לדעת האל ואת חשיבות השמחה, האמונה הפשוטה והתמימות, וכן ההתקשרות לצדיקים ובפרט "צדיק האמת". [↑](#footnote-ref-26)
27. **ה**[**רב**](https://he.wikipedia.org/wiki/%D7%A8%D7%91)**יעקב חיים סופר** (ה'תרכ"ז-ה'תרצ"ט, 1939-1869). היה מקובל, מחבר ופוסק הלכה. נולד בבגדאד ועלה לארץ ישראל. כתב את סדרת ספרי ה[הלכה](https://he.wikipedia.org/wiki/%D7%94%D7%9C%D7%9B%D7%94) [כף החיים](https://he.wikipedia.org/wiki/%D7%9B%D7%A3_%D7%94%D7%97%D7%99%D7%99%D7%9D). [↑](#footnote-ref-27)
28. **הרב אבן עדין ישראל שטיינזלץ** (ג' באב ה'תרצ"ז – י"ז באב ה'תש"פ, 2020-1937). היה מחבר ספרי [הגות יהודית](https://he.wikipedia.org/wiki/%D7%9E%D7%97%D7%A9%D7%91%D7%94_%D7%99%D7%94%D7%95%D7%93%D7%99%D7%AA) וביאורים, בפרט ל[תלמוד](https://he.wikipedia.org/wiki/%D7%AA%D7%9C%D7%9E%D7%95%D7%93) ול[חסידות](https://he.wikipedia.org/wiki/%D7%97%D7%A1%D7%99%D7%93%D7%95%D7%AA). נודע בעיקר בשל [פירושו לתלמוד](https://he.wikipedia.org/wiki/%D7%AA%D7%9C%D7%9E%D7%95%D7%93_%D7%A9%D7%98%D7%99%D7%99%D7%A0%D7%96%D7%9C%D7%A5) והיותו בעל ידע רחב בתחומי דעת שונים. חתן [פרס ישראל](https://he.wikipedia.org/wiki/%D7%A4%D7%A8%D7%A1_%D7%99%D7%A9%D7%A8%D7%90%D7%9C) ל[מדעי היהדות](https://he.wikipedia.org/wiki/%D7%9E%D7%93%D7%A2%D7%99_%D7%94%D7%99%D7%94%D7%93%D7%95%D7%AA), [עיטור נשיא מדינת ישראל](https://he.wikipedia.org/wiki/%D7%A2%D7%99%D7%98%D7%95%D7%A8_%D7%A0%D7%A9%D7%99%D7%90_%D7%9E%D7%93%D7%99%D7%A0%D7%AA_%D7%99%D7%A9%D7%A8%D7%90%D7%9C) לשנת  [2012](https://he.wikipedia.org/wiki/2012) ו[יקיר ירושלים](https://he.wikipedia.org/wiki/%D7%99%D7%A7%D7%99%D7%A8_%D7%99%D7%A8%D7%95%D7%A9%D7%9C%D7%99%D7%9D) לשנת 2017. שימש כ[נשיא](https://he.wikipedia.org/wiki/%D7%A0%D7%A9%D7%99%D7%90_%D7%94%D7%A1%D7%A0%D7%94%D7%93%D7%A8%D7%99%D7%9F) [הסנהדרין החדשה](https://he.wikipedia.org/wiki/%D7%94%D7%A1%D7%A0%D7%94%D7%93%D7%A8%D7%99%D7%9F_%D7%94%D7%97%D7%93%D7%A9%D7%94) ([2004](https://he.wikipedia.org/wiki/2004)–[2008](https://he.wikipedia.org/wiki/2008)) היה רב [בית הכנסת צמח צדק](https://he.wikipedia.org/wiki/%D7%91%D7%99%D7%AA_%D7%94%D7%9B%D7%A0%D7%A1%D7%AA_%D7%A6%D7%9E%D7%97_%D7%A6%D7%93%D7%A7_(%D7%99%D7%A8%D7%95%D7%A9%D7%9C%D7%99%D7%9D)) בירושלים ונשיא ה[ישיבות התיכוניות](https://he.wikipedia.org/wiki/%D7%99%D7%A9%D7%99%D7%91%D7%94_%D7%AA%D7%99%D7%9B%D7%95%D7%A0%D7%99%D7%AA) [מקור חיים](https://he.wikipedia.org/wiki/%D7%99%D7%A9%D7%99%D7%91%D7%AA_%D7%9E%D7%A7%D7%95%D7%A8_%D7%97%D7%99%D7%99%D7%9D) ו[שפע מקור חיים](https://he.wikipedia.org/wiki/%D7%99%D7%A9%D7%99%D7%91%D7%AA_%D7%A9%D7%A4%D7%A2_%D7%9E%D7%A7%D7%95%D7%A8_%D7%97%D7%99%D7%99%D7%9D) ונשיא [ישיבת תקוע](https://he.wikipedia.org/wiki/%D7%99%D7%A9%D7%99%D7%91%D7%AA_%D7%AA%D7%A7%D7%95%D7%A2).  [↑](#footnote-ref-28)
29. **ה**[**רב**](https://he.wikipedia.org/wiki/%D7%A8%D7%91)**שמעון גרשון רוזנברג** (1949-2007). היה [ראש ישיבה](https://he.wikipedia.org/wiki/%D7%A8%D7%90%D7%A9_%D7%99%D7%A9%D7%99%D7%91%D7%94) והוגה [דתי](https://he.wikipedia.org/wiki/%D7%93%D7%AA) מודרני, בעל הגות עם מאפיינים [נאו-חסידיים](https://he.wikipedia.org/wiki/%D7%A0%D7%90%D7%95-%D7%97%D7%A1%D7%99%D7%93%D7%95%D7%AA) ו[פוסטמודרניים](https://he.wikipedia.org/wiki/%D7%A4%D7%95%D7%A1%D7%98%D7%9E%D7%95%D7%93%D7%A8%D7%A0%D7%99%D7%96%D7%9D). ב[ה'תשנ"ו](https://he.wikipedia.org/wiki/%D7%94%27%D7%AA%D7%A9%D7%A0%22%D7%95) הקים את [ישיבת שיח יצחק](https://he.wikipedia.org/wiki/%D7%99%D7%A9%D7%99%D7%91%D7%AA_%D7%A9%D7%99%D7%97_%D7%99%D7%A6%D7%97%D7%A7) ועמד בראשה עד פטירתו. [↑](#footnote-ref-29)
30. **נחמה ליבוביץ** (ג' באלול ה'תרס"ה – ה' בניסן ה'תשנ"ז, 1997-1905. הייתה [פרשנית ופרופסור למקרא](https://he.wikipedia.org/wiki/%D7%A4%D7%A8%D7%A9%D7%A0%D7%99_%D7%94%D7%9E%D7%A7%D7%A8%D7%90), [מורה](https://he.wikipedia.org/wiki/%D7%9E%D7%95%D7%A8%D7%94) ומחנכת, כלת [פרס ישראל](https://he.wikipedia.org/wiki/%D7%A4%D7%A8%D7%A1_%D7%99%D7%A9%D7%A8%D7%90%D7%9C) בתחום החינוך. עסקה בהוראת תורה נביאים וכתובים, וחידשה דרך לימוד חדשה ב[תנ"ך](https://he.wikipedia.org/wiki/%D7%AA%D7%A0%22%D7%9A). [↑](#footnote-ref-30)
31. **הרב** **חיים מאיר דרוקמן** (ט"ז בחשוון ה'תרצ"ג- ב' בטבת ה'תשפ"ג, 2022-1932). היה רב ישראלי, ראש ישיבה, מחנך, חבר כנסת, מחבר ספרי הגות רבים ומנהיג ציבור ציוני דתי. מהרבנים הבולטים בציונות הדתית.

    כיהן כ[ראש](https://he.wikipedia.org/wiki/%D7%A8%D7%90%D7%A9_%D7%99%D7%A9%D7%99%D7%91%D7%94) [ישיבת אור עציון](https://he.wikipedia.org/wiki/%D7%99%D7%A9%D7%99%D7%91%D7%AA_%D7%90%D7%95%D7%A8_%D7%A2%D7%A6%D7%99%D7%95%D7%9F) ונשיא מוסדותיה, רב היישוב [מרכז שפירא](https://he.wikipedia.org/wiki/%D7%9E%D7%A8%D7%9B%D7%96_%D7%A9%D7%A4%D7%99%D7%A8%D7%90), נשיא [איגוד ישיבות ההסדר](https://he.wikipedia.org/wiki/%D7%90%D7%99%D7%92%D7%95%D7%93_%D7%99%D7%A9%D7%99%D7%91%D7%95%D7%AA_%D7%94%D7%94%D7%A1%D7%93%D7%A8), יושב ראש [מרכז ישיבות ואולפנות בני עקיבא](https://he.wikipedia.org/wiki/%D7%9E%D7%A8%D7%9B%D7%96_%D7%99%D7%A9%D7%99%D7%91%D7%95%D7%AA_%D7%95%D7%90%D7%95%D7%9C%D7%A4%D7%A0%D7%95%D7%AA_%D7%91%D7%A0%D7%99_%D7%A2%D7%A7%D7%99%D7%91%D7%90) וחבר ההנהלה הארצית של תנועת [בני עקיבא](https://he.wikipedia.org/wiki/%D7%91%D7%A0%D7%99_%D7%A2%D7%A7%D7%99%D7%91%D7%90). כיהן כ[חבר הכנסת](https://he.wikipedia.org/wiki/%D7%97%D7%91%D7%A8_%D7%94%D7%9B%D7%A0%D7%A1%D7%AA) וסגן [שר הדתות](https://he.wikipedia.org/wiki/%D7%A9%D7%A8_%D7%94%D7%93%D7%AA%D7%95%D7%AA) מטעם ה[מפד"ל](https://he.wikipedia.org/wiki/%D7%9E%D7%A4%D7%93%22%D7%9C). בשנים 2004–2012 כיהן כראש מערך ה[גיור](https://he.wikipedia.org/wiki/%D7%92%D7%99%D7%95%D7%A8) ב[משרד ראש הממשלה.](https://he.wikipedia.org/wiki/%D7%9E%D7%A9%D7%A8%D7%93_%D7%A8%D7%90%D7%A9_%D7%94%D7%9E%D7%9E%D7%A9%D7%9C%D7%94) היה חתן [פרס ישראל](https://he.wikipedia.org/wiki/%D7%A4%D7%A8%D7%A1_%D7%99%D7%A9%D7%A8%D7%90%D7%9C) על מפעל חיים לשנת [ה'תשע"ב](https://he.wikipedia.org/wiki/%D7%94%27%D7%AA%D7%A9%D7%A2%22%D7%91). [↑](#footnote-ref-31)
32. **הרב משה שפירא** (כ"ה באייר ה'תרצ"ה – י' בטבת ה'תשע"ז 1935-2017) היה הוגה דעות חרדי ליטאי. תחום עיסוקו העיקרי היה מחשבת ישראל. הרב שפירא היה ראש כולל, ראש ישיבת שב שמעתתא, נשיא ישיבת פתחי עולם לחוזרים בתשובה ולימד במוסדות נוספים. [↑](#footnote-ref-32)